text:
ཚོགས་ཡུན་ཉིན་གཉིས་རིང་གི “རྒྱུད་གཅིག་ལམ་གཅིག” རྒྱལ་སྤྱིའི་མཉམ་ལས་གླེང་སྟེགས་ཞེས་པ་དེ་སྤྱི་ཟླ ༥ ཚེས ༡༤ དང ༡༥ པར་པེ་ཅིང་དུ་བསྐོངས་ཤིང་། རྒྱལ་ཁབ ༢༩འི་དབུ་ཁྲིད་ཕེབས་ཡོད་ཀྱང་སྟོན་རིན་ཡོད་པ་ངོམས་རིན་ཡང་ཡོད་པ་ཞིག་ལ་ཨུ་རུ་སུའི་སྲིད་འཛིན་ཕུ་ཊིན་ཁོ་ན་ལས “གསེར་གྱི་ས་ཕག་རྒྱལ་ཁབ་ལྔ”རུ་འབོད་པའི་རྒྱལ་ཁབ་དག་གི་དབུ་ཁྲིད་གཞན་རྣམས་ཀྱང་ཕེབས་མེད། གླེང་སྟེགས་སྟེང་ཕེབས་མཁན་མང་ཆེ་བ་རྒྱ་ནག་དམར་གཞུང་དང་འདུ་ཤེས་འཛིན་སྟངས་གཅིག་འདྲ་ཡིན་པའི་སྲིད་དབང་སྒེར་གཅོད་ཀྱི་རྒྱལ་ཁབ་འགའི་དབུ་ཁྲིད་རེད། དེ་མིན་ཤ་སྣེ་ཚིལ་སྣེ་རེ་རག་ཐབས་སུ་ཕེབས་པའི་རྒྱལ་ཁབ་དང་ཚོགས་པ་སྒྲིག་འཛུགས ༡༠༠ ལྷག་གི་སྐུ་ཚབ་རེད། དེ་འདྲ་ཡིན་མོད་ཀྱང་། གླེང་སྟེགས་དེས་ཡ་མཚར་བའི་དོ་སྣང། རྒྱུས་ལོན་གྱི་དོ་སྣང་། རེ་བའི་དོ་སྣང་། ཧམ་པའི་དོ་སྣང་སོགས་དམིགས་ཡུལ་འདྲ་མིན་གྱི་དོ་སྣང་མི་ཉུང་བ་ཞིག་བསྡུས་ཡོད་པས། དེ་རྒྱུ་མཚན་ཅི་ཞིག་ཡིན་པ་ད་དུང་ཡང “རྒྱུད་གཅིག་ལམ་གཅིག” གི་ཕུག་གི་དམིགས་པ་ནས་བཤད་ན་བསམ་བྱུང་།
“རྒྱུད་གཅིག་ལམ་གཅིག” ཅེས་པའི་ཐ་སྙད་འདི། དེང་ཐོག་སྤྱི་ལོ ༢༠༡༣ ལོར་ཞི་ཅིན་ཕེང་གི་བཏོན་པ་རེད། དེ་ནི “དར་ལམ་དཔལ་འབྱོར་གྱི་རྒྱུད” དང “དུས་རབས ༢༡ པའི་མཚོ་ཐོག་དར་ལམ” ཞེས་པ་ངོ་བོ་གཡེར་མེད་དུ་བསྡུས་པའི་ཐ་སྙད་ཅིག་རེད། ཁེ་ཕན་རིང་ལུགས་ཤོག་ཁག་གི་སྐུལ་འདེད་འོག་དེང་ཐོག་གི་རོ་མེད་བྲོ་མེད་ཀྱི་ཐ་སྙད་དེ་རིམ་བཞིན་རྒྱ་ནག་ནང་སྲིད་དང་ཕྱི་འབྲེལ་གྱི་ལྟེ་བར་གྱུར་བ་རེད།
༢༠༡༥ལོའི་ཟླ ༣ པར། རྒྱ་ནག་རྒྱལ་ཁབ་འཕེལ་རྒྱས་བཅོས་བསྒྱུར་ལྷན་ཁང་དང་། ཕྱི་འབྲེལ་ལྷན་ཁང་། ཚོང་ལས་ལྷན་ཁང་བཅས་མཉམ་འབྲེལ་ངང༼ དར་ལམ་དཔལ་འབྱོར་གྱི་རྒྱུད་དང་དུས་རབས ༢༡ པའི་མཚོ་ཐོག་དར་ལམ་གྱི་ཕུགས་རྒྱང་གི་དམིགས་ཡུལ་དང་འགུལ་སྤྱོད་ཐུན་མོང་གིས་སྐུལ་འདེད་དང་འཛུགས་སྐྲུན༽ཞེས་པའི་འཆར་བཀོད་ཡིག་ཆ་ཞིག་གསལ་བསྒྲགས་བྱས་པ་དང་། རྒྱ་ནག་གཞུང་གིས་ཡིག་ཆ་དེའི་བརྗོད་དོན་སྙིང་བསྡུས་ཀྱི་ཚུལ་དུ “རྒྱུད་གཅིག་ལམ་གཅིག” གི་དམིགས་འདུན་ནི། དཔལ་འབྱོར་ལ་སྐུལ་འདེད་དང་ཆབས་ཅིག་གོ་རིམ་ལྡན་ཞིང་རང་དབང་ངང་འཁོར་སྐྱོད། གོ་ཆོད་ཆེན་པོས་ཐོན་ཁུངས་བཀོད་སྒྲིག་དང་གཏིང་ཟབ་པས་ཁྲོམ་ར་མཉམ་འདྲེས། བརྒྱུད་ལམ་རྒྱལ་ཁབ་ཁག་ཏུ་དཔལ་འབྱོར་སྲིད་ཇུས་གཅིག་གྱུར་ཡོང་རྒྱུར་སྐུལ་འདེད། གཞི་རྒྱ་གང་ཆེ་དང་། ཆུ་ཚད་གང་མཐོ། གཏིང་རིམ་གང་ཟབ་ཀྱིས་ས་ཁུལ་མཉམ་ལས་དར་སྤེལ་གཏོང་བ། ཐུན་མོང་གཞི་གཅིག་གི་སྒོ་ནས་གློད་པ། ཁོང་ཡངས། ཆ་སྙོམས། ཀུན་ཕན་བཅས་ཀྱི་ཁྱད་ཆོས་ལྡན་པའི་ས་ཁུལ་དཔལ་འབྱོར་མཉམ་ལས་སྒྲོམ་གཞི་ཞིག་བཞེངས་བསྐྲུན་བྱེད་རྒྱུ་ཞེས་སྤྱི་བསྡོམས་བརྒྱབས་འདུག
དེ་མིན་རྒྱ་ནག་གཞུང་གིས་རྒྱ་ནག་དང “རྒྱུད་གཅིག་ལམ་གཅིག” རྒྱལ་ཁབ་བར་གྱི་སྲིད་ཇུས་ཕན་ཚུན་མཐུན་པར་སྦྲེལ་བ། དགོས་ཆས་འབྲེལ་ཞིང་སྦྲེལ་བ། ཉོ་ཚོང་བཀག་མེད་དུ་སྦྲེལ་བ། མ་རྩའི་རྒྱུན་ཐག་འཁོར་ཞིང་སྦྲེལ་བ། དམངས་སེམས་གཅིག་མཚུངས་སུ་སྦྲེལ་བ། ཞེས “སྦྲེལ་བ་ལྔ” འཛོམས་ཀྱི་ཁྱད་ཆོས་ཅན་གྱི་རླབས་ཆེན་འཆར་གཞིའི་གྲོས་འགོ་ཞིག་ཡིན་ལུགས་རེ་བཅོལ་དང་བཅས་འགྲེལ་བཤད་བརྒྱབས་ཡོད་པ་རེད།
གོང་ཞུས “སྦྲེལ་བ་ལྔ” ཟེར་བ་དེ་རྗེན་ཐད་དུ་བཤད་ན། བརྒྱུད་ལམ་རྒྱལ་ཁབ་གཞུང་དག་གིས་གྲོས་འགོ་དེར་སྲིད་ཇུས་ཐད་ནས་སྟབས་བདེ་བསྐྲུན་ནས། རྒྱལ་ཁབ་སོ་སོའི་འགྲིམ་འགྲུལ་དང་བརྡ་འཕྲིན་སོགས་རྨང་གཞིའི་དགོས་ཆས་གཞི་ལམ་གཅིག་ཏུ་སྦྲེལ་ནས་རྒྱ་ནག་དང་མཉམ་དུ་ཚོང་ལས་དང་དུས་མཚུངས་སུ་རྒྱ་ནག་གིས་དབུ་ཁྲིད་པའི་དངུལ་རྩའི་མ་ལག་ནང་མཉམ་ཞུགས་གནང་རྒྱུ། དེ་དང་དེ་མཚུངས་ཀྱི་ཐབས་ལམ་ལ་བརྟེན་ནས་བརྒྱུད་ལམ་རྒྱལ་ཁབ་ཁག་གི་མི་དམངས་ཚོ་རྒྱ་ནག་གི་རྗེས་འབྲང་བ་ཧྥན་སི་རུ་གྱུར་རྒྱུ་དེ་རེད།
ཞིན་ཅིན་ཕེང་གིས ༢༠༡༣ ལོར་བཏོན་པའི་ས་རྒྱུད་གཅིག་དང་མཚོ་ལམ་གཅིག་གི་ཐ་སྙད་དེ་དང་། ༢༠༡༢ལོའི་ཟླ ༡༡ པར་བཏོན་པའི “ཀྲུང་ཧྭ་མི་རིགས་སླར་གསོ” དང “ཀྲུང་གོའི་རྨི་ལམ” བཅས་ནི་ཨ་མ་གཅིག་གི་བུ་ཡོང་ཁུངས་འབྱུང་ལུགས་གཅིག་པ་ཡིན་ལ། “ཀྲུང་ཧྭ་མི་རིགས་སླར་གསོ” དང “ཀྲུང་གོའི་རྨི་ལམ” མངོན་པར་གྱུར་རྒྱུར་དམིགས་པའི་ཐབས་ཇུས་བྱེ་བྲག་པ་ཞིག་རེད་ཅེས་འགྲེལ་བ་བྱས་ཀྱང་ཐལ་ཆ་མེད་པར་འདོད།
ཨ་རིའི་སྲིད་འཛིན་དགྲ་ནོན་ཁྲོ་འབར་གྱིས་ཨ་མེ་རི་ཀ་གཙིགས་འཛིན་གྱི་དར་ཆ་ཁུར་ནས་རྒྱལ་སྤྱིའི་སྡིངས་ཆའི་སྟེང་ནས་ཁ་ནང་ལ་འཁོར་བཞིན་པའི་སྒང་ལ། རྒྱ་ནག་གི་སྲིད་འཛིན་ཞི་ཅིན་ཕེང་གིས “རྒྱུད་གཅིག་ལམ་གཅིག” གི་རྨི་ལམ་རྨི་བཞིན་རྒྱ་ནག་མི་དམངས་ཀྱི་སྒོར་མོ་ཁྱེར་ནས་ཁ་ཕྱི་ལ་ཕྱོགས་ཡོད། ཞི་ཅིན་ཕེང་གིས་བསྐལ་བ་སྟོང་ལ་རག་དཀའ་བའི་གོ་སྐབས་ཤིག་གནམ་ནས་ལྷུང་བར་བསམ་ནས་གོ་སྐབས་དེ་དམ་འཛིན་བྱས་དང་བྱེད་ཀྱིན་ཡོད་མོད། དགྲ་ནོན་ཁྲོ་འབར་གྱིས་ངལ་བ་སྟོང་གིས་བསྐྲུན་པའི་གོ་སྐབས་ཤིག་ཤོར་བ་དང་གོ་སྐབས་དེའི་ཚབ་ཡང་ན་སྟོང་ཆ་དེ་སྐོང་འདོད་ཡོད་པའི་རྣམ་འགྱུར་ཞིག་ད་བར་དུ་བསྟན་མ་སོང་།
ལོ་ངོ ༢༠༠༠ སྔོན་གྱི་གནའ་བོའི་དར་ལམ་ནི་ཕྱིའི་ཡུལ་གྲུ་ཁག་ལ་རྒྱ་ནག་གི་དར་གོས་དང་ཨེ་ཞི་ཡའི་བྲོ་རྫས་རིགས་དགོས་མཁོ་ཆེ་བའི་དབང་གིས་རང་བཞིན་ངང་གྲུབ་པ་ཞིག་དང་། འགྲོ་བ་མིའི་ལྷན་སྐྱེས་ཀྱི་རང་འཕེལ་རང་བཞིན་དང་། གསར་གཏོད་ནུས་ཤུགས་ཀྱི་བརྒྱུད་རིམ་ལས་བྱུང་བ་ཞིག་ཡིན། དེ་རིང་གི “རྒྱུད་གཅིག་ལམ་གཅིག” གི་གྲོས་གཞི་ཞེས་པ་དེ་ནི་རྒྱལ་ཁབ་གཅིག ཡང་ན་སྲིད་དབང་གཅིག ཐ་ན་མི་གཅིག་གི་ཡིད་ལ་ཤར་བའི་རང་སྣང་གར་ཤར་གྱི་རྟོགས་བཏགས་ཀྱི་ཐོན་རྫས་ཤིག་དང་། རྒྱ་ནག་རང་ཉིད་ཀྱི་ཁེ་ཕན་དམིགས་པ་བྱས་པའི་གྲོས་གཞི་འབའ་ཞིག་ལས་མ་འདས།
འོ་ན། ཞི་ཅིན་ཕེང་གི་སྲིད་དབང་ལ་མཚོན་ན “རྒྱུད་གཅིག་ལམ་གཅིག” ལ་དགེ་མཚན་ཅི་ཞིག་ཡོད་དམ་ཞེ་ན། ཞི་ཅིན་ཕེང་མི་སྒེར་ལ་ཆ་བཞག་ན། རང་ཉིད་ནི་གོ་ལ་ཧྲིལ་བོའི་སྐྱིད་སྡུག་མཐོང་ཐུབ་པའི་ཕུགས་རྒྱང་རིང་པོའི་ལྟ་བ་ཅན་ཞིག་དང་། རྒྱལ་སྤྱིའི་སྤྱི་ཚོགས་ལ་འགོ་ཁྲིད་ནུས་པའི་ཤེས་འཇོན་ཅན་གྱི་དབུ་ཁྲིད་ཅིག་ཏུ་བཞེངས་བསྐྲུན་བྱས་ནས། མིག་མདུན་གྱི་དམིགས་ཡུལ་ནི་ཏང་གི་ཚོགས་ཆེན ༡༩ པའི་སྔོན་དུ་ཞི་ཅིན་ཕེང་གི་ཆབ་སྲིད་དབང་ཆ་ཇེ་བརྟན་ཇེ་བརླིང་ཏུ་གཏོང་ཆེད་ཡིན། ཕུག་གི་དམིགས་ཡུལ་ནི “རྒྱུད་གཅིག་ལམ་གཅིག”ལ་ཁ་གཡར་ནས་རྒྱ་ནག་གི་རྒྱུ་ནོར་རྒྱལ་སྲས་ཚོགས་པས་ཡང་བསྐྱར་བགོ་བཤའ་དང་མཐའ་མའི་དམིགས་ས་ནུབ་ཕྱོགས་རྒྱལ་ཁབ་ཏུ་སྤོ་སྒྱུར་བྱ་རྒྱུ་དེ་ཡིན།
མཚན་སྙན་ལོ་རྒྱུས་དེབ་ཐེར་དུ་འགོད་རྒྱུ་ནི་རྒྱ་ནག་པའི་རིག་གནས་ཡིན་པས། ཞི་ཅིན་ཕེང་གིས་ཀྱང་རང་ཉིད་སོང་ས་ན་དོན་ཞིག་དང་བསྡད་ས་ན་ཤུལ་ཞིག་འཇོག་འདོད་ཡོད་པ་སྨོས་མི་དགོས་ལ། དེ་འདྲའི་རིག་གཞུང་གི་རྒྱབ་ལྗོངས་དང་ཧམ་པའི་སྐུལ་འདེད་འོག ཞི་ཅིན་ཕེང་གིས “དར་ལམ་གསར་མ” བརྒྱུད་སྔོན་ཆད་ཀྱི “རྒྱལ་པོའི་གོང་ན་གནམ་ལས་མེད” པའི་གཟི་བརྗིད་དང་སྟོབས་འབྱོར་དེ་སླར་གསོ་བྱེད་འདོད་ཡོད་པ་མ་ཟད། འཛམ་བུ་གླིང་གི་དབུ་ཁྲིད་པའི། ཕྱོགས་བཞི་མཚམས་བརྒྱད་ནས་རྟེན་འབུལ་དང་གུས་ཞུའི་དུས་རབས་དེ་སླར་གསོ་བྱེད་རྒྱུའི་ཧམ་པ་མེད་ཅེས་སུ་ཡིས་བཤད་ཕོད་དམ།
རྒྱ་གཞུང་གིས་གཞུང་སྐུལ་རྩོམ་རིག་པ་ཏེང་ཡེ་ཧྥིན་ཟེར་བ་ཞིག་གིས་དག་སྣང་གི་ཁེངས་ནས་གལ་ཏེ “རྒྱུད་གཅིག་ལམ་གཅིག” གྲོས་གཞི་དེ་ལེགས་འགྲུབ་བྱུང་ཚེ། ཨ་ཧྥི་གྷ་ནེ་སི་ཐན་སོགས་དམག་འཁྲུག་གི་རྙོག་གྲར་ཚུད་པའི་རྒྱལ་ཁབ་དག་ཏུ་ཞི་བདེ་བརྟན་བརླིང་ཡོང་བའི་རེ་བ་ཡོད་ལུགས་རྩོམ་ཡིག་ཏུ་བཀོད་འདུག གལ་སྲིད་དངོས་གནས་དེ་འདྲའི་གནས་སྟངས་ཤར་ཚེ། རྒྱལ་ནག་གི་རྒྱལ་སྤྱིའི་གོ་ས་དེ་ཟླ་གཞོན་བཞིན་འཕར་ངེས་ཡིན་པ་མ་ཟད། རྒྱ་ནག་གི༼ སོང་ཙི་དམག་ཐབས༽ནང་གི “མ་འཐབ་དགྲ་དམག་རང་ཕམ” གྱི་ཆེས་མཐོའི་གོ་སར་སླེབས་པ་རེད། དེ་ལྟ་བུའི་འཛམ་གླིང་ཞི་བདེ་དང་འགྲོ་དོན་ལ་ཕན་པའི་དགེ་བའི་ལས་ཤིག་ཡིན་ན། “རྒྱུད་གཅིག་ལམ་གཅིག” གིས་མ་ཚད “རྒྱུད་གཉིས་ལམ་གཉིས” ཟེར་བ་ཞིག་ཡོད་ཀྱང་དན་དན་དགོས་མཁོ་ཡོད།
འོན་ཀྱང་གནད་དོན་དབྱེ་ཞིབ་པ་ཚོས་ཞི་ཅིན་ཕེང་གིས “རྒྱུད་གཅིག་ལམ་གཅིག” རྒྱལ་སྤྱིའི་མཉམ་ལས་གླེང་སྟེགས་སྟེང་བཞེངས་བསྐྲུན་གནང་བ་ནང་བཞིན་གྱི་མཛེས་ཤིང་ཡིད་དུ་འོང་བའི་ཡུལ་ལྗོངས་ཤིག་མཐོང་གིན་མེད་པ་འདྲ། ཞི་ཅིན་ཕེང་གིས “རྒྱུད་གཅིག་ལམ་གཅིག” ངོ་སྤྲོད་གཏམ་བཤད་སྐབས། གོ་ལ་གཅིག་གྱུར་གྱི་ཆེད་དུ་རྒྱལ་ཁབ་ཚང་མ་མཉམ་ལས་བྱེད་དགོས་ལུགས་སྐུལ་འདེད་བྱས་ཡོད་མོད། འོན་ཀྱང་། རྒྱ་ནག་གི་དམིགས་ཡུལ་ངོ་མ་དེ་མི་རྣམས་པའི་སེམས་སུ་རྫུས་མའི་བག་ཆགས་ཤིག་བཞག་པ་དང་ཆབས་ཅིག ཚོར་སྣང་ལ་ཨ་མེ་རི་ཀ་ཉམས་དམས་སུ་འགྲོ་བཞིན་པ་དང་། རྒྱ་ནག་དེ་སྟོབས་ཆེན་རྒྱལ་ཁབ་དུ་གྱུར་བཞིན་པ། ཨ་མེ་རི་ཀས་ག་ས་གང་དུ་བཙན་འཛུལ་དང་དམག་འཁྲུག་རྒྱག་བཞིན་པ་དང་། རྒྱ་ནག་ནི་ཞི་བདེ་མཉམ་གནས་དང་དཔལ་འབྱོར་འཕེལ་རྒྱས་ལ་གཞོལ་བའི་རྒྱལ་ཁབ་ཅིག་ཡིན་མདོག་གིས་གོ་ལའི་མི་རྣམས་སླུ་བའི་གཡོ་ཐབས་ལ་བརྟེན་ནས་འབྲིད་ཀྱིན་ཡོད།
རྒྱ་ནག་གཞུང་གི་ཞི་བདེ་འབུར་ཐོན་གྱི་ལོ་རྒྱུས་ལ་གཞིགས་དང་ཞི་བདེ་ཡིས་ཀུན་ནས་དབེན་ཡོད། ལྷོ་རྒྱ་ནག་རྒྱ་མཚོ་ཁུལ་གྱི་བདག་དབང་ལ་རྩོད་པ་ཅན་གྱི་མི་མེད་གླིང་ཕྲན་དང་བྱེ་སྒང་། མཚོ་འོག་བྲག་རྡོ་སོགས་སུ་རྒྱ་ནག་གིས་དམག་དོན་རྟེན་གཞི་བཙུགས་ནས་ས་ཁུལ་བདེ་འཇགས་ལ་གཏོར་བརླག་བྱས་པ་དང་། ཉོ་ཚོང་གི་ཐད་ནས་བཤད་ན་རྒྱ་ནག་དེ་ཁ་བཤད་དོན་ལ་མི་གནས་ཤིང་། རྒྱལ་ཁབ་ཕྱི་ནང་དུ་གཞི་གཅིག་ཚད་གཉིས་བཟུང་ཡོད་པས་རྒྱ་ནག་ནི་རང་དབང་ཉོ་ཚོང་སྲུང་སྐྱོབ་མཁན་ཞིག་གཏན་ནས་མིན། དེ་མིན་རྒྱ་ནག་གིས་མ་རྩ་ཚོད་འཛིན་དང་། ཕྱི་རྒྱལ་མ་རྩ་རྐང་འཛུགས་པར་ཚད་བཀག སྒོར་མོའི་འཛའ་ཐང་བཏང་འཛིན་སོགས་བྱེད་ཀྱིན་ཡོད། དེ་བཞིན་རྒྱ་ནག་གིས “རྒྱུད་གཅིག་ལམ་གཅིག” བརྗོད་དུས། ད་ལྟའི་རྒྱ་ནག་གི་འབོར་ཆེ་བའི་ཐོན་སྐྱེད་ལྷག་མ་རྣམས་ཕྱིའི་རྒྱལ་ཁབ་ཁག་ལ་དབོར་ཐབས་འཚོང་ཐབས་ལས་རྒྱ་ནག་རང་གི་ཁྲོམ་ར་ཕྱིའི་རྒྱལ་ཁབ་ཁག་ལ་འདྲ་མཉམ་དང་རང་དབང་ངང་སྒོ་ཕྱེ་འདོད་མེད་པས། ནུབ་ཕྱོགས་རྒྱལ་ཁབ་ཁག་གིས་ཞི་ཅིན་ཕེང་གི “རྒྱུད་གཅིག་ལམ་གཅིག” ནི་ཁེར་ལམ་ཞིག་ལ་ངོས་འཛིན་བྱེད་དོན་ཡང་དེ་ལ་ཐུག་པ་རེད།
“རྒྱུད་གཅིག་ལམ་གཅིག” གིས་བོད་དང་ཤར་ཏུར་ཀུ་སི་ཐན་ས་ཁུལ་གྱི་དཔལ་འབྱོར་འཕེལ་རྒྱས་ལ་དགེ་མཚན་ཆེ་ལུགས་བོད་རང་སྐྱོང་ལྗོངས་ཀྱི་འགོ་ཁྲིད་ཚོས་འུད་ཀྱིས་བསྒྲགས་དང་སྒྲོག་གིན་འདུག ཡིན་ན་ཡང་འདས་པའི་ལོ་རྒྱུས་ནས་ཤེས་གསལ་ལྟར། བོད་ཆུ་ཕྱི་འཚོང་དང་། བོད་གློག་ཕྱི་འཚོང་། བོད་ཀྱི་ས་འོག་གི་གཏེར་ཁ་སྔོག་འདོན་དང་ས་སྟེང་གི་རྩ་ཆེན་རི་དྲགས་གཅན་གཟན། ཤིང་ནགས། ཐ་ན་ས་རྡོ་སོགས་རྒྱ་ནག་ནང་ལོགས་སུ་དབོན་འདྲེན་དང་ཡང་ན་ཕྱི་རྒྱལ་ཁག་ལ་བཙོང་རྒྱུ་ལས་ས་གནས་བོད་མི་དམངས་ལ་ཕན་ཐོགས་ཅི་ཞིག་ཡོད་དམ།
རྒྱ་ནག་གི་དབུ་ཁྲིད་དམ་པ་ཧོའུ་ཡོ་པང་གིས་རྒྱ་ནག་དབུས་གཞུང་གི་རོགས་དངུལ་དུང་ཕྱུར་མང་པོ་འཕངས་མེད་དུ་བཏང་བ་རྣམས་ཡར་ཀླུང་གཙང་པོའི་ནང་བཏབས་པ་ཡིན་ནམ་ཞེས་བརྗོད་པ་ནང་བཞིན། རྒྱ་ནག་དེ་འཛམ་གླིང་དཔལ་འབྱོར་གདོས་བཅས་ཨང་གཉིས་པ་ཆགས་དུས། བོད་མི་དམངས་ཀྱི་འཚོ་བར་གྱུར་བ་ཆེར་མེད་ལ། ས་ཁུལ་མང་པོ་ཞིག་ལ་ད་དུང་འགྲིམ་འགྲུལ་རྟ་དྲེལ་ལ་རྟེན་དགོས་པ་དང་། མཚན་མོར་སྣུམ་སྒྲོན་ལས་གློག་མེད་པའི་གནས་སྟངས་རང་འཇགས་ཡིན།
བོད་ཁུལ་དུ་ཕྱོགས་བཞི་མཚམས་བརྒྱད་ལ་ཐོན་པའི་མེ་འཁོར་ལྕགས་ལམ་དང་གཞུང་ལམ། གནམ་ཐང་སོགས་བཟོ་སྐྲུན་བྱས་པ་དེ་རྒྱ་རིགས་བོད་ཁུལ་དུ་ཡོང་བདེ་དང་། བོད་ཁུལ་གྱི་ཐོན་ཁུངས་རྒྱ་ནག་ནང་ལོགས་སུ་དབོར་བདེ་ལ་དམིགས་པ་ལས་ས་གནས་བོད་མིར་ཕན་ཐོགས་ཅི་ཡང་མེད་པའི་མ་ཚད། བོད་མིའི་གནས་སྡོད་ས་ཁུལ་ཁག་ལ་འབག་བསླད་ཚབས་ཆེན་བཟོས་ཡོད།
དཔེ་བརྗོད་ཅིག་གི་ལམ་ནས་ཞུས་ན། ༢༠༠༠ ལོར་སྐབས་དེའི་རྒྱ་ནག་གི་སྲིད་འཛིན་ཅང་ཙེ་མིན་གྱི་གྲོས་གཞི་བཏོན་ནས “ནུབ་རྒྱུད་གསར་སྤེལ་ཆེན་མོ ”ཟེར་བ་སྤེལ་བ་མ་རེད་དམ། ལོ་བཅུ་བཅུ་བདུན་གྱི་རྗེས་སུ་བོད་ཁུལ་དང་། ལྷག་པར་དུ་བོད་མི་དམངས་ལ་ཅི་ཞིག་རག་སོང་ངམ། བོད་ཁུལ་ནས་རྒྱ་ནག་ནང་ལོགས་སུ་བོད་ཀྱི་གཏེར་རིགས་དང་། བོད་ཆུ། བོད་གློག བོད་ཀྱི་རླངས་རྫས་སོགས་ག་ཚོད་ཅིག་དབོར་སོང་ངམ། དེའི་རིན་ཐང་ཤེས་མཁན་ཡོད་དམ། དུས་དེ་རིང་ཞི་ཅིན་ཕེང་གིས “ནུབ་རྒྱུད་གསར་སྤེལ་ཆེན་མོ ”ཞེས་པ་ཞིག་གླེང་གིན་མེད་པ་ལྟ་བུ་རེད། “ནུབ་རྒྱུད་གསར་སྤེལ་ཆེན་མོ ” ནི་ད་ལྟ་བཙོན་འོག་ན་ཡོད་པའི་ཀྲུག་ཡོན་ཁང་གིས་གཙོས་པའི་ཁེ་བཟང་ཤོག་ཁག་གི་ཁེ་ཕན་ལེན་ཐབས་ཤིག་ཡིན་པ་ནང་བཞིན། “རྒྱུད་གཅིག་ལམ་གཅིག” ཟེར་བའང་ཞི་ཅིན་ཕེང་གིས་མཚོན་པའི་རྒྱལ་སྲས་ཤོག་ཁག་གི་ཁེ་ཕན་ཆེད་ཡིན།
གལ་སྲིད “རྒྱུད་གཅིག་ལམ་གཅིག” ཟེར་བའི་གྲོས་གཞི་འདི་ཕྱོགས་ཐབས་ཅད་ནས་འདིང་དགོས་ན་ཉུང་མཐའ་ལོ ༣༠ དགོས་པས། གྲུབ་འབྲས་ཐོན་མིན་ཚོད་དཔག་དཀའ་ཡང་། གལ་ཏེ་གྲུབ་འབྲས་བཟང་པོ་ཐོབ་པའི་དབང་དུ་སོང་ཡང་དེ་དུས་གྲོས་གཞི་འདོན་མཁན་ཞི་ཅིན་ཕེང་ལོ ༩༤ ལ་སླེབས་ཡོད་ན་མཐོང་ཐུབ་མིན་ཡང་བཤད་དཀའ།
༡༩༤༩ ལོ་ནི་གུང་ཁྲན་ཏང་གིས་དབང་བསྒྱུར་བའི་རྒྱ་ནག་དབུ་བརྙེས་ནས་ལོ ༡༠༠ འཁོར་བའི་ལོ་དེ་ཡིན་ལ། དེ་ནི་རྒྱ་ནག་གི “ལོ་བརྒྱའི་འཆར་གཞི་ཆེན་པོ” ཞེས་པའི་གསང་བའི་འཆར་གཞི་དེ་རྫོགས་དུས་ཀྱང་ཡིན། “རྒྱལ་པོའི་ཡན་ན་གནམ་ལས་མེད” པའི “ཀྲུང་ཧྭ་མི་རིགས་སླར་གསོ ”ཐུབ་ཡོད་མེད་དང་། “ཀྲུང་གོའི་རྨི་ལམ” ཡང་ན་ཞི་ཅིན་ཕེང་གི་རྨི་ལམ་འགྲུབ་ཡོད་མེད་ཀྱང་དེ་དུས་ཤེས་ཐུབ།
ལོ་བཅུ་ཕྲག་གསུམ་ཟེར་བ་རིང་དྲགས་པ་རེད། ལོ་གཉིས་ཐག་ཉེ་བོ་རེད། “རྒྱུད་གཅིག་ལམ་གཅིག” རྒྱལ་སྤྱིའི་མཉམ་ལས་གླེང་སྟེགས་སྐབས་ཞི་ཅིན་ཕེང་གིས ༢༠༡༩ ལོར “རྒྱུད་གཅིག་ལམ་གཅིག” རྒྱལ་སྤྱིའི་མཉམ་ལས་གླེང་སྟེགས་ཐེངས་གཉིས་པ་བསྐོང་རྒྱུ་ཡིན་པ་གསལ་བསྒྲགས་བྱས་ཡོད་པས། དེ་དུས་གླེང་སྟེགས་སྟེང་ཞུགས་པའི་རྒྱལ་ཁབ་ཀྱི་མང་ཉུང་དང་། ཚོགས་ཞུགས་པའི་གོ་གནས་སོགས་ལས “རྒྱུད་གཅིག་ལམ་གཅིག” གྲོས་གཞི་དེ་ལེགས་གྲུབ་བྱུང་མིན་གསལ་བོར་ཤེས་ཐུབ།
ང་ཚོས་མིག་རིག་རིག་བྱས་ནས་བལྟ་དགོས། རྣ་ཅོར་ཅོར་བྱས་ནས་ཉན་ཡ།
མཆན: ཧྥན་སི་ནི་དབྱིན་སྐད་དུ Fans དང་རྒྱའི་སྐད་དུ 粉丝 ཞེས་པའི་འགྱུར།


c: text/html

text:
རྫོང་སར་སྨོན་ལམ་གསལ་བསྒྲགས། 2018
༄༅། །མཁྱེན་ཡངས་ལྷག་བསམ་གྱིས་ཕྱུག་པའི་རྒྱལ་ཕྱི་ནང་ཀུན་ལ་བཞུགས་པའི་འཕགས་ཡུལ་དཔལ་རྫོང་སར་བཤད་གྲྭ་ཆོས་ཀྱི་བློ་གྲོས་ཀྱི་མཁན་སློབ་རྣམ་པས་དབུས་པའི་དད་ལྡན་ཡོངས་ཀྱི་སྙན་དབང་ཟབ་མོར།
ཞུ་གསོལ།
སྤྱི་ལོ་ ༢༠༠༦ ནས་བཟུང་སྟོན་མཆོག་ཐུབ་པའི་དབང་པོ་མངོན་པར་རྫོགས་པར་སངས་རྒྱས་པའི་གནས་མཆོག་རྡོ་རྗེ་གདན་བྱང་ཆུབ་ཤིང་དྲུང་དུ་དབུ་བཙུགས་ཤིང། དེང་སང་ལོ་གཉིས་རེའི་མཚམས་སུ་རྫོང་སར་བཤད་གྲྭ་ཆོས་ཀྱི་བློ་གྲོས་ཀྱི་སྨོན་ལམ་འཚོགས་བཞིན་པ་ལས། འདི་ལོ་ཡང་༸སྐྱབས་མཆོག་གདུང་སྲས་ཨ་བི་ཀྲྀ་ཏ་བཛྲ་རིན་པོ་ཆེ་མཆོག་དང། ༸སྐྱབས་མཆོག་གདུང་སྲས་ཨ་བྷཱ་ཡ་བཛྲ་རིན་པོ་ཆེ་མཆོག། ༸སྐྱབས་རྗེ་མཁྱེན་བརྩེ་རིན་པོ་ཆེ་རྣམ་པས་དབུས་པའི་བཤད་གྲྭའི་མཁན་སློབ་འདུས་མང་ཡོངས་ཀྱིས་སྤྱི་ལོ་ ༢༠༡༨ ཟླ་ ༡༡ ཚེས་ ༦ ནས་ ༡༥ བར་འཕགས་པ་བཟང་པོ་སྤྱོད་པའི་སྨོན་ལམ་འབུམ་ཐེར་གསུང་རྒྱུ་དང། ཇི་ལྟར་གསོལ་བ་བཏབ་པ་བཞིན་སྨོན་ལམ་སྐབས་སུ་ཉིན་གསུམ་རིང་༸སྐྱབས་རྗེ་འཇམ་དབྱངས་མཁྱེན་བརྩེ་རིན་པོ་ཆེས་གསུང་ཆོས་ཀྱང་གནང་གཏན་འཁེལ་བས། ལྷན་རྒྱས་དུས་ཐོག་ཏུ་ཕེབས་གནང་ཡོང་བ་དང། བཞུགས་གནས། ཞལ་ལག ལམ་གྲོན་སོགས་གོ་སྒྲིག་ཞུ་བདེའི་ཆེད་ཕེབས་འཆར་ཡོད་པའི་མཁན་སློབ་རྣམས་ཀྱིས་སྤྱི་ཟླ་ ༡༠ ཚེས་ ༡༥ ལས་མ་འགྱངས་པར་གཤམ་འཁོད་ཁ་བྱང་ཐོག་འབྲེལ་བ་གནང་སྐྱོང་ཡོང་བར་ཞུ།
ཕགས་ཡུལ་རྫོང་སར་བཤད་གྲྭའི་ལས་ཁུངས་ནས་ ༢༠༡༨།༥།༡ཉིན།
འབྲེལ་གཏུག
ལག་ཐོགས་ཁ་པར། : +91-9857788999/7018095827/7018134792ལས་ཁུངས། : +91-1908 251665
གློག་འཕྲིན། : dzongsarinstitute@yahoo.co.in

robotstxt: allowed

filter: keep


text:
ཀྲུང་གོ་བོད་ཀྱི་དྲ་བའི་འཕྲིན། དམག་མིར་ཞུགས་པར་སྔོན་ལ་བློ་རྒྱ་ཆེན་པོ་དགོས་པ་དང་། མི་སྣ་སྐྱོང་བར་སྔོན་ལ་བླ་སྲོག་སྐྱོང་དགོས། རྒྱལ་སྟོན་རིང་དྲག་ཆས་ཉེན་རྟོག་མཚོ་སྔོན་ཞིང་ཆེན་སྤྱི་ཁྱབ་རུ་ཁག་གི་ལས་སྒྲུབ་ཉིང་ལག་རུ་ཁག་གིས་དམག་དཔུང་ལ་ཞུགས་པའི་དམག་གསར་སྒྲིག་འཛུགས་བྱས་ཏེ་མཚོ་སྔོན་ཞིང་ཆེན་མཚོ་ནུབ་ཀྲོའུ་གོར་མོ་གྲོང་ཁྱེར་གྱི་དམག་དཔོན་མུའུ་ཧྲེང་ཀྲུང(“མཚོ་བོད་གཞུང་ལམ”ཐོག་མར་སྐྲུན་མཁན་དང་གོར་མོ་གྲོང་ཁྱེར་གྱི་རྨང་གཞི་འདིང་མཁན)གི་དྲན་གསོ་ཁང་དུ་རྒྱལ་གཅེས་རིང་ལུགས་ཀྱི་སློབ་གསོ་སྤེལ་བ་མ་ཟད། དམ་བཅའ་འཇོག་པའི་བྱེད་སྒོའང་སྤེལ་ཞིང་། དེའི་དམིགས་ཡུལ་ནི་དམག་གསར་ཚོས་རང་འཁྲིའི་འགན་འཁྲིར་གཞི་ཚུགས་པ་དང་། ས་མཐོར་གཞིས་ཆགས་པ། བློ་བདེ་པོའི་ངང་དམག་སྐུལ་དང་ལེན་བཅས་བྱས་ཏེ་མེས་རྒྱལ་གྱི་དམག་སྟོབས་ཆེར་གཏོང་བའི་ཕུགས་འདུན་མངོན་འགྱུར་ཡོང་ཆེད་རང་ཉིད་ཀྱི་འཇོན་ཐང་ངོམ་རྒྱུར་ཁྲིད་སྟོན་བྱ་ཆེད་རེད། །
རྩོམ་སྒྲིག་པ། ཀླུ་མོ་མཚོ།


text:
༄༅།།"ཡག་པོ་བཞིའི་གྲོང་གསེབ་གཞུང་ལམ"གྱིས་ཏང་ཡོན་དང་མང་ཚོགས་དབར་གྱི་འབྲེལ་བ་ཟབ་ཏུ་ཕྱིན་པ།
མི་དམངས་ཉིན་རེའི་ཚགས་པར་གྱི་གསར་འགོད་པ། པན་མིན་ཏེ་དང་ལིའུ་ཀྲེ་ཆང་།
གསར་འགྱུར་སྤེལ་དུས། (2018ལོའི་ཟླ་ 02ཚེས་11ཉིན། 15:21) (རྩོམ་སྒྲིག་འགན་འཁུར་པ། བསྟན་འཛིན།)
མི་དམངས་དྲ་བའི་འཕྲིན། “སླར་ཡང་གུང་ཁྲན་ཏང་ལ་ཐུགས་རྗེ་ཆེ་ཞུ་རྒྱུ་ཡིན། ལམ་ལ་ཆས་དུས་ཁྱེད་ཉིད་ཡིད་ལ་འཆར་བྱུང་། སྔོན་ཆད་འཕྲང་ལམ་དོག་པོའི་ཐོག་ཆས་དགོས་པ་དང་ད་ཆ་ལམ་བུ་བདེ་ལ་ཡངས་ཤིང་རྒྱ་ཆེ་བ་ཞིག་འདུག”ཝུའུ་ཧྥ་ཆོན་གྱིས་ལུས་ལ་བོད་ཆས་ལེགས་པར་གྱོན་ནས་གྲོང་ཚོའི་ལམ་འགྲམ་གྱི་ཐང་ཆེན་དུ་འགྱིང་ངེར་ལངས་ཏེ། སྔོན་ལ་ཚིག་གི་བཤད་པ་བླངས་པ་དང་དེ་རྗེས་སྐད་གསང་མཐོན་པོས་གླུ་གཞས་བཏང་། ས་བབ་མཐོ་ཚད་སྨི་2600ཟིན་པའི་དབེན་འཇམ་རི་གྲོང་དུ་དུས་ཚོད་གང་ཙམ་སོང་རྗེས་དགོད་སྒྲས་ཁེངས། ཝུའུ་ཧྥ་ཆོན་གྱིས་ཡུལ་དེར་མི་རབས་ནས་མི་རབས་རྒྱུན་འཛིན་བྱེད་པའི་དམངས་གཞས་བཏང་སྟེ་ཡུལ་མི་སྤུན་ཟླ་ཚོའི་བསམ་ཚུལ་མཚོན་པར་བྱས། འདི་ག་ནི་དགུན་དུས་ཀྱི་སི་ཁྲོན་ཞིང་ཆེན་བཙན་ལྷ་རྫོང་དབང་ཞིང་གྲོང་རྡལ་ཡིན་ཞིང་། ཕྱོགས་བཞི་མཚམས་བརྒྱད་ལ་ཤར་བགྲོད་ཐུབ་པའི་གྲོང་གསེབ་གཞུང་ལམ་གྱིས་སྔོན་ཆད་རི་མཐོའི་སྟེང་ཁ་ཐོར་དུ་གནས་པའི་གྲོང་མི་གཅིག་འདུས་བྱུང་བ་མ་ཟད། ཏང་གི་སྲིད་ཇུས་བཟང་པོ་དེ་བས་མགྱོགས་ལ་ཏན་ཏིག་སྒོ་ནས་ཁྱིམ་ཚང་ཁྲི་སྟོང་མང་པོར་དོན་འཁྱོལ་ཐུབ་ཡོད།
བཙན་ལྷ་རྫོང་ཙམ་མིན་པར་གྲོང་གསེབ་ཀྱི་གཞུང་ལམ་མང་ཆེ་བ་ཡངས་ཤིང་རྒྱ་ཆེ་བ་དང་། མཁྲེགས་པ། འཁོད་སྙོམས་པ་བཅས་པས། རྒྱལ་ཡོངས་ཀྱི་ས་གནས་ཁག་ཏུ་ཝུའུ་ཧྥ་ཆོན་དང་འདྲ་བའི་གཞི་རིམ་གྱི་མང་ཚོགས་མང་པོ་ལུས་བདེ་སེམས་སྐྱིད་དང་ངར་ཤུགས་འཕེལ་ནས་ཏང་དང་སྲིད་གཞུང་དབར་གྱི་བར་ཐག་ཀྱང་དེ་བས་ཇེ་ཉེར་ཕྱིན་ཡོད། དུད་ཚང་50ལས་མེད་པའི་ཧེ་ཧྲེ་ཀོའུ་གྲོང་ཚོར་ལམ་བུ་ཤར་གཏོང་ཐུབ་ཡོད། ཧྲན་ཏུང་ཞིང་ཆེན་མོང་དབྱིན་རྫོང་ཀའོ་ཏུའུ་གྲོང་རྡལ་ནས་ཧེ་ཧྲི་ཀོའུ་བར་སྤྱི་ལེ་གཅིག་ཙམ་ལས་མེད། འོན་ཀྱང་བར་དུ་ཆུ་བོ་ཆུང་ཆུང་ཞིག་གིས་ཆོད་ཡོད་སྟབས་གྲོང་མི་གྲོང་རྡལ་དུ་འགྲོ་དགོས་ན་སྔོན་ལ་སྤྱི་ལེ་གཅིག་གི་སེག་མའི་ལམ་དུ་བསྐྱོད་དགོས་པ་དང་གཞུང་ལམ་དུ་སླེབས་རྗེས་སླར་ཡང་སྤྱི་ལེ་གཉིས་ཙམ་སྐོར་དགོས་ཀྱི་ཡོད། ལམ་བཟོ་བས་བསམ་བློ་ཐེངས་མང་བཏང་རུང་བསམ་དོན་གཏན་ནས་འགྲུབ་ཐུབ་མེད། གང་ལགས་ཤེ་ན། གཅིག་ནས་དེ་གོང“གྲོང་ཚོ་ཀུན་ཁྱབ”ཀྱི་ལས་གྲྭ་སྲིད་འཛིན་གྲོང་ཚོར་མ་གཏོགས་ཤར་གཏོང་མ་ཐུབ་པ་དང་། གཉིས་ནས་གྲོང་མི་ཕྱུག་པོ་མེད་ལ་གྲོང་ཚོའི་ནང་དུའང་མཉམ་སྡེབ་ཀྱི་ཡོང་འབབ་མེད་པའི་ཁར་མ་དངུལ་གྲབས་གསོག་བྱེད་ཁག་པོ་ཡོད་པ། གསུམ་ནས་གང་སར་བྲག་རི་ཤ་སྟག་ཡིན་པ་མ་ཟད། ད་དུང་ཆུ་བོ་སྒྲོལ་དགོས་པས་ཨར་ལས་ཀྱི་དཀའ་ཚེགས་ཆེ་བ་སོགས་ཀྱི་རྐྱེན་པས་རེད། “གྲོང་མིས་གྲོང་ཚོ་ཨུ་ལྷན་གཉིས་དང་གྲོང་རྡལ་དུ་ལམ་བུ་བཟོ་དགོས་པའི་རེ་བ་ཐེངས་མང་ཞུས་ཀྱང་རྒྱུ་རྐྱེན་སྣ་ཚོགས་དབང་གིས་ལམ་བུ་བཟོ་ཐུབ་མེད”ཧེ་ཧྲི་ཀོའུ་གྲོང་ཚོའི་ཁོངས་གཏོགས་ཀྱི་ཀའོ་ཏུའུ་སྡེ་ཁུལ་ཏང་ཀྲི་པུའི་ཧྲུའུ་ཅི་ཀྲང་ཀུའེ་པིན་གྱིས་གནད་དོན་དེའི་ཐད་སེམས་ཁྲལ་ཆེན་པོ་བྱེད་ཀྱི་ཡོད། 2013ལོར་མོང་དབྱིན་རྫོང་ཧྲན་ཏུང་ཞིང་ཆེན་གྱི་ཁག་གཉིས་པའི་གྲོང་ཚོ་རིམ་པའི་གཞུང་ལམ་དྲ་སྦྲེལ་ཅན་གྱི་དཔེ་སྟོན་རྫོང་ཁོངས་སུ་བཅུག་ནས་ལོ་གཉིས་རིང་སྤྱི་ལེ་300ལྷག་ཙམ་གྱི་གྲོང་ཚོ་རིམ་པའི་གཞུང་ལམ་བསྐྲུན་དགོས་པའི་བླང་བྱ་བཏོན་ཡོད། ཀྲང་ཀུའེ་པིན་དང་གྲོང་རྡལ་གྱི་འགོ་ཁྲིད་ཀྱིས་གནས་ཚུལ་དེ་ཤེས་འཕྲལ་རྫོང་འགྲིམ་འགྲུལ་ཅུས་སུ་བསྐྱོད་དེ་ཧེ་ཧྲེ་ཀོའུ་ཡི་གནས་ཚུལ་གསལ་བཤད་ནན་ཏན་བྱས་པ་རེད། བརྟག་དཔྱད་བྱས་ནས་ཤེས་རྟོགས་བྱུང་གསལ། ཧེ་ཧྲེ་ཀོའུ་གྲོང་ཚོར་དུད་ཚང་50ཙམ་ལས་མེད་པས“གཞུང་ལམ་དྲ་སྦྲེལ་ཅན་གྱི་ལས་གྲྭའི”གཞི་རྩའི་ཆ་རྐྱེན་འཛོམས་ཀྱི་མེད། འོན་ཀྱང་གྲོང་མིར་ལམ་དགོས་གལ་ཧ་ཅང་ཆེན་པོ་ཡོད། དམིགས་བསལ་གྱི་བྱ་བ་དམིགས་བསལ་ངང་བསྒྲུབས་ནས་ཧེ་ཧྲེ་ཀོའུ་ཡི་གཞུང་ལམ་དེ་གཞི་ནས་ཉིན་རེའི་གྲོས་རིམ་ནང་བཅུག་པས། རི་གྲོང་ཆུང་ངུའི་མི་སེམས་གོང་བུ་གཅིག་ཏུ་འགྲིལ། ལམ་བུ་བཟོ་བར་ས་ཆ་བཟུང་བ་དང་། ཤིང་གཅོད་པ། ཁང་པ་བཤིག་སྤོ་སོགས་བྱེད་དགོས་ཀྱང་ཆ་རྐྱེན་ནན་པོ་འདོན་མཁན་མེད་པར་གྲོང་མི་ཚོས་རང་ཉིད་ཀྱི་དཔལ་འབྱོར་འཁོས་ཀར་གཞིགས་ནས་ཉུང་བས་སྒོར་100དང་མང་བས་སྒོར་1000བཏོན་ཡོད། གྲོང་མི་མང་པོ་ཞིག་གིས་རང་ནུས་འདོན་གང་ཐུབ་བྱེད་པ་མ་ཟད། ད་དུང་བཟའ་བཏུང་ཡང་མཁོ་འདོན་བྱེད་ཀྱི་ཡོད། ལམ་བུ་ཤར་གཏོང་ཐུབ་པའི་ཉིན་མོར་གྲོང་མི་ཚོས་གསོལ་སྟོན་བཤམས་པ་དང་ཤོག་སྦག་སྤར་ནས་ལམ་ཤར་གཏོང་ཐུབ་པར་རྟེན་འབྲེལ་ཞུས་པ་རེད། དངུལ་མཁོ་ཆེ་སར་སྤྱད་དེ་མང་ཚོགས་ཀྱི་ཁྱིམ་གྱི་སྒོ་རྩར་ལམ་བུ་བཟོས་པ་རེད།
ལོ་འདི་དག་རིང་ཧེ་ཧྲེ་ཀོའུ་རུ་བྱུང་བའི་གཏམ་རྒྱུད་འདི་འདྲ་བ་ས་ཆ་མང་པོར་བྱུང་མྱོང་ཡོད། མི་དམངས་ལྟེ་བར་བྱེད་པའི་འཕེལ་རྒྱས་ཀྱི་བསམ་བློ་མཐའ་འཁྱོངས་བྱས་ནས་འབྲེལ་ཡོད་སྡེ་ཚན་དང་ས་གནས་ཁག་གི་ཏང་ཨུད་དང་སྲིད་གཞུང་གིས་མང་ཚོགས་ཀྱིས་བསམ་བློ་གཏོང་སར་བསམ་བློ་གཏོང་བ་དང་མང་ཚོགས་ཀྱིས་སེམས་ཁྲལ་བྱེད་སར་སེམས་ཁྲལ་བྱས་ཏེ། གྲོང་གསེབ་ཀྱི་གཞུང་ལམ་འཛུགས་སྐྲུན་ལ་རྒྱབ་སྐྱོར་བྱེད་ཤུགས་མུ་མཐུད་ཆེ་རུ་བཏང་ནས་མི་དམངས་མང་ཚོགས་ཀྱིས་དོ་ཁུར་བྱེད་པའི་འགྲོ་སྐྱོད་དཀའ་བའི་གནད་དོན་ཐག་གཅོད་བྱེད་གང་ཐུབ་བྱས་པ་རེད། འགྲིམ་འགྲུལ་སྐྱེལ་འདྲེན་པུའུ་ཡིས་བསྡོམས་རྩིས་བརྒྱབ་པའི་གྲངས་གཞི་ལས་མངོན་དོན། ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན། གསར་སྐྲུན་རྒྱས་སྐྲུན་བྱས་པའི་གྲོང་གསེབ་ཀྱི་གཞུང་ལམ་སྤྱི་ལེ་ཁྲི་125ལྷག་ཙམ་ཟིན་ཏེ་ཤང་གྲོང་406དང་སྒྲིག་གཞི་ཚང་བའི་གྲོང་ཚོ་ཁྲི་6ལ་སྣུམ་ནག་གཞུང་ལམ་ཤར་གཏོང་གི་གནད་དོན་ཐག་གཅོད་ཐུབ་ཡོད། དམངས་ཕན་སྲིད་ཇུས་ཁྱིམ་གྱི་སྒོ་རྩར་དོན་འཁྱོལ་བྱེད་མཁན“ཁོང་ཚོ་ངོ་ཤེས་སམ”ཞེས་བཙན་ལྷ་རྫོང་དབང་ཞིང་གྲོང་རྡལ་བོར་རོམ་གྲོང་ཚོར་གསར་འགོད་པས་ལམ་འགྲམ་དུ་ཡོད་པའི་རྒད་པོ་ཞིག་ལ་དྲིས། རྒད་པོས“ངོ་ཤེས་ཀྱི་ཡོད། གྲོང་རྡལ་གྱི་ལས་བྱེད་པ་རེད། འདི་ཧྲུའུ་ཅི་རེད”ཅེས་མཛུབ་མོ་འཛུགས་བཞིན་བཤད། ཁོང་ཚོ་རྟག་ཏུ་གྲོང་ཚོར་ཡོང་གི་འདུག ང་ཚོ་མཐོང་དུས་ད་དུང་འབྲེལ་འདྲིས་བྱེད་ཀྱི་འདུག བོར་རོམ་གྲོང་ཚོའི་མང་ཚོགས་མང་ཆེ་བ་རི་མཐོའི་སྟེང་གཞིས་ཆགས་ཡོད། སྔོན་ཆད་ལམ་བདེ་པོ་མེད་སྟབས་ལས་བྱེད་པས་འཚམས་འདྲི་བྱེད་པར་འགྲོ་རྒྱུར་དཀའ་ངལ་མི་ཉུང་བ་ཞིག་འཕྲད་ཀྱི་ཡོད། གྲོང་ཚོར་རྐང་ཐང་མར་ཉིན་གཅིག་བསྐྱོད་ཀྱང་དུད་ཚང་ཁ་ཤས་མ་གཏོགས་བསྐྱོད་ཐུབ་ཀྱི་མེད།
ད་ཆ་སྣུམ་ནག་གཞུང་ལམ་གྲོང་མིའི་ཚོགས་ཆུང་ཚང་མར་ཤར་གཏོང་ཐུབ་ནས་ཁྱིམ་ཚང་ཚང་མ་འབྲེལ་ཡོད། ལས་བྱེད་པ་ཚོས་སྦག་སྦག་བཞོན་པའམ་ཡང་ན་རླངས་འཁོར་བཏང་ནས་བསྐྱོད་ཚེ་མང་ཚོགས་ཁྱིམ་དུ་འཕྲལ་མར་འབྱོར་ཐུབ། “ཏང་གི་ཚོགས་ཆེན་བཅུ་དགུ་པ་འཚོགས་རྗེས་ང་ཚོས‘ཐོག་མའི་བསམ་འདུན་མ་བརྗེད་པར་ལས་བྱེད་པའི་སེམས་པ་གཅིག་ཏུ་སྦྲེལ’ཞེས་པའི་བྱེད་སྒོ་སྤེལ་ཡོད། ཁ་ས་ད་དུང་གྲོང་རྡལ་གྱི་ཞིང་པའི་དགོད་སྤྲོའི་ལུས་རྩལ་འགྲན་ཚོགས་སྐབས་དང་པོ་གཉེར་བ་རེད། ལས་བྱེད་པ་ཚོས་མང་ཚོགས་ལ་ལེ་ཚན་འཁྲབ་སྟོན་བྱས་པས་ཧ་ཅང་འཁྲུག་ཆ་དོད་པོ་འདུག”ཅེས་དབང་ཞིང་གྲོང་རྡལ་ཏང་ཨུད་ཀྱི་ཧྲུའུ་ཅི་དབྱང་མིན་གྱིས་ལག་ཐོགས་ཁ་པར་ནས་པར་རིས་བཏོན་ཏེ་ང་ཚོར་བཤད་བྱུང་། གཞི་རིམ་མང་ཚོགས་ལ་འབྲེལ་གཏུག་དང་དམངས་ཕན་སྲིད་ཇུས་དོན་འཁྱོལ་བྱེད་སྐབས་སྟོང་གཏམ་ཤོད་རྒྱུ་མེད། ལམ་ཡོད་མེད་ལ་མ་བལྟོས་པར་ལས་ཀ་སྒྲུབ་དགོས་རུང་ལམ་མེད་ཚེ་མང་ཚོགས་ཀྱི་ཁྱིམ་དུ་བསྐྱོད་མི་ཐུབ་ལ། སྲིད་ཇུས་ཡག་པོ་ག་ཚོད་ཡོད་ཀྱང་དོན་འཁྱོལ་བྱེད་དཀའ་བ་དང་མང་ཚོགས་ཀྱི་སེམས་སུ་ཡང་རྒྱང་ཐག་རིང་དུ་ཕྱིན་པའི་སྣང་བ་ཡོང་སྲིད། གཞི་རིམ་དུ་གནས་སྦྱར་མ་བྱས་ཚེ་ཧྲུའུ་ཁྲེར་མྱོང་བ་ཟབ་མོ་དེ་འདྲ་ཡོང་མི་སྲིད། 2017ལོའི་ལོ་སྨད་དུ་ཁོང་འགྲིམ་འགྲུལ་སྐྱེལ་འདྲེན་པུའུ་སྲིད་ཇུས་ཞིབ་འཇུག་ཁང་གི་ཀྲུའུ་རེན་གཞོན་པ་ནས་སི་ཁྲོན་རྔ་པ་བོད་རིགས་ཆའང་རིགས་རང་སྐྱོང་ཀྲོའུ་རུ་གནས་སྦྱར་དུ་བཏང་ནས་ཀྲོའུ་ཨུད་ཀྱི་རྒྱུན་ཨུ་དང་ཀྲོའུ་ཀྲང་གཞོན་པའི་འགན་འཁུར་བ་རེད། ཁོང་གིས“པུའུ་རུ་ལས་ཀ་བྱེད་སྐབས་ཀྱང་གྲོང་གསེབ་ཀྱི་གཞུང་ལམ་གལ་ཆེན་པོ་ཡིན་པ་ཤེས་བྱུང་། གཞི་རིམ་དུ་སླེབས་སྐབས་གཞི་ནས་གལ་འགངས་ཆེན་པོ་ཡིན་པ་ཚོར་བྱུང”ཞེས་བཤད།
ཧྲུའུ་ཁྲེ་ཡིས་བརྗོད་དོན། གྲོང་གསེབ་ཀྱི་གཞུང་ལམ་བསྐྲུན་པས་ཐག་རིང་ལུང་ཁུག་གི་མང་ཚོགས་ལ་སྔོན་ཆད་ལྟར་ལུང་ཁུག་ཡིན་པའི་སྣང་བ་མེད། “ལམ་ཡོད་པས་ཏང་དང་རྒྱལ་ཁབ་ཀྱི་དམངས་ཕན་སྲིད་ཇུས་ཀྱིས་གཞི་ནས་མང་ཚོགས་ལ་དེ་བས་ཕན་པ་ཐོབ་ཐུབ”གཞུང་ལམ་ཤར་གཏོང་ཐུབ་ན་ལས་རིགས་ཀུན་དར་ཐུབ། གྲོང་གསེབ་ཀྱི་གཞུང་ལམ་འཛུགས་སྐྲུན་བྱེད་མགྱོགས་སུ་བཏང་བས་དམངས་ཕན་སྲིད་ཇུས་གྲོང་ཚོ་དང་དུད་ཚང་དུ་ཁྱབ་པ་དང་སྦྲགས་སྤྱི་པའི་ཞབས་ཞུའི་མ་ལག་ཀྱང་འཐུས་སྒོ་ཚང་དུ་ཕྱིན་ཡོད།
ཧོ་ནན་ཞིང་ཆེན་ཅི་ཡོན་རྫོང་ཧྲུད་ཧུང་ཁྲེ་གྲོང་ཚོར་འགྱུར་ལྡོག་རླབས་པོ་ཆེ་བྱུང་དོན་ནི་གཞུང་ལམ་གཉིས་ཤར་གཏོང་ཐུབ་པས་རེད། དེ་ཡང་རྒན་ཡོལ་ཞུས་པའི་ཧྲུའུ་ཅི་རྒན་གྲས་མེའོ་ཐན་ཚའེ་ནས་བརྗོད་དགོས། དུས་རབས་གོང་མའི་ལོ་རབས་80པ་ནས་བཟུང་རྫོང་གི་རྒྱབ་སྐྱོར་འོག་མེའོ་ཐན་ཚའེ་ཡིས་གྲོང་ཚོ་ཡོངས་ཀྱི་ཏང་ཡོན་དང་མང་ཚོགས་ཀྱི་སྣེ་ཁྲིད་ནས་ལོ་10ཡི་དཀའ་སྤྱད་ལས་སྒྲུབ་བརྒྱུད་ལམ་ཐག་སྤྱི་ལེ་13.5དང་ཞེང་ཚད་སྨི་4ཡོད་པའི་རི་གྲོང་ནས་ཕྱིར་བསྐྱོད་པའི་གཞུང་ལམ་བསྐྲུན་པ་རེད། དེའི་རྗེས་སུ་ཏང་ཡོན་དང་མང་ཚོགས་ཀྱི་སྣེ་ཁྲིད་ནས་ལོ་3རིང་ཧོ་ནན་དང་ཧྲན་ཤིས་ཞིང་ཆེན་འབྲེལ་མཐུད་བྱེད་པའི་ལམ་བུ་བསྐྲུན་པ་རེད། གཞི་རིམ་གྱི་ཏང་རྩ་འཛུགས་རེ་རེ་དང་ཏང་ཡོན་དཀྱུས་མ་རེ་རེས་མང་ཚོགས་དང་མཉམ་དུ་འགག་སྒྲོལ་དཀའ་སེལ་བྱས་ནས་མང་ཚོགས་ཁྲོད་ཀྱི་ཏང་གི་རྨང་གཞིའི་གནས་བབ་བརྟན་དུ་བཏང་བས་མང་ཚོགས་ལ་བློ་གཏད་བཅོལ་ས་བྱུང་ཡོད། ཧྲན་ཤིས་ཞིང་ཆེན་ལིན་རྫོང་པའེ་ཝེན་གྲོང་རྡལ་གྱིས་ལོ་ཤས་བསྟུད་མར་འཛུགས་སྐྲུན་བྱས་པ་བརྒྱུད་ཕྱོགས་བཞི་མཚམས་བརྒྱད་ལ་ཤར་བགྲོད་ཐུབ་པའི་གྲོང་ཚོའི་གཞུང་ལམ་དྲ་བའི་རྣམ་པ་ཞིག་གྲུབ་ཡོད་པ་རེད། རིམ་ཁག་ཏང་རྩ་འཛུགས་ཀྱིས་སྟབས་བདེ་བའི་འགྲིམ་འགྲུལ་ལ་བརྟེན་ནས་མང་ཚོགས་སྣེ་ཁྲིད་དེ་ཆི་བི་ཁ་དང་། ཤ་མོ། སྟར་ཁ་སོགས་ཁྱད་ལྡན་ཐོན་ལས་འཕེལ་རྒྱས་བཏང་ནས་དབུལ་སྒྲོལ་ཕྱུག་འགྱུར་བྱེད་རོགས་བྱས་ཏེ་མཉམ་སྡེབ་དཔལ་འབྱོར་གྱི་ཆུ་ཚད་མཐོ་རུ་བཏང་བ་རེད། ལམ་བསྐྲུན་ཟིན་པས་ཁྱད་ལྡན་ཐོན་ཟོག་ཀྱང་ཚུར་ཉོ་བར་ཡོང་མཁན་ཡོད་པ་རེད། ཞིང་དལ་སྐབས་ད་དུང་ཤ་མོའི་རྟེན་གཞིར་ལས་ཀ་བྱེད་པར་འགྲོ་ཐུབ་པས་ང་ཚོ་བཟའ་ཚོར་ལོ་གཅིག་ལ་ཡོང་འབབ་སྒོར་ཁྲི་2རག་གི་འདུག འདི་དག་ནི་ཏང་དང་སྲིད་གཞུང་གི་ལམ་བསྐྲུན་རོགས་བྱས་པ་དང་ལས་བྱེད་པ་ཚོས་ཐོན་ལས་གཉེར་རོགས་བྱས་པ་ལས་བྱུང་བ་ཞིག་རེད་ཅེས་ལོ་67ཡིན་པའི་མིའོ་ཕིང་གྲོང་ཚོའི་གྲོང་མི་ཧའོ་ཏུང་ཧའེ་ཡིས་དགའ་སྤྲོའི་ངང་བཤད། བོར་རོམ་གྲོང་ཚོར་ལོ་ན་བགྲེས་པའི་མཱ་ཆོན་ཕང་གིས་སྤྱི་ལེ་1.3གྱི་ལམ་བུ་རང་ཉིད་ཀྱི་ཕྲུ་གུར་གཅེས་སྐྱོང་བྱེད་པ་བཞིན་བདག་སྐྱོང་བྱེད་ཀྱི་ཡོད། ཟླ་རེར་གླ་ཆ་སྒོར་300ལས་མེད་ཀྱང་རྒྱལ་ཁབ་ཀྱིས་ལམ་ཡག་པོ་བསྐྲུན་པས་ང་ཚོས་བདག་སྐྱོང་ཡག་པོ་བྱེད་དགོས། འདི་ལྟར་བྱས་ཚེ་གྲོང་མི་ཚོ་གཞི་ནས་འཚོ་བ་ཡག་པོ་སྐྱེལ་ཐུབ། བཏིང་བ་ནི་ལམ་དང་། བཙུགས་པ་ནི་རྡོ་རིང་། འབྲེལ་བ་ནི་སེམས། ཤར་བགྲོད་ཐུབ་པ་ནི་ཕྱུག་འགྱུར་རེད།


text:
ཀྲུང་གོ་བོད་ཀྱི་དྲ་བའི་འཕྲིན།ཟླ་བཅུ་གཉིས་པའི་ཚེས་བཅུ་དྲུག་ཉིན།ཀྲུང་གོའི་སྤྱི་ཚོགས་ཚན་རིག་གླིང་ཚན་རྩལ་ཅུའུ་དང་ལོ་རྒྱུས་ཞིབ་འཇུག་ཁང་།ཧྲན་ཞི་དང་ཀན་སུའུ།མཚོ་སྔོན།སི་ཁྲོན།བོད་རང་སྐྱོང་ལྗོངས་བཅས་ཞིང་ལྗོངས་ལྔའི་སྤྱི་ཚོགས་ཚན་རིག་གླིང་གིས་ཟི་ལིང་དུ་ཐང་བོད་གནའ་ལམ་འཛམ་གླིང་ཤུལ་བཞག་རིག་གནས་སུ་སྙན་ཞུ་འབུལ་བའི་དུས་སྐབས་སྔོན་མའི་ཞིབ་འཇུག་གི་མཐུན་སྦྱོར་བྱ་བའི་མཉམ་འབྲེལ་ཚོགས་འདུ་ཐེངས་གཉིས་པ་བསྡུས། ཚོགས་འདུ་དེ་མཚོ་སྔོན་ཞིང་ཆེན་སྤྱི་ཚོགས་ཚན་རིག་གླིང་གིས་གཙོ་སྒྲུབ་བྱས་པ་དང་། ཆེད་མཁས་པ་སོ་ལྔ་དང་འབྲེལ་ཡོད་སྡེ་ཁག་གི་འགན་ཁུར་མི་སྣ་ཚོགས་འདུར་ཞུགས། ཚོགས་ཐོག་ནས། ཀྲུང་གོའི་སྤྱི་ཚོགས་ཚན་རིག་གླིང་གི་ལོ་རྒྱུས་ཞིབ་འཇུག་ཁང་དང་ཞིང་ལྗོངས་ལྔའི་སྤྱི་ཚོགས་ཚན་རིག་གླིང་གི་ཆེད་མཁས་པས་སྡེ་ཁག་སོ་སོས་ཐང་བོད་གནའ་ལམ་འཛམ་གླིང་ཤུལ་བཞག་རིག་གནས་སུ་སྙན་ཞུ་འབུལ་བའི་དུས་སྐབས་སྔོན་མའི་ཞིབ་འཇུག་བྱ་བ་སྤེལ་བའི་གནས་ཚུལ་མཚམས་སྦྱོར་བྱས་པར་མ་ཟད་བྱ་བའི་བསམ་འཆར་བཏོན།ཚང་མས་བསྟན་དོན།མཚོ་སྔོན་ཞིང་ཆེན་སྤྱི་ཚོགས་ཚན་རིག་གླིང་གིས་སྒྲིག་བཟོ་བྱས་པའི༼མཉམ་འབྲེལ་གྱིས་ཐང་བོད་གནའ་ལམ་འཛམ་གླིང་ཤུལ་བཞག་རིག་གནས་སུ་སྙན་ཞུར་འབུལ་བའི་ཉིས་སྟོང་བཅོ་བརྒྱད་ལོའི་བྱ་བའི་འཆར་འགོད༽དེ་གཞིར་བཟུང་ནས།དུས་ཚོད་ལྟར་བརྟག་དཔྱད་ཞིབ་འཇུག་དང་རྩོམ་འབྲིའི་བྱ་བ་བསྒྲུབ་དགོས་ཟེར། ཚོགས་འདུ་ལས། ཐང་བོད་གནའ་ལམ་འཛམ་གླིང་ཤུལ་བཞག་རིག་གནས་ཁྲོད་ཡར་ཞུ་བྱེད་པ་དེས། འཛམ་གླིང་རིག་གནས་བང་མཛོད་ཁྲོད་སྔར་ལས་ལྷག་པར་ཀྲུང་གོའི་བློ་གྲོས་མཁོ་འདོན་བྱས་ཡོད་པར་མ་ཟད། ཐང་བོད་གནའ་ལམ་རིག་གནས་ཤུལ་བཞག་ལ་སྲུང་སྐྱོབ་དང་དང་རྒྱུན་འཛིན་ལ་ཤུགས་སྣོན་བྱེད་པ་དང་། ལས་རིགས་སོ་སོས་ཐང་བོད་གནའ་ལམ་གྱི་ལོ་རྒྱུས་རིག་གནས་རིན་ཐང་ལ་ངོས་འཛིན་ཟབ་མོ་བྱེད་རྒྱུ་དང་ནུབ་རྒྱུད་ཀྱི་མི་རིགས་སོ་སོའི་རིག་གནས་ཡིད་རྟོན་ཇེ་དྲག་ཏུ་གཏོང་བ། ནུབ་རྒྱུད་ཀྱི་ཞིང་ཆེན་དང་ས་ཁུལ་སོ་སོའི་རིག་གནས་མཐོར་འདེགས་སུ་གཏོང་བར་དེ་བས་ཀྱང་དོན་སྙིང་གལ་ཆེན་ལྡན་ཟེར། །
版权所有:西藏民族大学图书馆 更新
地址:陕西省咸阳市文汇东路六号 邮编:712082 电话:029-33755418 邮箱:lib@xzmu.edu.cn
您是第 2807884 位访客


text:
ཕྱི་ལོ་༢༠༡༥ཟླ་བ་༡༠ཚེས་༡༩་ཉིན་ནས་ཚེས་༢༡བར་ཉིན་གྲངས་གསུམ་རིང་ལ་ས་རཱ་བོད་རིག་པའི་བགྲོ་གླེང་ཐེངས་དགུ་པ་ ༼ཉམས་རྒུད་དུ་འགྲོ་བཞིན་པའི་གནའ་བོའི་བོད་ཀྱི་དམངས་སྲོལ་རིག་གནས་འཚོལ་བ་༽ ཞེས་པའི་བརྗོད་གཞིའི་ཐོག་མཁས་པ་དང་དགེ་བཤེས་ཞིབ་འཇུག་པ་དང་སློབ་ཆེན་སློབ་མ་བཅས་མི་གྲངས་བརྒྱ་ལྷག་གིས་བགྲོ་གླེང་གནང་ཡོད་པ་རེད།
སྔོན་འགྲོའི་མཛད་སྒོའི་ཐོག་སྐུ་མགྲོན་གཙོ་བོ་བོད་ཀྱི་དཔེ་མཛོད་ཁང་གི་འགན་འཛིན་དགེ་བཤེས་ལྷག་རྡོར་ལགས་ཀྱིས། “ཉམས་རྒུད་དུ་འགྲོ་བཞིན་པའི་གནའ་བོའི་བོད་ཀྱི་དམངས་སྲོལ་རིག་གནས་འཚོལ་བ” ཟེར་བའི་བརྗོད་གཞིའི་ནང་ནས་འཚོལ་བ་ཞེས་པའི་ཚིག་འདི། ང་རང་ལ་ཕོག་པོ་ཞེ་པོ་ཞིག་བྱུང་། ཧ་ལམ་འཚོལ་དགོས་པ་ཞིག་ཆགས་ཡོད་པ་རེད། དམངས་ཁྲོད་ཀྱི་རིག་གནས་མང་པོ་ཞིག་ཕྱི་ནང་གི་རྐྱེན་ལ་བརྟེན་ནས་འགའ་ཤས་ད་ལྟ་བཙལ་ནས་རྙེད་རྒྱུ་མེད་པ་ཆགས་ཡོད། ད་ལྟ་ངས་ཧོབ་དེ་བསམ་བློ་བཏང་ནས་དྲན་བསྡད་པ་ཁ་ཤས་ཤིག་གི་ནང་ནས། ད་ལྟ་ང་ཚོས་རིག་གནས་དང་རིག་གཞུང་ག་རེ་ལབ་ཀྱི་ཡོད་ཀྱང་། དེའི་གོ་དོན་ཁོང་དུ་ཆུད་པའི་སྒོ་ནས་འཚོལ་རྒྱུ་གལ་ཆེན་པོ་རེད་བསམ་གྱི་འདུག རིག་གནས་དང་རིག་གཞུང་ཟེར་དུས་རིག་གཞུང་ཟེར་བའི་ཚིག་འདི། གཅིག་བྱས་ན་སྐྱབས་བཅོལ་ལ་བསླེབས་ནས་ཡོང་བ་ཞིག་མིན་འགྲོ་བསམས་པ་འདུག་ཀྱང་། ང་ལ་གསལ་པོ་ཞུ་རྒྱུ་མེད། རིག་པའི་གཞུང་ལུགས་ཟེར་བ་ཞིག་ཡོད་ཀྱང་། (Culture) རིག་གཞུང་ཟེར་བ་བེད་སྤྱོད་གཏོང་བཞིན་པ་དེ་སྐྱབས་བཅོལ་ལ་བསླེབས་ནས་བཟོས་པ་མིན་འགྲོ་བསམ་པའི་དོགས་པ་འདུག གང་ལྟར། ངས་སྙིང་པོ་ག་རེ་ཞུ་ཡི་ཡོད་ཟེར་ན། རིག་གཞུང་དང་རིག་གནས་ག་རེ་བེད་སྤྱོད་གཏོང་གི་ཡོད་པ་དང་། དེ་མིན་དབྱིན་ཡིག་ཚིག་ (Culture) དང་ (Civilization) ཟེར་བ་དེ་གཉིས་ལ་སྐད་ཆ་མང་པོ་ཞིག་ཡོད་པ་རེད། མང་པོ་ཞིག་གིས་དོན་གཅིག་མིང་གི་རྣམ་གྲངས་འདྲ་པོ་ཞིག་ལ་བེད་སྤྱོད་གཏོང་གི་ཡོད་པ་རེད། དབྱིན་ཡིག་གི་ཚིག་ནང་རིག་གཞུང་ལ་ (Culture) དང་ (Civilization) ཟེར་བ་བེད་སྤྱོད་གཏོང་གི་ཡོད་ཀྱང་། གང་ལྟར་ལས་ཀ་བྱེད་ཐུབ་མཁན་དང་ཕན་ཐོགས་སྐྲུན་ཐུབ་མཁན། བདེ་སྐྱིད་སྐྲུན་ཐུབ་མཁན་ཞིག་ལ་རིག་གཞུང་ལབ་ཀྱི་ཡོད་པ་རེད། འཆམ་པོ་མེད་པ་བཟོ་མཁན་དང་གཏོར་བཤིག་གཏོང་མཁན་ལ་རིག་གཞུང་དང་རིག་གནས་ཟེར་གྱི་མེད་སྟབས། བོད་པའི་རིག་གནས་ཆེ་བ་ལྔ་དང་ཆུང་བ་ལྔ་བཤད་ཡོང་སྐབས། གང་ལྟར་སེམས་ཅན་གཞན་ལ་བདེ་སྐྱིད་ཡོང་བ་དང་ཕན་བདེ་སྐྲུན་ཆེད་དམིགས་ནས་བཟོས་པ་ཞིག་ཡིན་པ་ལས་གསར་བཟོ་བྱས་པ་ཞིག་ལ་ཟེར་གྱི་མེད་པ་དེ་བོད་ཀྱི་ཐུན་མོང་མིན་པའི་རིག་གཞུང་གི་ཁྱད་ཆོས་ཤིག་རེད་བསམ་གྱི་འདུག ཁྱེད་ཚོ་སློབ་མ་ཚོ་ཆོལ་ཁ་གསུམ་ནས་ཡོང་ཡོད་སྟབས། སོ་སོའི་ལུང་པའི་ནང་རིག་གཞུང་དང་ཡུལ་སྲོལ་ག་རེ་ཡོད་མེད་ཕན་ཚུན་བསམ་ཚུལ་ སྤེལ་རེས་བྱས་ཏེ། སྒེར་སོ་སོས་དོན་གཉེར་བྱས་ནས་སྦྱོང་དགོས་པ་རེད། དཔེར་ན། ཕྱི་རྒྱལ་གྱི་སློབ་མ་དེ་ཚོ་ཡིན་ན། མཚམས་རེ་ཧང་སང་བཅུག་གི་འདུག སྔོན་མ་ཕྱི་རྒྱལ་གྱི་སློབ་ཕྲུག་ཅིག་བསླེབས་སོང་། ཁོས་ཉམས་ཞིབ་བྱེད་ཀྱི་ཡོད་བཅར་འདྲི་བྱེད་དུ་བཅུག་རོགས་ལབ་བྱུང་། ངས་ག་རེའི་སྐོར་ཡིན་སྐད་ཆ་དྲིས་པས་རྡོར་རྗེ་དྲིལ་བུའི་སྐོར་ཡིན་ལབ་བྱུང་། ང་ཚོ་ཡིན་ན་དེ་ཚོའི་ཐོག་ལ་དོ་སྣང་བྱེད་ཀྱི་མ་རེད། དཔེ་ཆ་ལྟ་མཁན་ཞིག་ཡིན་ན་མཚོན་དོན་ཧ་གོ་ཡི་རེད་མ་གཏོགས། རྡོ་རྗེར་རིགས་ག་ཚོད་དང་ཕན་ཡོན་ག་རེ་ཡོད་མེད་ལ་ཉམས་ཞིབ་བྱེད་མཁན་མེད་སྟབས། དེ་ནི་དོ་སྣང་ཆུང་དྲགས་པའི་རྐྱེན་གྱིས་རེད། ཅེས་གསུངས་པ་སོགས་སྔོན་འགྲོའི་མཛད་སྒོ་བསྡུས་ཡོད་པ་དང་།
དེ་ནས་དངོས་གཞིའི་ཉིན་དང་པོའི་བགྲོ་གླེང་སྐབས་བོད་ཀྱི་སྲོལ་རྒྱུན་རིག་པའི་མཁས་པ་རྒན་ཚེ་རིང་ཆོས་འཕེལ་ལགས་ཀྱིས་བོད་བྱང་ཐང་གི་ནོར་ལུག་གསོ་ཚགས་བྱེད་སྟངས་སྐོར་ལ་གཏམ་བཤད་སྤེལ་ཡོད་པ་དང་། སྨན་རིའི་གླིང་གི་ཁྲི་གཡུང་དྲུང་གིས་གནའ་བོའི་བོད་ཀྱི་དུར་འདེབས་བྱེད་ལུགས་དང་དེའི་བྱུང་ཁུངས་སྐོར་དང་། རྒན་ན་ག་སངས་རྒྱས་བསྟན་དར་ལགས་ཀྱིས་བོད་ཀྱི་གཏམ་དཔེ་དང་དེའི་ཁྱད་ཆོས་སྐོར་ལ་གཏམ་བཤད་སྤེལ་ཡོད་པ་རེད། གཏམ་བཤད་སྐར་མ་༣༠་དང་དྲི་བ་དྲིས་ལན་སྐར་མ་༢༠་བཅས་རེད། དགོང་མོར་ཟུར་ཉན་པ་ཚང་མས་རང་མོས་བགྲོ་གླེང་གནང་ཡོད་པ་རེད།
ཉིན་གཉིས་པའི་ཉིན་ཐོག་མར་རྒན་དྭངས་ཤར་ཡོན་ཏན་རྒྱ་མཚོ་ལགས་ཀྱིས་བོད་ཀྱི་སོ་ནམ་ཞིང་ལས་སྐོར་ལ་གཏམ་བཤད་དང་། རྩིས་རམས་པ་དཀོན་མཆོག་བསྟན་འཛིན་ལགས་ཀྱིས་གཟའ་སྐར་ཟླ་ཚེས་དང་སྲོལ་རྒྱུན་བོད་ཀྱི་འཛེམ་བྱའི་སྐོར་བྱུང་སྟངས་སྐོར་དང་། རྒན་གཙང་ཕྲུག་སྟོབས་ལགས་ཀྱིས་དབུས་གཙང་གི་ཞིང་ཁུལ་གྱི་ལོ་གཅིག་དུས་བཞིའི་སྲོལ་རྒྱུན་དུས་ཆེན་བཞི་ཞེས་པའི་སྐོར་ལ་གཏམ་བཤད་གནང་། སྨན་རམས་པ་མཁྱེན་རབ་རྒྱ་མཚོ་ལགས་ཀྱིས་གདོད་མའི་བོད་ཀྱི་རྨ་ལས་བྱེད་ཐབས་དང་གསོ་བ་རིག་པའི་སྐོར་དང་། སྐུའི་ན་བཟའ་ཆེན་མོ་བས་བོད་ཀྱི་སྲོལ་རྒྱུན་འཚེམ་བཟོའི་སྐོར་དང་གཞུང་སྲིད་མི་སྣའི་གྱོན་ཆས་སྐོར་དང་། ལོ་རྒྱུས་མཁན་པོ་འཇུ་བསྟན་སྐྱོང་ལགས་ཀྱིས་བོད་ཀྱི་གནའ་བོའི་བྱ་གཏོར་རམ་རོ་ལས་བྱེད་སྟངས་ཀྱི་ཁྱད་ཆོས་སྐོར་དང་། རྒན་བེ་རི་དགེ་བཤེས་འཇིགས་མེད་དབང་རྒྱལ་གྱིས་བོད་ཀྱི་གླུ་དང་བྲོ་ཆེན་སྐོར་དང་། རྩོམ་པ་པོ་རེ་མདོ་སེང་གེ་ལགས་ཀྱིས་སྲོལ་རྒྱུན་བོད་ཀྱི་ཤེས་ཡོན་སློབ་གསོའི་སྐོར་ལ་གཏམ་བཤད་དང་དྲི་བ་དྲིས་ལན་གནང་ཡོད་པ་རེད།
ཉིན་གསུམ་པའི་ཞོགས་པར་རྒན་བསམ་གཏན་རྒྱ་མཚོ་ལགས་ཀྱིས་བོད་ཀྱི་ཟློས་གར་ཚོགས་པ་ཆེན་པོ་བཞི་ལས་གཅིག་བསྡུས་གྱུར་བའི་བོད་གཞུང་གི་ཟློས་གར་ལྷ་མོའི་འཁྲབ་གཞུང་གི་ཁྱད་ཆོས་ཞེས་པའི་སྐོར་དང་། ནོར་བུ་ལགས་ཀྱིས་གནའ་བོའི་སྒྲུང་གི་འཕེལ་རིམ་དང་བྱེ་བྲག་གེ་སར་གླིང་སྒྲུང་གི་ཁྱད་ཆོས་སྐོར་དང་། རྒན་བསོད་ནམས་རྒྱལ་མཚན་གྱིས་གཏོ་རྒྱག་སྟངས་སྐོར་དང་། རྒན་སོ་རུ་དར་རྒྱས་ལགས་ཀྱིས་བོད་ཀྱི་ཆོ་ག་ཕྱག་ལེན་སྐོར་དང་། རྒན་མེ་འོད་ལགས་ཀྱིས་འབྲོག་པའི་སྦྲ་ནག་གི་ཁྱད་ཆོས་བརྗོད་པ་བཅས་ཀྱི་སྐོར་ལ་གཏམ་བཤད་སྤེལ་ཡོད་པ་རེད།
ཕྱི་ཚེས་༢༡་ཉིན་གྱི་ཕྱི་དྲོའི་ཕྱག་ཚོད་བཞི་པའི་ཐོག་དམིགས་བསལ་སྐུ་མགྲོན་མཁས་དབང་ཀརྨ་སྨོན་ལམ་ལགས་གདན་ཞུས་ཀྱིས་བགྲོ་གླེང་བ་རྣམས་ལ་གཟིགས་གསོལ་ཆེ་བསྟོད་གནང་ནས་གསོལ་སྟོན་བཤམས་ཡོད་པ་དང་དགོང་མོར་རང་མོས་ལྟར་གླུ་ལེན་བྲོ་བརྡུང་སོགས་གནང་ནས་ས་རཱ་མཐོ་སློབ་བོད་རིག་པའི་བགྲོ་གླེང་སྐབས་དགུ་པ་རྒྱལ་ཁའི་ངང་མཇུག་གྲུབ་ཡོད་པ་བཅས་ཀྱི་གནས་བསྡུས་ཙམ་མོ།།
1,723 total views, 1 views today


text:
“མཁའ་དབྱིངས་ཀྱི་ཡུས་ཧྲུའུ”ཞེས་པའི་དྲ་ཐོག་ཚོང་རའི་སྒོ་ཕྱེས་པ་ན། བོད་ཀྱི་རིག་གནས་ལག་ཤེས་ཐོན་རྫས་དང་། གཙང་གསུམ་འབྱུང་ཡུལ་གྱི་སྐྱེ་ཁམས་ཁྱད་ཐོན། བོད་ཡུལ་གྱི་གནའ་རྫས། བོད་ཀྱི་རྒྱན་གོས་སོགས་ཐོན་རྫས་མང་པོ་མིག་ལམ་དུ་མངོན་ཡོང་བ་དང་། བོད་ཀྱི་ན་གཞོན་སྐལ་བཟང་འཕྲིན་ལས་ཀྱིས་བསྒྲུབས་པའི་གློག་རྡུལ་ཚོང་རའི་འཕྲིན་སྟེགས་ཀྱི་སྒོ་ཕྱེས་པ་དེས་བོད་ཡུལ་གྱི་དངོས་རྫས་རྩ་ཆེན་མང་པོ་གཞན་གྱིས་ཤེས་ཐུབ་ཀྱིན་མེད་པའི་རྣམ་པར་འགྱུར་ལྡོག་བྱུང་བ་དང་། དེས་ཡུས་ཧྲུའུ་ཡི་ཁྱད་ཆོས་ལྡན་པའི་ཐོན་རྫས་དང་རྒྱལ་ནང་གི་ཚོང་རའི་འབྲེལ་བ་ཐག་ཇེ་ཉེར་བཏང་། ཡིན་ནའང་། ལོ་ངོ་དྲུག་གི་སྔོན་ལ་སྐལ་བཟང་འཕྲིན་ལས་ནི་ལས་སྐྲུན་གྱི་སྒོ་ཐེམ་ཐོག་མར་འགྲིམས་མཁན་ཞིག་རེད།
ད་ལོ་ལོ་ན་སུམ་ཅུར་སོན་པའི་སྐལ་བཟང་འཕྲིན་ལས་ནི་ཡུས་ཧྲུའུ་བོད་རིགས་རང་སྐྱོང་ཁུལ་གྱི་མི་ཡིན་པ་དང་། ལོ་བརྒྱད་ཀྱི་སྟེང་ཨ་ཕ་ཚེ་ལས་འདས་རྗེས། ཁོ་རང་གིས་ཕུ་ནུ་མིང་སྲིང་བཅུ་བོ་དང་གཅིག་ལ་གཅིག་བརྟེན་གྱིས་འཚོ་བ་རོལ་ཞིང་། ཆུང་དུས་ནས་འཚོ་བའི་སྐྱིད་སྡུག་རྟོགས་པའི་སྐལ་བཟང་འཕྲིན་ལས་ཀྱིས་འབད་བརྩོན་བྱས་ནས་རང་ཁ་རང་གསོ་བྱེད་དགོས་པ་ཤེས་ཡོད། སློབ་གྲྭ་ཆེན་མོར་རྒྱུགས་འཕྲོད་རྗེས། ཁོས་རང་ལ་ལྷན་སྐྱེས་སུ་ཡོད་པའི་སྐད་ངག་སྙན་མོར་བརྟེན་ནས། ཉིན་དཀར་སློབ་གྲྭའི་སློབ་ཁྲིད་ལ་ཆགས་མེད་དུ་ཞུགས་པ་དང་། དགོང་མོར་བོད་ཀྱི་གླུ་གར་འཁྲབ་སྟོན་བྱེད་ས་སོགས་སུ་སོང་ནས་གླུ་དབྱངས་བླངས་ཏེ། ཡོང་སྒོ་དེ་ཡིས་ཁོ་རང་སློབ་གྲྭ་ཆེན་མོ་མཐར་ཕྱིན་དུ་བཅུག
2011ལོར་སློབ་གྲྭ་ཆེན་མོ་ནས་སློབ་མཐར་ཕྱིན་རྗེས། སྐལ་བཟང་འཕྲིན་ལས་ཀྱི་མདུན་དུ་ལམ་བུ་གཉིས་ཡོད་དེ། གཅིག་ནི་ནང་ལོག་ནས་འདུག་རྒྱུ་དེ་ཡིན་ལ། གཞན་ཞིག་ནི་ཕྱིར་ཕ་ཡུལ་ཡུས་ཧྲུའུ་རུ་ལོག་རྒྱུ་དེ་རེད། ཡིན་ཡང་། ས་འགུལ་བརྒྱུགས་པའི་རྗེས་ཀྱི་ཡུས་ཧྲུའུ་ནི་གྱང་ཆག་སྐྱ་རལ་དུ་གྱུར་ཡོད་པས། སྐལ་བཟང་འཕྲིན་ལས་ཀྱིས་ཕྱིར་ཕ་ཡུལ་ཡུས་ཧྲུའུ་རུ་ལོག་ནས་ཡུས་ཧྲུའུ་བསྐྱར་འཛུགས་ཁྲོད་ཞུགས་རྒྱུའི་སེམས་ཐག་བཅད། སྐལ་བཟང་འཕྲིན་ལས་ཀྱིས་བཤད་རྒྱུར། ས་འགུལ་ཆེན་མོ་བརྒྱུགས་རྗེས། ཡུས་ཧྲུའུ་ཡི་རྣམ་པ་ཡིད་སྐྱོ་བ་ཞིག་ཏུ་མངོན་ལ། ནང་ལོག་ཏུ་ཡོད་པའི་སློབ་གྲྭ་ཆེན་མོ་བ་མང་ཆེ་བ་ཕྱིར་ཕ་ཡུལ་དུ་ལོག་པའི་ཡིད་ཆེས་མེད་པ་རེད། ངས་ཚང་མ་མཉམ་གཅིག་ཏུ་བསྡུས་ནས་ལས་དོན་ཞིག་གཉེར་འདོད་པ་དང་། ལས་དོན་གཉེར་ས་དེ་ཡུས་ཧྲུའུ་ཡིན་ན་ཆེས་བཟང་བར་བསམ་བློ་བཏང་མྱོང་ཟེར། ཕྱིར་ཡུས་ཧྲུའུ་ལ་ལོག་རྗེས། སྐལ་བཟང་འཕྲིན་ལས་བོད་ཀྱི་ཁང་བར་མཛེས་སྤྲས་བྱེད་མཁན་གྱི་ཚོང་བ་སྐོར་ཞིག་དང་འཕྲད་པ་དང་། ཁོས་དུས་ཡུན་ཙམ་ཞིག་གི་རིང་ལ་ཁོ་ཚོའི་རྗེས་དེད་དེ་ཁང་བ་མཛེས་སྤྲས་ལ་སློབ་སྦྱོང་བྱས་རྗེས། ལག་རྩལ་ཞིག་ཀྱང་རང་རྒྱུད་ལ་འབྱོར། དེའི་འཕྲོར་ཁོས་རང་ཉིས་ཀྱིས་བསགས་པའི་སྒོར་མོས་སྒྲིག་ཆས་ཉོས་པ་དང་། ཁང་བ་ཞིག་ཀྱང་གླས་ཏེ། བོད་ལུགས་ཀྱི་ཁང་བ་མཛེས་སྤྲས་བྱེད་མགོ་བརྩམས། ལོ་དེར་སྐལ་བཟང་འཕྲིན་ལས་ཀྱིས་ལས་སྐྲུན་གྱི་གོམ་པ་དང་པོ་སྤོས།
ལས་ཀ་དེའི་མགོ་རྩོམ་སྐབས་དཀའ་ངལ་ཤིན་ཏུ་ཆེ་བ་དང་། གཞུང་ལས་ཁང་ནི་སྦྲ་གུར་གྱི་ནང་དུ་བྱས་ལ། ཅོག་ཙེ་གཉིས་དང་གློག་ཀླད་གཉིས་མ་གཏོགས་མེད། དེ་འདྲའི་དཀའ་སྡུག་གི་ཁོར་ཡུག་འོག་ཏུ། སྐལ་བཟང་འཕྲིན་ལས་ཀྱིས་ཐེངས་དང་པོར་ཡོང་སྒོ་ཞིག་བླངས། ཡུས་ཧྲུའུ་གནོད་འཚེའི་རྗེས་ཀྱི་བསྐྱར་འཛུགས་བྱ་བ་ཕལ་ཆེར་མཇུག་རྫོགས་རྗེས། སྐལ་བཟང་འཕྲིན་ལས་ཀྱིས་ལས་གཉེར་ཁ་ཕྱོགས་དེ་མྱུར་མོར་ནང་ལོག་གི་ཚོང་རའི་ནང་དུ་བོད་ཀྱི་རྒྱན་ཆ་བརྗེ་རེས་བྱེད་པའི་ཕྱོགས་ལ་འཁོར། བོད་ཀྱི་རྒྱན་ཆ་ཉོ་བསྡུ་བྱེད་པའི་བྱ་བ་དེ་ཡང་ཧ་ཅང་དཀའ་ཚེགས་ཆེ་བ་ཞིག་རེད། མཚམས་ལན་རེར་སྤོས་བྱུར་ཕྲེང་བ་ཞིག་གི་ཆེད་དུའང་ཉིན་འགའ་ཤས་ཀྱི་ལམ་ལ་འགྲོ་དགོས། སྐལ་བཟང་འཕྲིན་ལས་ཀྱིས་ས་དེའི་སློབ་གྲྭ་ཆེན་མོ་འགའ་ཤས་ཀྱི་སྣེ་ཁྲིད་དེ་ཁྱབ་ཁོངས་གསར་བ་དེ་ནས་འབད་བརྩོན་བྱེད་མགོ་བརྩམས་པ་དང་། ནང་ལོག་གི་འགྲུལ་བ་དང་འབྲེལ་འདྲིས་བྱེད་པའི་གོ་རིམ་ཁྲོད། སྐལ་བཟང་འཕྲིན་ལས་ཀྱིས་རྒྱལ་ནང་གི་ཚོང་རའི་ནང་ཡུས་ཧྲུའུ་ཡི་ཁྱད་ཆོས་ལྡན་པའི་ཐོན་རྫས་ཀྱི་དགོས་མཁོ་ཡོད་པ་གསལ་རྟོགས་བྱུང་བ་དང་། མི་ཤིན་ཏུ་མང་པོ་ཞིག་མཐོ་སྒང་གི་ཁྱད་ཆོས་ལྡན་པའི་ལུས་ཟུངས་གསོ་སྤྱད་ཀྱི་ཐོན་རྫས་དང་། སྤུས་དག་པའི་བོད་ཀྱི་རྒྱན་ཆ་སོགས་ལ་སྤྲོ་བ་ཡོད་ཀྱང་ཉོ་ས་མེད་པའི་གནས་ཚུལ་ལ་གཞིགས་ཏེ། སྐལ་བཟང་འཕྲིན་ལས་ཀྱིས་ཚོང་རྒྱག་པའི་གོ་སྐབས་གསར་བ་ཞིག་ཡོད་པ་མཐོང་།
ཉིས་སྟོང་བཅུ་བཞི་ལོའི་ཟླ་བདུན་པའི་ཚེས་དགུ་ཉིན། མི་ཚང་མས་ལས་སྐྲུན་བྱེད་པ་དང་། མང་ཚོགས་ཁྲི་སྟོང་མང་པོས་གསར་སྐྲུན་བྱེད་པའི་སྲིད་ཇུས་ཀྱི་སྐུལ་འདེད་འོག་ཏུ། ཁོ་དང་མཉམ་ལས་གྲོགས་པོ་དྲུག་གིས་མཉམ་གཅིག་ཏུ“ཡུས་ཧྲུའུ་ན་གཞོན་ལས་སྐྲུན་ཉོ་ཚོང་ཚད་ཡོད་ཀུང་ཟི”ཞེས་པ་ཞིག་གསར་དུ་བཙུགས་པ་དང་། ཀུང་ཟི་ཡི་ལས་གཉེར་ཁྱབ་ཁོངས་དེ་ཡུས་ཧྲུའུ་ཡི་ཁྱད་ཆོས་ལྡན་པའི་ལག་ཤེས་བཟོ་རྩལ་ཐོན་རྫས་དང་། ཁྱད་ཆོས་ལྡན་པའི་ཞིང་ཕྱུགས་ཐོན་རྫས་ཀྱི་བརྗེ་རེས་བར་དུ་རྒྱ་བསྐྱེད། ལོ་གཅིག་གི་རྗེས་སུ། གུང་གཞོན་ཚོགས་པ་ཡུས་ཧྲུའུ་ཁུལ་ཨུ་ཡོན་ལྷན་ཁང་དང་ཡུས་ཧྲུའུ་ཁུལ་དབུལ་སྐྱོར་ཅུའུ་ཡིས་རྒྱབ་སྐྱོར་དང་ཁས་ལེན་བྱས་འོག ཀུང་ཟི་དེ་ཡིས་ཡུས་ཧྲུའུ་ན་གཞོན་གསར་སྐྲུན་རྟེན་གཞི་ཞེས་པའི་སྒོ་བྱང་བཀལ་ཏེ། སྐལ་བཟང་འཕྲིན་ལས་ཀྱི་ལག་ཏུ་རིན་སྟེར་མི་དགོས་པར་མུས་གྲུ་བཞི་མ་ཉིས་བརྒྱ་ལྷག་ཡོད་པའི་གཞུང་ལས་ཁང་ཞིག་དང་། ན་གཞོན་གསར་སྐྲུན་དབུལ་སྐྱོར་འགུལ་སྐྱོད་ལས་གཞིའི་སྐྱེད་ཀ་མེད་པའི་བསྐྱི་དངུལ་ཞིག་ཐོན་པ་དང་། ཁོ་རང་ཉིད་ལའང་མཚོ་སྔོན་ཞིང་ཆེན་གྱི་རོང་འབྲོག་ཁུལ་གྱི་ན་གཞོན་ཕྱུག་བསྒྱུར་སྣེ་ཁྲིད་པའི་གཟི་བརྗིད་མཚན་སྙན་གནང་།
ཁོར་ཡུག་གསར་བ་ནས་སྐལ་བཟང་འཕྲིན་ལས་ཀྱི་ལས་སྐྲུན་སྙིང་སྟོབས་སྔར་ལས་ཇེ་ཆེར་གྱུར་བ་དང་། ཁོས་ཚོང་ལས་ཀྱི་ལམ་ཁ་དེ་གློག་རྡུལ་ཚོང་དོན་ལ་ཕྱོགས། ཁོས་བཤད་རྒྱུར། ང་ཚོས་མཉམ་འབྲེལ་དྲ་བ་བཀོལ་ནས་ཡུས་ཧྲུའུ་ཡི་ཁྱད་ཆོས་ལྡན་པའི་ཐོན་རྫས་ཡོངས་དང་། རང་ཉིད་ཀྱི་ཕ་ཡུལ་དེ་རྒྱལ་ཡོངས་དང་། ཐ་ན་འཛམ་གླིང་ལ་ཁྱབ་སྒྲོག་བྱེད་རྒྱུའི་འཆར་གཞི་ཡོད་ཟེར། སྐལ་བཟང་འཕྲིན་ལས་ཀྱིས་ཡུས་ཧྲུའུ་ལ་ཁྱད་ཆོས་ལྡན་པའི་ཐོན་ཁུངས་ཕུན་སུམ་ཚོགས་པ་དང་། ཚོང་རའི་གསར་སྤེལ་གྱི་མདུན་ལྗོངས་རྒྱ་ཆེ་ཡང་། ས་གནས་རང་གི་ཚོང་རའི་གཞི་ཁྱོན་ཤིན་ཏུ་ཆུང་བས། མཉམ་འབྲེལ་དྲ་བའི་ཁྱད་སྟོབས་ལ་བརྟེན་ནས། ལག་ཤེས་པའི་སྙིང་སྟོབས་འདོན་སྤེལ་བྱས་ཏེ། ཁྱད་ཆོས་ལྡན་པའི་ཚོང་རྫས་ཐོན་ལས་ཇེ་ཡག་དང་། ཇེ་ཞིབ་ཏུ་བཏང་ནས་ལས་ན། ཡུས་ཧྲུའུ་ཡི་ཁྱད་ཆོས་ལྡན་པའི་ཐོན་རྫས་ཕྱི་ལ་བསྐྱོད་པར་ཡར་སྐུལ་བྱེད་ཐུབ་པར་འདོད།
ཉིས་སྟོང་བཅོ་ལྔ་ལོར། གསར་སྐྲུན་རྟེན་གཞི་དེས་བསྐྲུན་པའི་ཡུས་ཧྲུའུ་ཡི་མཉམ་འབྲེལ་དྲ་རྒྱའི་སྒོ་མོ་སྟེ། “མཁའ་དབྱིངས་ཀྱི་ཡུས་ཧྲུའུ”གློག་རྡུལ་ཚོང་རའི་སྟེགས་བུ་དངོས་སུ་འཛུགས་སྒྲུབ་བྱས། ས་དེའི་གློག་རྡུལ་ཚོང་རྟགས་བསྐྲུན་ཆེད། སྐལ་བཟང་འཕྲིན་ལས་ཀྱི་ཚོགས་པས་མཁའ་དབྱིངས་ཀྱི་ཡུས་ཧྲུའུ་ཡི་ཚོང་རྟགས་ཐོ་འགོད་བྱས་ཏེ། ཚོང་ར་ཆུང་ཆུང་ཞིག་གཉེར་ཏེ། ལས་སྐྲུན་བྱེད་འདོད་ཡོད་པའི་ན་གཞོན་མང་པོ་ཀུང་ཟི་དེའི་ཡན་ལག་ཚོང་བར་གྱུར། གློག་རྡུལ་ཚོང་རའི་སྟེགས་བུ་བརྒྱུད་དེ་དབྱར་རྩྭ་དགུན་འབུ་དང་། བོད་ཀྱི་རིག་གནས་ཐོན་རྫས། ལག་བཟོས་ཐོན་རྫས། ཞིང་ཕྱུགས་ཐོན་རྫས་སོགས་ཡུས་ཧྲུའུ་ཡི་ཁྱད་ཆོས་ལྡན་པའི་ཐོན་རྫས་ལ་ཐུམ་བརྒྱབ་ནས་ཕྱིར་འཚོང་བྱས།
ད་ལྟ། སྐལ་བཟང་འཕྲིན་ལས་དང་གྲོགས་པོ་ཚོས་བསྐྲུན་པའི“མཁའ་དབྱིངས་ཀྱི་ཡུས་ཧྲུའུ”ཞེས་པའི་གློག་རྡུལ་ཚོང་རའི་སྟེགས་བུ་དེ་རིམ་བཞིན་དྲང་ལམ་དུ་ཞུགས་པ་དང་། སྐལ་བཟང་འཕྲིན་ལས་དང་ཁོའི་ཚོགས་པའི་འབད་བརྩོན་གྱི་འོག་ཏུ། ཀུང་ཟི་དེས་ས་དེའི་གཞི་རྒྱ་ཅུང་ཆེ་བའི་ལག་ཤེས་བཟོ་རྩལ་ཐོན་རྫས་དང་། སྐྱེ་དངོས་སྨན་བཟོ། ས་གནས་རང་གི་ཐོན་རྫས་སོགས་ཁེ་ལས་དང་མཉམ་འབྲེལ་བྱེད་པའི་བྱ་བ་སྤེལ་ཏེ། ཡུས་ཧྲུའུ་ཡི་ཁྱད་ཆོས་ལྡན་པའི་ཚོང་རྫས་སྣ་ཁ་གོ་བདུན་རྒྱལ་ཡོངས་ཀྱི་ས་ཆ་སོ་སོར་ཕྱིར་འཚོང་བྱེད་རྒྱུ་རེད། སྐལ་བཟང་འཕྲིན་ལས་ཀྱིས་བཤད་རྒྱུར། ང་ཚོས་ཡུས་ཧྲུའུ་ཡི་ཁྱད་ཆོས་ལྡན་པའི་ཐོན་རྫས་ཁོ་ན་ཕྱིར་འཚོང་བྱེད་པ་མ་ཡིན་པར་སྔར་ལས་ལྷག་པའི་སྒོ་ནས་ཡུས་ཧྲུའུ་ཡི་རིག་གནས་ཀྱང་ཕྱི་ལ་མཚམས་སྦྱོར་བྱེད་རྒྱུ་ཡིན་ལ། མ་འོངས་པར་ང་ཚོས“མཁའ་དབྱིངས་ཀྱི་ཡུས་ཧྲུའུ”ཡི་སྟེགས་བུ་དེ་བརྒྱུད་ནས་ཡུས་ཧྲུའུ་ལ་གནས་སྐོར་དུ་ཡོང་མཁན་མང་པོ་འགུགས་རྒྱུ་ཡིན་པ་དང་། འདི་ལྟར་བྱས་ན་ད་གཟོད་ཡུས་ཧྲུའུ་ཡི་རིག་གནས་ཐོན་ལས་ལ་སྔར་ལས་གསོན་ཤུགས་ལྡན་ཐུབ་ཟེར།
སྐལ་བཟང་འཕྲིན་ལས་ཀྱིས་རང་ཉིད་སློབ་མའི་དུས་ནས་ད་ལྟའི་བར་དུ་འབད་བརྩོན་བྱས་པའི་བརྒྱུད་རིམ་ལ་ཕྱིར་དྲན་བྱས་རྗེས་དུས་རྒྱུན་ན་གཞོན་རྣམས་ལ་བཤད་རྒྱུར། ལས་སྐྲུན་བྱེད་ན་ངེས་པར་དུ་ཡིད་ཆེས་བརྟན་པོ་ཡོད་དགོས་པ་དང་། མུ་མཐུད་དུ་སློབ་སྦྱོང་དང་འབད་པ་ལྷུར་ལེན་བྱེད་དགོས། ཡིན་ཡང་། དུས་མཉམ་དུ་དམིགས་འབེན་གསལ་བོ་ཞིག་ཀྱང་ཡོད་དགོས། རྒྱུ་མཚན་ནི་ཁ་ཕྱོགས་མེད་ན་ས་གང་དུའང་ཐོན་མི་ཐུབ་པའི་རྐྱེན་གྱིས་རེད་ཟེར།
ལོ་ཙཱ། ཚེ་རིང་སྒྲོལ་མ།


text:
མི་དམངས་དྲ་བའི་འཕྲིན། ཉེ་ཆར་ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་དང་། རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་ཨུད་ཀྱི་ཀྲུའུ་ཞི་བཅས་ཡིན་པའི་ཞི་ཅིན་ཕིང་གིས་སྲིད་ཁྲིམས་ལས་དོན་སྐོར་ལ་མཛུབ་སྟོན་གལ་ཆེན་གནང་སྟེ། ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན་གྱི་སྲིད་ཁྲིམས་འཐབ་ཕྱོགས་ལ་ཐོབ་པའི་གྲུབ་འབྲས་ལ་ཁས་ལེན་གང་ལེགས་གནང་བ་དང་དུས་རབས་གསར་པའི་སྲིད་ཁྲིམས་ལས་དོན་སྐོར་ལ་བླང་བྱ་ཁ་གསལ་བཏོན་གནང་བ་རེད།
ཞི་ཅིན་ཕིང་གིས་ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན་སྲིད་ཁྲིམས་འཐབ་ཕྱོགས་ཀྱིས་ཏང་ཀྲུང་དབྱང་གི་ཐབས་ཇུས་བཀོད་སྒྲིག་ལག་བསྟར་ནན་ཏན་བྱས་ཏེ་ཕྱོགས་གཅིག་ནས་མིག་སྔར་དམ་འཛིན་བྱེད་པ་དང་ཕྱོགས་གཞན་ཞིག་ནས་ཕུགས་ཕན་དོན་གཉེར་ལ་དམ་འཛིན་བྱ་རྒྱུ་མཐའ་འཁྱོངས་བྱས་ནས་སྒྱུར་འཕེལ་བརྟན་གསུམ་གྱི་སྤྱི་ཡོངས་སྲུང་སྐྱོང་བྱ་ཆེད་ལེགས་སྐྱེས་གལ་ཆེན་འབུལ་དགོས་པའི་མཛུབ་སྟོན་གནང་བ་རེད།
ཞི་ཅིན་ཕིང་གིས་ནན་བཤད་གནང་དོན། རྒྱལ་ཡོངས་ཀྱི་སྲིད་ཁྲིམས་འཐབ་ཕྱོགས་ཀྱིས་ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་ལག་བསྟར་གཏིང་ཟབ་བྱས་ཏེ“འདུ་ཤེས་བཞི”ཟབ་ཏུ་གཏོང་བ་དང་། ཏང་གིས་སྲིད་ཁྲིམས་ལས་དོན་ལ་འགོ་ཁྲིད་གཙང་བཙན་གནང་རྒྱུ་མཐའ་འཁྱོངས་བྱེད་པ། མི་དམངས་ལྟེ་བར་བྱེད་པའི་འཕེལ་རྒྱས་ཀྱི་དགོངས་པ་མཐའ་འཁྱོངས་བྱེད་པ། ལས་ཀའི་མ་འོངས་སྔོན་མཐོང་རང་བཞིན་དང་རང་འགུལ་རང་བཞིན་ཆེ་རུ་གཏོང་བ། ཁྲིམས་འཛིན་སྒྲིག་གཞི་སྒྱུར་བཅོས་གཏིང་ཟབ་ཏུ་གཏོང་བ། དུས་བདེའི་ཀྲུང་གོ་དང་ཁྲིམས་སྐྱོང་ཀྲུང་གོ་འཛུགས་སྐྲུན་ལ་སྐུལ་འདེད་གཏོང་བ། ཉམས་སད་ཐེག་ཐུབ་པའི་དཔུང་ཁག་འཛུགས་སྐྱོང་ལ་ཤུགས་སྣོན་རྒྱག་པ། རིག་ནུས་ཅན་འཛུགས་སྐྱོང་གཏིང་ཟབ་བྱེད་པ། ཁྲིམས་འཛིན་ནན་པོ་དང་ཁྲིམས་འཛིན་དྲང་གཞག་བྱས་ཏེ་རྒྱལ་ཁབ་ཀྱི་ཆབ་སྲིད་བདེ་འཇགས་སྲུང་སྐྱོང་ཡག་པོ་བྱེད་པ་དང་། སྤྱི་ཚོགས་སྤྱི་ཡོངས་བརྟན་ལྷིང་ཡོང་བའི་འགན་ལེན་བྱེད་པ། སྤྱི་ཚོགས་གཞུང་དྲང་དྲང་བདེན་ལ་སྐུལ་འདེད་གཏོང་བ། མི་དམངས་བདེ་སྡོད་ལས་བརྩོན་འགན་ལེན་བྱེད་པ་བཅས་ཀྱི་ལས་འགན་གཙོ་བོ་སྒྲུབ་པ། བདེ་འཇགས་ཀྱི་ཆབ་སྲིད་ཁོར་ཡུག་དང་། བརྟན་ལྷིང་གི་སྤྱི་ཚོགས་ཁོར་ཡུག གཞུང་དྲང་གི་ཁྲིམས་སྐྱོང་ཁོར་ཡུག སྤུས་ལེགས་ཀྱི་ཞབས་ཞུའི་ཁོར་ཡུག་བཅས་ཧུར་ཐག་བཏོད་དེ་མི་དམངས་མང་ཚོགས་ཀྱི་ཐོབ་ཚོར་དང་། བདེ་སྐྱིད་ཚོར་སེམས། བདེ་འཇགས་ཚོར་སེམས་བཅས་ཆེ་རུ་གཏོང་དགོས་པའི་ཐུགས་རེ་གནང་བ་རེད།
ཞི་ཅིན་ཕིང་གིས་རིམ་ཁག་ཏང་ཨུད་ཀྱིས་འཕེལ་རྒྱས་དང་བརྟན་ལྷིང་ཕྱོགས་གཉིས་ཀར་དམ་འཛིན་ནན་པོ་བྱ་རྒྱུ་མཐའ་འཁྱོངས་བྱས་ཏེ་སྲིད་ཁྲིམས་ལས་ཁུངས་ཀྱི་འགོ་ཁྲིད་ཚན་ཁག་ཡག་པོ་འདེམས་པ་དང་བཀོད་སྒྲིག་ཧྲག་པོ་བྱེད་པ་དང་། སྲིད་ཁྲིམས་ཀྱི་ཚན་པ་ཁག་ལ་ཁྲིམས་ལྟར་འགན་འཁྲི་བསྒྲུབ་རྒྱུར་རྒྱབ་སྐྱོར་བྱེད་པ། སྲིད་ཁྲིམས་ལས་དོན་ལ་ཚོད་འཛིན་བཟོ་བའི་སྒྲིག་སྲོལ་དང་ལམ་སྲོལ་གྱི་གནད་དོན་ཞིབ་འཇུག་དང་ཐག་གཅོད་ཧུར་ཐག་བྱེད་པ་བཅས་ཀྱི་ཐོག་ནས་དུས་རབས་གསར་པའི་སྲིད་ཁྲིམས་ལས་དོན་ཡག་པོ་སྒྲུབ་ཆེད་འགན་ལེན་ནུས་ལྡན་བྱེད་དགོས་པའི་བླང་བྱ་བཏོན་གནང་བ་རེད།
ཀྲུང་དབྱང་གི་སྲིད་ཁྲིམས་ལས་དོན་ཚོགས་འདུ་ཚེས་22ཉིན་པེ་ཅིང་དུ་འཚོགས་ཤིང་། ཀྲུང་གུང་ཀྲུང་དབྱང་ཆབ་སྲིད་ཅུས་ཀྱི་ཨུ་ཡོན་ཀྲུང་དབྱང་སྲིད་ཁྲིམས་ཨུ་ལྷན་གྱི་ཧྲུའུ་ཅི་ཀུའོ་ཧྲེང་ཁུན་གྱིས་ཚོགས་འདུའི་ཐོག་ཞི་ཅིན་ཕིང་གི་མཛུབ་སྟོན་གལ་ཆེན་བརྒྱུད་བསྒྲགས་གནང་བ་དང་འབྲེལ་གསུང་བཤད་ཀྱང་གནང་བ་རེད།


text:
༄༅།།མཚོ་སྔོན་གྱིས་བོད་རིགས་ས་ཁུལ་གྱི་བདེ་ཐང་དབུལ་སྐྱོར་འགག་སྒྲོལ་བྱ་སྤྱོད་དང་ཤིན་ཏུ་དབུལ་
པོའི་ས་ཁུལ་གྱི་བདེ་ཐང་དབུལ་སྐྱོར་བྱ་སྤྱོད་སྒྲིག་འཛུགས་དང་ལག་བསྟར་བྱ་རྒྱུ་ཡིན་པ།
གསར་འགྱུར་སྤེལ་དུས། (2018ལོའི་ཟླ་ 02ཚེས་12ཉིན། 10:15) (རྩོམ་སྒྲིག་འགན་འཁུར་པ། སྙིང་ལྕགས།)
མི་དམངས་དྲ་བའི་འཕྲིན། འདི་ལོར། མཚོ་སྔོན་གྱིས་གཙོ་གནད་དམ་འཛིན་དང་། ཞན་ཆ་གསབ་པ། རྨང་གཞི་བརྟན་གཏོང་། ཉམས་ཞན་སྟོབས་ཆེར་གཏོང་བ་བཅས་ལ་དམིགས་ཏེ་ཕྱོགས་བསྡུས་སྨན་བཅོས་སྒྱུར་བཅོས་དང་། སྤྱི་པའི་འཕྲོད་བསྟེན་ཞབས་ཞུ། རིམས་ནད་ཚབས་ཆེན་སྔོན་འགོག་ཚོད་འཛིན། བདེ་ཐང་དབུལ་སྐྱོར། མི་རིགས་ཀྱི་གསོ་རིག་རྒྱུན་འཛིན་འཕེལ་རྒྱས་དང་ཤེས་ལྡན་མི་སྣའི་དཔུང་ཁག་འཛུགས་སྐྱོང་སོགས་གཙོ་གནད་ལས་དོན་དགུ་ལ་རྒྱུན་མཐུད་ངང་སྐུལ་འདེད་བཏང་ནས་མཚོ་སྔོན་གྱི་མི་རིགས་ཁག་གི་མང་ཚོགས་ལ་ཕྱོགས་ཡོངས་དང་དུས་འཁོར་ཧྲིལ་པོའི་བདེ་ཐང་ཞབས་ཞུ་མཁོ་འདོན་ཧུར་ཐག་བྱ་རྒྱུ་རེད།
ཚོགས་འདུའི་ཐོག་2018ལོར་མཚོ་སྔོན་ཞིང་ཆེན་གྱིས་ཞིང་ཆེན་རིམ་པའི་གཞུང་བཙུགས་སྨན་ཁང་གི་གླ་ཕོགས་ལམ་ལུགས་སྒྱུར་བཅོས་ཚོད་ལྟ་ལག་བསྟར་བྱེད་རྒྱ་ཆེ་རུ་བཏང་ནས་ཞིང་ཆེན་འདིའི་སྨན་བཅོས་འཕྲོད་བསྟེན་ལས་རིགས་ཀྱི་ཁྱད་ཆོས་དང་འཚམ་པའི་གླ་ཕོགས་ལམ་ལུགས་འཛུགས་རྒྱུ་དང་། སྤྱི་ཕན་རང་བཞིན་ཕྱོགས་སྟོན་དུ་འཛིན་པའི་དཔྱད་ཞིབ་ལམ་ལུགས་འཐུས་སྒོ་ཚང་དུ་བཏང་སྟེ་ལོའི་ནང་རིམ་གཉིས་ཡན་གྱི་གཞུང་བཙུགས་སྨན་ཁང་30%ཡིས་སྲོལ་ཡིག་བཟོ་བའི་ལས་དོན་ལེགས་སྒྲུབ་བྱ་རྒྱུ་དང་རིམ་གསུམ་གཞུང་བཙུགས་སྨན་ཁང་གིས་རྩིས་པ་ཆེ་མོ་བའི་ལམ་ལུགས་ཕྱོགས་ཡོངས་ནས་ལག་ལེན་བསྟར་རྒྱུ། ཆ་སྙོམས་ཞོར་གྲོན་དང་གྲོན་དངུལ་བསྡོམས་འབོར་གྱི་འཕར་ཚད་དང་སྨན་གྱིས་བཟུང་བའི་བསྡུར་ཚད་སོགས་གཞུང་བཙུགས་སྨན་ཁང་གི་དམིགས་ཚད་འགན་འཁྲི་དང་ལས་རྗེས་གླ་ཕོགས་ཀྱི་དཔྱད་ཞིབ་ཁྱབ་ཁོངས་ནང་འཇུག་རྒྱུ། རིམ་དབྱེའི་ནད་བརྟག་སྨན་བཅོས་ལམ་ལུགས་ལེགས་སུ་ཧུར་ཐག་བཏང་ནས་ཞིང་ཆེན་རིམ་པའི་ཁུལ་ཁོངས་ཀྱི་སྨན་བཅོས་མཉམ་འབྲེལ་སྒྲིག་གཞི་དང་། གྲོང་ཁྱེར་གྱི་སྨན་བཅོས་ཚོགས་པ། རྫོང་ཁོངས་ཀྱི་སྨན་ཁང་མཉམ་འབྲེལ་འཕྲོད་བསྟེན་སྒྲིག་གཞི་བཅས་སུ་སྨན་དོན་མི་སྣའི་ལས་གཉེར་ཚད་བཀག་མེད་པ་བཟོ་རྒྱུ། སྨན་བཅོས་སྒྲིག་གཞི་དང་དམངས་ཡོངས་བདེ་ཐང་ཆ་འཕྲིན་ལས་སྟེགས་ཀྱི་མཉམ་འབྲེལ་སྦྲེལ་མཐུད་ལ་སྐུལ་འདེད་གཏོང་རྒྱུ། རྒྱང་འཁྲིད་ནད་དཔྱད་ཀྱི་དྲ་སྦྲེལ་ལས་སྟེགས་ནུས་པ་འདོན་སྤེལ་བྱ་རྒྱུ། སྤུས་ལེགས་ཐོན་ཁུངས་གཤམ་དུ་སྐྱོད་རྒྱུར་སྐུལ་འདེད་གཏོང་རྒྱུ། གཞི་རིམ་དུ་ཐོག་མའི་ནད་བརྟག་སྨན་བཅོས་བྱེད་ཚད་མཐོ་རུ་གཏོང་རྒྱུ། ལོའི་ནང་གྲོང་ཁྱེར་(ཀྲོའུ)ཁག་ཏུ་གྲུབ་འབྲས་མངོན་གསལ་དོད་པའི་སྨན་བཅོས་མཉམ་འབྲེལ་སྒྲིག་གཞི་1ནས་2བར་བསྐྲུན་རྒྱུ། ཁྱིམ་ཚང་སྨན་པའི་གན་འཇོག་ཞབས་ཞུ་ཚང་མར་ཁྱབ་ཚད་བརྟན་དུ་བཏང་ནས་གན་འཇོག་བྱེད་ཚད་90%ལས་མི་དམའ་བ་བྱ་རྒྱུ་ཡིན་པ་བཅས་བསྟན་ཡོད།
ཚོགས་འདུའི་ཐོག་མཚོ་སྔོན་ཞིང་ཆེན་གྱི་སྨན་རྫས་མཁོ་སྤྲོད་འགན་སྲུང་ལམ་སྲོལ་སྔར་བས་འཐུས་སྒོ་ཚང་དུ་བཏང་ནས་སྨན་རྫས་ཉོ་ཚོང་གི“སྤ་སེ་གཉིས་ཀྱི་ལམ་ལུགས”དོན་འཁྱོལ་དང་ཉོ་སྒྲུབ་གྲངས་གཞི་མཉམ་འབྲེལ་སྦྲེལ་མཐུད་དང་གྲངས་གཞི་མཉམ་སྤྱོད་མངོན་འགྱུར་ཐུབ་པ་བྱས་ཏེ་ཞིང་ཆེན་རིམ་པའི་གཅིག་སྡུད་ཉོ་སྒྲུབ་ལས་སྟེགས་འོས་ཐོན་བྱུང་ཚད་དང་དྲ་ཐོག་ཏུ་བཙོངས་པའི་སྨན་རྫས་དང་སྨན་བཅོས་ཡོ་ཆས་ཉོ་སྒྲུབ་བྱེད་ཚད་100%ཟིན་པ་བྱེད་དགོས། རྫོང་ཁོངས་ཀྱི་སྨན་ཁང་མཉམ་འབྲེལ་འཕྲོད་བསྟེན་སྒྲིག་གཞིའི་ནང་སྨན་རྫས་གཅིག་གྱུར་ཉོ་སྒྲུབ་དང་གཅིག་གྱུར་སྡེབ་སྐྱེལ་ལག་བསྟར་བྱ་རྒྱུར་སྐུལ་འདེད་བཏང་ནས་སྨན་རྫས་སྡེབ་སྐྱེལ་བྱེད་ཚད་100%ཟིན་པ་བྱེད་དགོས་པའི་ནན་བཤད་བྱས་ཡོད་པ་རེད།
ཚོགས་འདུའི་ཐོག་མཚོ་སྔོན་ཞིང་ཆེན་གྱི་བོད་རིགས་ས་ཁུལ་གྱི་བདེ་ཐང་དབུལ་སྐྱོར་འགག་སྒྲོལ་བྱ་སྤྱོད་དང་ཤིན་ཏུ་དབུལ་པོའི་ས་ཁུལ་གྱི་བདེ་ཐང་དབུལ་སྐྱོར་བྱ་སྤྱོད་འཆར་གཞི་སྒྲིག་འཛུགས་དང་ལག་བསྟར་བྱས་ཏེ“ཁག་གཅིག་གསུམ”གྱི་བྱ་སྤྱོད་ལ་གནད་སྨིན་སྐུལ་འདེད་གཏོང་བ་དང་། ནད་ཆེན་གཅིག་སྡུད་ཐོག་སྨན་བཅོས་བྱ་རྒྱུ་ཚང་མར་ཁྱབ་པ་བྱེད་པ། “གན་འཇོག་གཉིས”ཀྱི་ཞབས་ཞུར་ཕྱོགས་ཡོངས་ནས་སྐུལ་འདེད་གཏོང་བ། “བདེ་ཐང་སྲུང་སྐྱོང”གི་ཚོང་ལས་ཁ་གསབ་འགན་བཅོལ་ཕྱོགས་ཡོངས་ནས་འཛུགས་པ་བཅས་བྱས་ནས་རིམ་ལྡན་འཕྲོད་བསྟེན་གྱི་ཁ་གཏད་རོགས་སྐྱོར་དང་། “སྦྲེལ་མཐུད་གཅིག་དང་རོགས་སྐྱོར་གཉིས” ས་ཚིགས་འབྲེལ་བའི་ཆ་སྒྲིག་བཅས་ཀྱི་སྲིད་ཇུས་བྱེད་ཐབས་དོན་འཁྱོལ་བྱ་རྒྱུ་དང་། མི་འབོར་དབུལ་པོའི་ནད་ཆེན་གཅིག་སྡུད་ཐོག་སྨན་བཅོས་བྱེད་ཚད་100%ཟིན་པ་བྱ་རྒྱུ། ཐུམ་འབུའི་ནད་ཀྱི་སྨན་བཅོས་མ་ལག་འཐུས་སྒོ་ཚང་དུ་གཏོང་བ་དང་གཞི་རིམ་གྱི་སྨན་བཅོས་ནུས་པ་གཙོ་གནད་ཐོག་ཆེ་རུ་བཏང་ནས་དུས་ཐོག་ཏུ་ནད་བརྟག་དང་ཡུལ་དེ་རང་དུ་སྨན་བཅོས་ཐུབ་པ་བྱས་ཏེ་ཐུམ་འབུའི་ནད་འགོག་བཅོས་ཀྱི་འགག་སྒྲོལ་དམག་འཐབ་མཐའ་གཅིག་ཏུ་ཡག་པོ་རྒྱག་རྒྱུ་ཡིན་ལུགས་བཅས་བསྟན་ཡོད།


text:
མི་བླུན་པོ་རྣམས་ཀྱིས་མིང་གི་ཆེད་དུ་ཡོད་ཚད་བློས་གཏོང་ལ། དཔའ་པོ་ཆགས་པའི་ཆེད་དུ་གཡུལ་ས་ནས་རང་ཉིད་གསོད་དུ་འཇུག མིང་ཙམ་གྱི་ཆེད་དུ་རྒྱུ་འབྱོར་དང་ཚེ་སྲོག་བློས་གཏོང་བ་ལ་དོན་སྙིང་ཅི་ཞིག་འདུག རང་གི་མཚན་སྙན་བརླག་དོགས་ཀྱིས་སེམས་ཁྲལ་བྱེད་པའི་མི་རྣམས་ནི། བྱེ་མའི་མཁར་རྫོང་རྩིག་པར་ཧུར་བརྩོན་བྱེད་པ་དང་། དེ་མར་ཞིག་པ་ན་མིག་ཆུ་གཏོང་པའི་བྱིས་པ་དང་འདྲ། དེའི་ཕྱིར། མི་ཞིག་གིས་ཁྱོད་ལ་བསྟོད་པ་བྱས་ན་ཧ་ཅང་དགའ་ཚོར་མ་སྐྱེ། མིང་ལ་དགོས་པ་མེད། སྙན་གྲགས་ལ་དོན་སྙིང་མེད། མིང་དང་། སྙན་གྲགས། གུས་བཀུར་བཅས་ལ་དོ་སྣང་སྤྲད་ན་ང་ཚོའི་བྱ་གཞག་མང་པོ་ཞིག་ལ་བར་ཆད་འབྱུང་གི་རེད། དཔེར་ན། གྲྭ་བཙུན་ཚོས་གསུང་རབ་ལ་སློབ་སྦྱོང་བྱེད་ཅིང་། ཁོ་ཚོ་ཐོག་མར་དགོན་པ་ལ་འཛུལ་དུས་ཉམ་ཆུང་ཡིན་ཡང་། རིམ་གྱིས་སློབ་སྦྱོང་ཇེ་ཆེར་ཕྱིན་སྐབས། མཁས་པ་ཆགས་ཏེ་དགེ་བཤེས་ཀྱི་མིང་རྟགས་བླངས་ནས་སློབ་མ་དང་རྗེས་འབྲང་བ་རག་ན་ཁོ་ཚོ་རྩ་བ་ནས་འགྱུར་འགྲོ་བ་ལྟ་བུ་རེད། དེང་སྐབས་ནུབ་ཕྱོགས་ཀྱི་སློབ་མ་ཡོད་པའི་དགེ་རྒན་འགའ་ཞིག་ང་རྒྱལ་ཅན་དུ་གྱུར་ཡོད། ཚོང་པ་རྣམས་ཀྱང་དེ་འདྲ་བོ་ཡིན། ཁོ་ཚོའི་ཚོང་ལེགས་འགྲུབ་བྱུང་དུས། མཛུབ་དཀྲིས་དང་ཆུ་ཚོད་གོང་ཆེན་བཏགས་ནས་རྫིག་མདོག་སྟོན་ལ། བོད་ནང་དུ་ཚོང་པ་ཚོས་རྣ་ལོང་གོང་ཆེན་འདོགས། དུས་ཡུན་རིང་པོའི་ཁྲོད་ནས་རྣ་ལོང་གིས་རྣ་གཤག་པ་ཙམ་ལས་དགོས་པ་གཞན་ཅི་ཡང་མེད་པ་སྨོས་ཅི་དགོས།
རི་མཐོན་པོའི་སྒང་ནས་སྒོམ་བརྒྱབས་ཏེ་སྡོད་འདོད་བྱེད་མཁན་ཚོར་སྙན་གྲགས་ཅུང་ཙམ་རྒྱས་སྐབས། རང་གི་དབེན་གནས་བསྐྱུར་ཏེ་ཐང་ལ་འབབ་འདོད་བྱེད་ཅིང་། ཐོག་མར་ཁོ་ཚོས་གཞན་ལ་སྡུག་བསྔལ་དང་མི་རྟག་པ་སྒོམ་དགོས་པའི་བསླབ་བྱ་རྒྱག་ཀྱང་། རིམ་གྱིས་ཁོ་ཚོ་རང་ཉིད་ཀྱིས་ཡོན་ཏན་འདི་དག་བརྗེད་ནས་ཕྲག་དོག་དང་འགྲན་རྩོད་བྱེད་པའི་མི་དགེ་བས་རང་རྒྱུད་འགེང་བར་བྱེད། སྤྱིའི་ཆ་ནས་བཤད་ན། མི་ཉམ་ཆུང་ཚོས་གཞན་ལ་མགོ་སྐོར་དང་དབང་ཡོད་མི་བྱེད་པར། དེ་ལྟར་བྱེད་མཁན་ནི་ཕྲག་དོག་དང་འགྲན་རྩོད་ཀྱིས་བསླངས་པའི་རྫིག་མདོག་བསྟན་རྒྱུ་ཞིག་ཡོད་པའི་མི་ཁོ་ནའི་ཁྲོད་ལ་ཡོད་ཅིང་། འདི་ནི་རང་བསྟོད་བྱེད་པ་དང་མིང་གྲགས་གཉེར་བ་དེ་ཤིན་ཏུ་ཉེན་ཁ་ཆེ་བའི་རྒྱུ་མཚན་རེད། འདི་དག་གིས་མི་དགེ་བའི་ལས་གསོག་པས། རྟག་པར་ང་ཚོའི་སྐྱོན་འཚོལ་མཁན་གྱི་མི་ཚོས་དོན་དངོས་ཐོག་ང་ཚོར་སྲུང་སྐྱོབ་བྱེད་ཀྱི་ཡོད་པར་བསམ་ན་ལེགས་ལ། དེ་དག་གིས་ང་ཚོ་ངན་སོང་གི་གནས་ནས་སྐྱོབ་ཀྱི་ཡོད།
(འཚོ་བའི་ཁྲོད་ཀྱི་དགའ་སྤྲོ་དང་། འཆི་བའི་སྐབས་ཀྱི་ཞི་བདེ། ༡༩༩༧ ལོར་ཨ་རིའི་གྲོང་ཁྱེར་ཉིག་ཡོག་ཏུ་རྟེན་གཞི་བྱས་པའི་ཧར་ཕེར་ཁོ་ལེན་སི་དཔེ་སྐྲུན་ཁང་གིས་ཐོག་མར་དཔར་སྐྲུན་བྱས་ཤིང་། ༡༩༩༨ ལོར་རྒྱ་གར་ནང་གི་ཧར་ཕེར་ཁོ་ལེན་སི་དཔེ་སྐྲུན་ཁང་ནས་བསྐྱར་དུ་དཔར་སྐྲུན་བྱས་པ་བློ་བཟང་བདེ་ཆེན་གྱིས་བོད་བསྒྱུར་ཞུས་པ་ལས་བཏུས།)


text:
༄༅།།ཧྲང་ཧའེ་ཡི་དང་བླངས་པ་500ཙམ་གྱིས་ལོ་20ཡི་རིང་ཡུན་ནན་བདེ་ཆེན་སོགས་ཀྱི་ཀྲོའུ་དང་གྲོང་ཁྱེར་དུ་
བསྐྱོད་དེ་རྒྱུན་མཐུད་རོགས་སྐྱོར་བྱས་པ།
གསར་འགྱུར་སྤེལ་དུས། (2018ལོའི་ཟླ་ 09ཚེས་07ཉིན། 11:00) (རྩོམ་སྒྲིག་འགན་འཁུར་པ། མཁའ་འགྲོ།)
མི་དམངས་དྲ་བའི་འཕྲིན། ཟླ་9ཚེས་5ཉིན། གསར་འགོད་པར་ཉེ་ཆར་ཁུན་མིང་དུ་འཚོགས་པའི་ཧྲང་ཧའེ་དང་ཡུན་ནན་གྱི་དང་བླངས་ཞབས་ཞུའི་རྒྱུན་མཐུད་འཆར་གཞིའི་ལོ་20ཡི་དྲན་གསོའི་བྱེད་སྒོ་ནས་ཤེས་རྟོགས་བྱུང་བར། འཆར་གཞི་དེ་ལག་བསྟར་བྱས་ནས་ལོ་20ཡི་རིང་ལ་རིམ་རྩིས་བྱས་ན་ཧྲང་ཧའེ་ཡི་གཞོན་ནུ་དང་བླངས་པ་479ཡུན་ནན་དུ་བསྐྱོད་དེ་དང་བླངས་རོགས་སྐྱོར་ཞབས་ཞུ་བྱས་པ་རེད།
1998ལོར་གུང་གཞོན་སྡེ་ཚོགས་ཧྲང་ཧའེ་ཨུ་ཡོན་ལྷན་ཁང་དང་གྲོང་ཁྱེར་ཤེས་དཔལ་གཞུང་ལས་ཁང་གིས། ཧྲང་ཧའེ་ཡིས་ཡུན་ནན་ལ་ཁ་གཏད་རོགས་སྐྱོར་བྱེད་པའི་ལས་དོན་གྱི་སྤྱིའི་བཀོད་སྒྲིག་གཞིར་བཟུང་། ཧྲང་ཧའེ་དང་ཡུན་ནན་གྱི་དང་བླངས་ཞབས་ཞུའི་རྒྱུན་མཐུད་འཆར་གཞི་སྤེལ་ཏེ་སྤྱི་ཚོགས་ཀྱིས་བསྡུ་རུབ་དང་། རྩ་འཛུགས་ཀྱིས་འདེབས་པ། ཁ་གཏད་རོགས་སྐྱོར། དུས་བཀག་ལྟར་བརྗེ་རེས་བྱེད་པ་བཅས་ཀྱི་ཐབས་ལམ་བརྒྱུད་ལོ་རེར་ཚད་གཞི་ངེས་ཅན་གྱི་གཞོན་ནུ་དང་བླངས་པ་བསྡུ་རུབ་བྱས་ནས། ཡུན་ནན་ཞིང་ཆེན་གྱི་ཕུའར་དང་ཧུང་ཧོ་སོགས་ཀྱི་ཀྲོའུ་དང་གྲོང་ཁྱེར་དུ་བསྐྱོད་དེ་སྨན་བཅོས་འཕྲོད་བསྟེན་དང་། རྨང་གཞིའི་སློབ་གསོ། ཞིང་ལས་ཚན་རྩལ། ཁེ་ལས་དོ་དམ། ལག་རྩལ་རྒྱབ་སྐྱོར་སོགས་ཀྱི་ཐད་ལ་རོགས་སྐྱོར་ལས་དོན་སྤེལ་བ་རེད།
2009ལོར་དང་བླངས་པ་ཀྲའོ་ཡུན་གྱིས་ཧྲང་ཧའེ་ནས་ཡུན་ནན་ཧུང་ཧོ་རུ་བསྐྱོད་དེ་ཞིང་ལས་ལག་རྩལ་གསོ་སྦྱོང་ལས་དོན་འབོར་ཆེན་སྤེལ་རོགས་བྱས་ནས་ས་གནས་དེ་གའི་མང་ཚོགས་2000ཙམ་ལ་ཕན་པ་ཐོབ་ཡོད། ཁོ་མོས་ཞབས་འདེགས་ཞུ་ཡུལ་དུ་སྔ་རྗེས་སུ་དཔེ་གསར་དང་། ཁྱད་འཕགས། སྤུས་ལེགས་བཅས་ཀྱི་སྔོ་ཚལ་དང་ཤིང་འབྲས་སྣ་ཁ་5མཁོ་འདོན་བྱས་པ་དང་ཆབས་ཅིག་ཧྲང་ཧའེ་ཡི་སྔོ་ཚལ་དང་ཤིང་འབྲས་ཉོ་སྒྲུབ་ཚོང་ཁང་དང་འབྲེལ་མཐུད་ཀྱིས་ཞབས་འདེགས་ཞུ་ཡུལ་གྱི་འདེབས་འཛུགས་དུད་ཚང་ཆེ་མོར་ཞིང་ལས་ཐོན་རྫས་ཉོ་སྒྲུབ་དང་ཕྱིར་ཚོང་གི་ཆ་འཕྲིན་མཁོ་འདོན་དང་ཕྱིར་ཚོང་ལམ་བུ་རྒྱ་སྐྱེད་གཏོང་རོགས་བྱས་པས་ཞིང་པར་འབབ་འཕར་བྱུང་བ་རེད།
ཀྲའོ་ཡུན་གྱིས“ཡུན་ནན་དུ་ཞབས་འདེགས་ཞུ་བར་སྐྱོད་ཐུབ་པ་ནི་མི་ཚེའི་ཉམས་མྱོང་རྩ་ཆེན་ཞིག་ཡིན་ལ་ས་གནས་དེ་གའི་མང་ཚོགས་ལ་ནམ་ཡང་ཕན་པ་ཐོབ་པ་བྱ་རྒྱུ་ནི་ང་ཚོའི་འགན་འཁྲི་རེད”ཅེས་བཤད།
ལོ་20ཡི་རིང་། ཧྲང་ཧའེ་ཡི་གཞོན་ནུ་དང་བླངས་པས་ཡུན་ནན་དུ་རིམ་རྩིས་བྱས་ན་མི་ཐེངས་ཁྲི་11ལ་སྒོ་བསྟེན་ལྷན་འཛོམས་སྨན་བཅོས་དང་ནད་ཐོག་སྨན་བཅོས་བྱེད་སྟངས་སློབ་ཁྲིད་བྱས་པ་དང་། རིགས་མི་འདྲ་བའི་གཤགས་བཅོས་ཁག་6153ལ་ཞུགས་པ། ནད་གཞི་ཚབས་ཆེན་ཕོག་པའི་ནད་པ་2911མྱུར་སྐྱོབ་བྱས་པ། སྨན་བཅོས་འཆད་ཁྲིད་ཐེངས་1237བྱས་པ། ལོ་རེར་ཆ་སྙོམས་གཤམ་སྐྱོད་འོས་འགན་སྨན་བཅོས་ཐེངས་50ལྷག་ཙམ་བྱས་པ། ཞིང་ལས་དང་བླངས་པས་ཞིང་ལས་ཐོན་རྫས་ཚོད་འདེབས་ཁྱབ་གདལ་ལ་གཞོལ་ཏེ་ལོ་རེར་ཆ་སྙོམས་ཞིང་ལས་ལག་རྩལ་ཤེས་བྱ་གསོ་སྦྱོང་ཐེངས་10ལྷག་ཙམ་བྱས་པ། ཡུན་ནན་གྱི་སློབ་མ་དབུལ་པོར་ཞལ་འདེབས་དང་འབྲེལ་གཏུགས་ཞལ་འདེབས་སྒོར་ཁྲི་120ལྷག་ཙམ་བྱས་པ་དང་ཆབས་ཅིག་རླུང་འཕྲིན་ཡོ་བྱད་དང་། སྨན་བཅོས་ཡོ་བྱད། སྨན་རྫས། གློག་ཀླད། དཔེ་དེབ། གྱོན་ཆས་སོགས་རིན་ཐང་སྒོར་ཁྲི་350ལྷག་ཙམ་རི་བའི་དངོས་རྫས་སྣ་ཚོགས་ཞལ་འདེབས་ཕུལ་བ་རེད།


text:
རྗུའི་མི་རིགས་ཀྱི་རང་སྲུང་འཐབ་རྩོད་ལ་བསམ་གཞིག
རྡོ་རྗེ་ཚེ་སྲུང་། ཨོ་སི་ཁྲུ་ལི་ཡ།
ཨ་མེ་རི་ཀ་མངའ་སྡེ་གཅིག་སྒྲིལ་གྱི་གཞུང་ཚབ་རྗེ་རུ་ས་ལེམ་དུ་སྤོས་པར་པ་ལི་སི་ཐན་པས་ཟིང་ཆ་ཆེན་པོ་བསླངས་ཤིང་། མི་གྲངས་ལྔ་བཅུའི་ཚེ་སྲོག་ཤོར་བའི་ཐད་ལ་ཕལ་ཆེར་ནག་ཉེས་ཡོངས་རྫོགས་ཨི་ཟི་རལ་ལ་ཡོད་པ་ལྟ་བུའི་གླེང་ཕྱོགས་སྤེལ་གྱིན་ཡོད་པ་དེ་ནི་དེ་ཙམ་གནད་ལ་ཁེལ་ཞིང་། གཏིང་ཟབ་པའི་གོ་རྟོགས་ཤིག་གཏན་ནས་མ་རེད། ད་ལྟ་ད་དུང་ཡང་རྗུའི་མི་རིགས་ལ་མཚོན་ན་རང་གི་ཉེ་འཁོར་གྱི་དགྲ་བོ་རྣམས་ལ་ཁ་གཏད་གཅོག་བཞིན་འདུག་རྒྱུ་དེ་ལ་སྤྲོ་སྣང་གང་ཡང་མེད་པ་ཐག་ཆོད། རྒྱུ་མཚན་གང་ཞིག་རེད་ཟེར་ན། རྗུའི་མི་རིགས་ཟེར་བའི་ལོ་རྒྱུས་མགོ་ཚུགས་ནས་ད་བར་དུ་དྲག་ཤུགས་ཀྱི་གཤིས་ཀ་གཏན་ནས་མེད་མཁན་ཞིག་དང་། རྗུའི་མི་རིགས་ཟེར་བ་དེ་དཔེ་དེབ་ལ་དུང་ཞེན་ཆེ་བའི་སྤྱི་ཚོགས་ཤིག་རེད། ཁོང་ཚོས་མཚན་ཉིད་རིག་པ་དང་། ཚན་རིག་སོགས་ཀྱི་ཤེས་བྱའི་ཐད་ལ་བྱས་རྗེས་རྒྱ་ཆེན་པོ་བཞག་ཡོད་མཁན་ཞིག་རེད། རྗུ་རིགས་སམ་ཧི་བྷི་རུ་ཟེར་བའི་སྤྱི་ཚོགས་དེ་ལྟ་བུའི་ཤེས་རིག་ལ་དུང་ཞེན་ཆེ་བའི་སྤྱི་ཚོགས་གཞན་ཞིག་རྙེད་ཁག་པོ་རེད།
ངས་བརྗོད་འདོད་པ་གཙོ་བོ་གང་ཡིན་ཟེར་ན། རྗུའི་མི་རིགས་ཟེར་བ་དེ་སློབ་སྦྱོང་དང་གསར་བཏོད་ལ་དགའ་མཁན་གྱི་སྤྱི་ཚོགས་ཤིག་ཡིན་པ་མ་གཏོགས་མཚོན་ཆ་ཁྱེར་ནས་དྲག་སྤྱོད་ཀྱིས་རང་གི་ཉེ་འཁོར་གྱི་ཡུལ་སྡེ་ལ་རྒོལ་རྡུང་བཙན་འཛུལ་བྱེད་མཁན་ཞིག་གང་ཡང་མ་རེད། བྷེ་བྷི་ལོ་ནི་སྤྱི་ཚོགས་ཀྱིས་ཐོག་མར་རྗུའི་ལྷ་ཁང་གཏོར་མགོ་ཚུགས་པ་ནས་ད་ལྟའི་བར་དུ་མི་ལོ་ཉིས་སྟོང་ལྔ་བརྒྱ་ཙམ་གྱི་རིང་འདིར། རྗུའི་མི་རིགས་ཀྱི་མཚོན་ཆ་ཁྱེར་ནས་འཐབ་རྩོད་བྱེད་དགོས་ཐུག་ཡོད་ན་ཡང་། འཐབ་རྩོད་ཚང་མ་རང་སྲུང་གི་ཆེད་དུ་ཡིན་པ་མ་གཏོགས་བཙན་འཛུལ་གྱི་གནས་བབས་ཡོད་པ་ཞིག་གཏན་ནས་མ་རེད། ཁྱིམ་མཚེས་ཨི་ཟི་ལམ་ཁ་ཆེ་ཆོས་ལུགས་པ་ཚོ་ལྟར་དུ་དྲག་ཤུགས་ལ་བརྟེན་ནས་ཡུལ་སྡེ་གཞན་དབང་དུ་བསྡུ་བ་དང་། ཆོས་ལུགས་མི་མཐུན་པ་རྣམས་ཚེ་གཡོག་ཏུ་བཀོལ་བ་སོགས་ཀྱི་ལོ་རྒྱུས་ཀྱང་གཏན་ནས་མེད་པ་ཞིག་རེད།
གནའ་སྔ་མོའི་རོམ་གྱི་རྒྱལ་རབས་ནས་ཉེ་བའི་ཆའི་འཇར་མན་ན་རྫུའི་བར་དུ་རྗུའི་མི་རིགས་ལ་དྲག་གནོན་ཐེབས་པའི་སྐབས་སུ་ཁོང་ཚོ་དཔའ་སྤོབས་ཆེན་པོས་ཡར་ལངས་ཏེ་རང་ཉིད་འཚོ་གནས་རྩ་སྟོངས་སུ་མི་འགྲོ་བའི་ཆེད་དུ་འཐབ་རྩོད་བྱེད་དགོས་བྱུང་བ་རེད། ཕྱི་ལོ་༡༩༤༨ ལོར་ཨི་ཟི་རལ་ཟེར་བའི་རྗུའི་ཡི་རང་ཡུལ་བདག་ཐོབ་བྱུང་མགོ་ཚུགས་ནས་ཀྱང་དམག་འཁྲུགས་རེ་རེ་བཞིན་དུ་བསམ་བློ་བཏང་ན་ཚང་མ་ཡང་རང་སྲུང་གི་ཆེད་དུ་བྱས་པ་ཤ་སྟག་རེད། ཁོང་ཚོའི་ཁྱིམ་མཚེས་ཚོའི་སྤྱོད་ངན་ལ་བརྟེན་ནས་མི་འཐབ་དབང་མེད་བྱུང་བ་ཤ་སྟག་ཀྱང་རེད།
ཨི་ཟི་རལ་གྱི་སྲིད་བློན་རབས་བཞི་པ་གྷོལ་ཌ་མེར་Gold Meir གྱིས་འདི་ལྟར་གསུངས་མྱོང་། “ཨ་རབ་པ་ཚོས་ང་ཚོའི་བུ་ཕྲུག་དམར་གསོད་བྱས་པ་དེ་ལ་ང་ཚོས་བསམ་ཤེས་ཐུབ་ཀྱང་། ཨ་རབ་པ་ཚོས་ཁོ་རང་ཚོའི་བུ་ཕྲུག་རྣམས་ང་ཚོར་དབང་མེད་དུ་གསོད་འཇུག་པ་དེ་ང་ཚོས་བསམ་ཤེས་གཏན་ནས་ཐུབ་ཀྱི་མི་འདུག ཨ་རབ་པ་ཚོ་ང་ཚོ་ལ་སྡང་བ་ལས་ལྷག་ཙམ་ཁོ་རང་ཚོའི་བུ་ཕྲུག་ལ་བརྩེ་བའི་ཉི་མ་དེ་ནས་ང་ཚོ་མཐུན་འབྲེལ་མཉམ་གནས་ཐུབ་ངེས་རེད།” ཅེས་པ་དེ་ནི་ངོ་མ་བསམ་བློ་གཏོང་རིན་ཡོད་པའི་སྐད་ཆ་ཞིག་བཤད་མྱོང་བ་རེད།།


text:
རྒྱ་ནག་ནང་ཁ་ཆེ་ལྷ་ཁང་ཞིག་གཏོར་བཤིག་འཆར་གཞི་ལ་ངོ་རྒོལ་བྱས་ཏེ་གནས་སྐབས་བཀག་འགོག་བྱས་ཐུབ་འདུག
རྒྱ་ནག་ནང་ཁ་ཆེ་ཧུ་མི་རིགས་ཀྱི་ས་གནས་ཤིག་གི་སྲིད་གཞུང་གིས། ཁ་ཆེའི་ལྷ་ཁང་ཞིག་གཏོར་བཤིག་གཏོང་ཐབས་བྱས་པར་མི་མང་གིས་ཞི་བའི་ངོ་རྒོལ་བྱས་པར་བརྟེན། ད་ལྟའི་ཆར་ལྷ་ཁང་དེ་གཏོར་བཤིག་བཏང་མེད་པའི་གནས་ཚུལ་ཐོན་འདུག
ཟླ་༨ པའི་ཚེས་༡༠ ཉིན་ཧོང་ཀོང་གི་ལྷོ་རྒྱ་ནག་ཞོགས་འཕྲིན་བརྒྱུད་ལམ་དུ་གནས་ཚུལ་སྤེལ་གསལ། རྒྱ་ནག་གི་ནཱི་ཤང་(Ning xia)རང་སྐྱོངས་ཁུལ་དུ། ཉེ་བའི་ཆར་གསར་དུ་འཛུགས་སྐྲུན་གྲུབ་པའི་ཁ་ཆེ་ཧུ་མི་རིགས་ཀྱི་ལྷ་ཁང་ཆེན་པོ་ཞིག་ས་གནས་སྲིད་གཞུང་གིས་གཏོར་བཤིག་གཏོང་གྲབས་བྱེད་སྐབས། མི་མང་བརྒྱ་ཕྲག་མང་པོས་ཞི་བའི་ངོ་རྒོལ་བྱས་འདུག་པས། ས་གནས་སྲིད་གཞུང་གིས་ལས་འགུལ་དེ་ཕྱིར་འགྱངས་བྱེད་དགོས་འཁེལ་ཡོད་འདུག གནད་དོན་དེས་ད་ལྟའི་ཆར་ཁ་ཆེ་ཡུ་གུར་མི་རིགས་ཙམ་མིན་པར། ཁ་ཆེ་ཧུ་མི་རིགས་ཀྱང་གཉའ་གནོན་དང་དམ་དྲག་འོག་གནས་ཡོད་པ་གསལ་སྟོན་བྱས་ཡོད་སྐོར་འདུག
དེ་ཡང་དེ་སྔོན་རིག་གནས་གསར་བརྗེའི་སྐབས་སུ་ས་གནས་དེར་རྒྱ་ནག་གི་ཁྱད་ཆོས་ལྡན་པའི་ཁ་ཆེའི་ལྷ་ཁང་ཞིག་ཡོད་པ་དེ་གཏོར་བཤིག་སོང་ཡོད་པས། དེའི་སྒང་དུ་ཁ་ཆེ་ལྷ་ཁང་གསར་པ་ཆེན་པོ་དང་བརྗིད་ཉམས་ལྡན་པ་ཞིག་འཛུགས་སྐྲུན་བྱས་ཏེ། ལོ་སྔོན་མར་ལེགས་གྲུབ་བྱུང་ཡོད་ཀྱང་། ཉེ་ཆར་ཟླ་༨ པའི་ཚེས་༣ ཉིན་ས་གནས་སྲིད་གཞུང་གིས་ལྷ་ཁང་དེར་སྲིད་གཞུང་གིས་འཛུགས་སྐྲུན་གྱི་ཆོག་མཆན་སྤྲད་མེད་པས། ལྷ་ཁང་དེའི་འཛིན་སྐྱོང་ལྷན་ཚོགས་ཀྱིས་ཟླ་༨ པའི་ཚེས་༡༠ ཡི་སྔོན་དུ་གཏོར་བཤིག་གཏོང་དགོས་པ་དང་། དེ་ལྟར་མ་བྱས་ཚེ་སྲིད་གཞུང་གིས་ཁྲིམས་མཐུན་ལྟར་བཙན་དབང་ཐོག་ནས་གཏོར་བཤིག་གཏོང་རྒྱུ་ཡིན་པའི་གསལ་བརྡ་བཏང་ཡོད་སྟབས། ཟླ་༨ པའི་ཚེས་༩ ཉིན་གྱི་ཉིན་གུང་ཙམ་ནས་མི་མང་བརྒྱ་ཕྲག་མང་པོ་ལྷ་ཁང་གི་མདུན་དུ་འཛོམས་འདུག་པ་དང་། མཚན་གུང་མ་ཟིན་ཙམ་བར་དེ་གར་ཞི་བའི་ངང་བསྡད་ཡོད་འདུག མཚན་གུང་ཙམ་ལ་རྫོང་དཔོན་དེ་གར་སླེབས་ནས། སྲིད་གཞུང་གིས་ལྷ་ཁང་དེ་བསྐྱར་བཟོའི་འཆར་གཞི་ཞིག་ལ་མི་མང་གིས་མོས་མཐུན་མ་བྱུང་བར། ལྷ་ཁང་གཏོར་བཤིག་མི་བྱེད་པའི་ཁས་ལེན་བྱས་ཡོད་འདུག
གནས་ཚུལ་མཁོ་སྤྲོད་པ་ཞིག་གིས་བརྗོད་དོན་ལྟར་ན། དེ་སྔོན་ས་གནས་སྲིད་གཞུང་དང་ཁ་ཆེ་ཧུ་མི་རིགས་ཀྱི་འགོ་ཁྲིད་བར་ཉིན་ཤས་གྲོས་མོལ་བྱས་རྗེས། གཞུང་གིས་ལྷ་ཁང་ཐོག་གི་རྒྱ་ཕིབས་ཟླུམ་པོ་བརྒྱད་པོ་དེ་མེད་པ་བཟོ་རྒྱུ་ལས། ལྷ་ཁང་གཏོར་བཤིག་མི་གཏོང་བ་ཁས་ལེན་བྱས་ཡོད་འདུག འོན་ཀྱང་ཁ་ཆེ་ཧུ་མི་རིགས་མང་པོ་ཞིག་གིས་ཐག་གཅོད་དེར་མོས་མཐུན་བྱེད་ཀྱི་མེད་པ་རེད་འདུག
ས་གནས་ཀྱི་ཡུལ་མི་ཞིག་གིས་ལྷ་ཁང་གཏོར་བཤིག་གཏོང་རྒྱུའི་བསམ་བློ་དེ་ནི་དབུས་སྲིད་གཞུང་གི་ཐག་གཅོད་མིན་པར་ཡིད་ཆེས་བྱེད་ཀྱི་ཡོད་པ་དང་། དེ་ནི་ས་གནས་སྲིད་གཞུང་གིས་དབུས་སྲིད་གཞུང་གི་སྲིད་ཇུས་ལག་བསྟར་བྱེད་ཀྱི་མེད་པ་ཞིག་ཡིན་སྐོར་བརྗོད་འདུག
ལོ་མང་རིང་ཁ་ཆེ་ཧུ་མི་རིགས་ལ་ཆོས་དད་རང་དབང་ཆེན་པོ་ཡོད་འདུག་ཀྱང་། རྒྱ་ནག་གཞུང་གིས་ཁ་ཆེ་ཡུ་གུར་མི་རིགས་ལ་དམ་དྲག་དང་གཉའ་གནོན་གྱི་ལས་འགུལ་ཚབས་ཆེ་རུ་གཏོང་བཞིན་ཡོད་པ་དང་བསྟུན་ནས། ཧུ་མི་རིགས་ལ་ཡང་དམིགས་འབེན་དུ་བཟུང་འགོ་བཙུགས་ཡོད་འདུག དེ་ཡང་ནཱི་ཤང་རང་སྐྱོང་ཁུལ་གྱི་ཁ་ཆེ་ལྷ་ཁང་མང་པོ་ཞིག་ལ་ཨ་རབ་ཀྱི་སྐད་ཡིག་འཛིན་གྲྭ་མཚམས་འཇོག་དགོས་པའི་བཀའ་རྒྱ་བཏང་འདུག་པ་མ་ཟད། སྒེར་གྱི་ཨ་རབ་སྐད་ཡིག་སློབ་གྲྭ་མང་པོ་ཞིག་སྒོ་རྒྱག་དགོས་པའི་བཀའ་རྒྱ་བཏང་ཡོད་འདུག དེ་བཞིན་ཕྱི་ལོ་༢༠༡༨ ལོའི་མགོ་སྟོད་དུ་ཉུང་མཐར་ཁ་ཆེ་ལྷ་ཁང་གཉིས་ཀྱི་རྒྱ་ཕིབས་ཟླུམ་པོ་མེད་པ་བཟོས་ཡོད་འདུག །
གསར་འགོད་པ་སྐལ་བཟང་དོན་གྲུབ།


text:
ལོ་ངོ་སྟོང་ཕྲག་གི་རིང་ལ་རྒྱ་དང་བོད། ཧུའེ་རིགས། ཧོར་རིགས། ཟ་ལར་རིགས། སོག་པོ་སོགས་མི་རིགས་ཁག་ཅིག་མི་མཐའ་མི་ངོམས་པའི་མཚོ་སྔོན་གྱི་མཐོ་སྒང་འཛིན་མའི་གཞིར་མི་རབས་ནས་མི་རབས་སུ་འཚོ་སྡོད་བྱས་ནས་ཐུན་མོང་གི་ཁྱིམ་གཞིས་བསྐྲུན་ཞིང་། མཉམ་འདྲེས་མཉམ་སྡོད་དང་། རིག་གནས་མཉམ་གནས། དཔལ་འབྱོར་མཉམ་སྤེལ། བརྩེ་དྲོན་མཉམ་སྐྱོང་བྱས་ནས་མི་རིགས་ཁག་གི་འབྲེལ་འདྲིས་དང་མཉམ་འདྲེས་དེ་ཁྱོད་ལས་ང་ཡོད་པ་དང་ང་ལས་ཁྱོད་ཡོད་པའི་གཅིག་ལ་གཅིག་བརྟེན་གྱི་ལོ་རྒྱུས་སྣང་བརྙན་ཞིག་ཐུན་མོང་ཐོག་བཞེངས་བསྐྲུན་བྱས་ཡོད། ཏན་ཏན་ཏིག་བཞིའི་བླང་བྱ་གལ་ཆེན་དང་ཞིང་ཆེན་ཏང་ཨུའི་བསྒྱུར་བ་བཞིའི་བསམ་ཕྱོགས་གསར་བ་ལག་ལེན་མཐར་ཕྱིན་བྱ་ཆེད། ཞིང་ཆེན་མི་རིགས་ཆོས་ལུགས་ལས་དོན་ཨུ་ཡོན་ལྷན་ཁང་དང་། མཚོ་སྔོན་ཉིན་རེའི་ཚགས་པར་ཁང་གཉིས་ཀྱིས་མཉམ་དུ་ཁྱིམ་གཅིག་བཞིན་མཐུན་སྒྲིལ་བྱས་ནས་མཚོ་སྔོན་གསར་བ་བསྐྲུན་ཞེས་པའི་བྱ་དགའ་ཡོད་པའི་རྩོམ་བསྡུ་བྱེད་སྒོ་ཞིག་སྤེལ་འདུག
དེ་ཡང་བསྡུ་བྱའི་རྩོམ་གྱི་ནང་དོན་ལ་གཞུང་ལུགས་ཀྱི་སྐོར་དང་། གཏམ་རྒྱུད་ཀྱི་སྐོར་གཉིས་སུ་ཕྱེས་ཡོད་ཅིང་། གཞུང་ལུགས་ཡིན་ན་གཙོ་བོ་མི་འབོར་ཉུང་བའི་ཞིང་ཆེན་ནས་མི་རིགས་མཐུན་སྒྲིལ་ཡར་ཐོན་གྱི་ཞིང་ཆེན་ཆེ་ཤོས་སུ་བསྒྱུར་བར་ཧུར་བརྩོན་བྱེད་དགོས་པའི་གཞུང་ལུགས་ཕྱོགས་ཀྱི་བསམ་གཞིགས་དང་འབྲེལ་དགོས། གཏམ་རྒྱུད་ཡིན་ན་གཙོ་བོ་ཀྲུང་ཧྭ་མི་རིགས་ཁྱིམ་ཚང་གཅིག་བཞིན་དུ། ཀྲུང་གོའི་ཕུགས་འདུན་བློ་གཅིག་མཉམ་སྐྱོང་བྱེད་ཅེས་པ་བརྗོད་གཞིར་བཟུང་སྟེ། རང་ཉིད་ཀྱི་གམ་དུ་ཡོད་པའི་མི་དང་དེ་ལས་བྱུང་བའི་དོན་དག་སྲོག་ཤིང་དུ་དྲངས་ནས་མི་རིགས་མཐུན་སྒྲིལ་ཡར་ཐོན་གསར་གཏོད་ཀྱི་བྱེད་སྒོའི་ཁྲོད་དུ་སྔོན་ཐོན་གྱི་བྱས་རྗེས་དང་ཉམས་མྱོང་། ཐབས་ཇུས་ཡག་པོ་དག་མངོན་མཚོན་དང་། རྒྱལ་གཅེས་ཀྱི་ལོ་རྒྱུས་མི་སྣའི་ཕྱག་རྗེས་དང་མི་རིགས་མཐུན་སྒྲིལ་མཚོན་པའི་གཏམ་རྒྱུད་ཡིན་དགོས། ཐེངས་འདིའི་རྩོམ་ཡིག༢༠༡༧ལོའི་ཟླ༨པ་ནས་༢༠༡༧ལོའི་ཟླ༡༡པའི་ཟླ་མཇུག་བར་བསྡུ་རྒྱུ་ཡིན་ཞིང་། རྩོམ་བསྐུར་དུས་ཡིག་ཟམ་གྱི་ཁ་བྱང་དུ་ཁྱིམ་གཅིག་བཞིན་མཚོ་སྔོན་གསར་བ་བསྐྲུན་ཞེས་བྲིས་ཏེ་qhrbszjxwb@163.comནང་ལ་བསྐུར་དགོས། འབྲེལ་གཏུག་ཁ་པར། 0971-8457400ཡིན་ལ། རྩོམ་ཡིག་ལས་མཆོག་ཏུ་གྱུར་བ་དུས་དེབ་ཐོག་འགོད་རྒྱུ་ཡིན།
བྱ་དགའི་སྐོར་ནས་གཞུང་ལུགས་དང་གཏམ་རྒྱུད་བཅས་ཁག་གཉིས་སུ་དབྱེ་ཡོད་ཅིང་། གཞུང་ལུགས་ལ་ཨང་དང་པོ་དང་གཉིས་པ། གསུམ་པ་བཅས་སོ་སོ་གཅིག་རེ་མ་གཏོགས་མེད། གཏམ་རྒྱུད་སྐོར་ལ་ཨང་དང་པོ༡དང་། ཨང་གཉིས་པ༢། ཨང་གསུམ་པ༣བཅས་ཡོད། ཨང་དང་པོར་བྱ་དགའ་སྒོར་སྟོང༢༠༠༠དང་། ཨང་གཉིས་པར་བྱ་དགའ་སྒོར༡༥༠༠། ཨང་གསུམ་པར་བྱ་དགའ་སྒོར༡༠༠༠རེ་ཡོད། གཞན་ཆེད་སྒྲིག་ལེ་ཚན་དུ་བཀོད་པའི་རྩོམ་ཡོད་ཚད་ལ་ཕུལ་བྱུང་བྱ་དགའ་སྒོར༥༠༠རེ་ཡོད།
ཞེས་མཚོ་སྔོན་མི་རིགས་ཆོས་ལུགས་ལས་དོན་ཨུ་ལྷན་དང་། མཚོ་སྔོན་ཉིན་རེའི་ཚགས་པར་ཁང་ནས་སྤེལ།
ལོ་ཙཱ་བ། ཁོན་ཐར་འཚོ།


text:
ནང་དོན་གནད་བསྡུས། དཔྱད་རྩོམ་འདིའི་ནང་དུ་གནའ་རྒྱ་ཞེས་པའི་མིང་གི་ཐོགས་ཚུལ་དང༌། བསླབ་བྱ་འདི་རྩོམ་པའི་རྒྱུ་རྐྱེན། རྩོམ་སྟངས་ཀྱི་སྐོར། བསམ་བློའི་ནང་དོན་དང་སྒྱུ་རྩལ་གྱི་ཁྱད་ཆོས་སྐོར་གསལ་བོར་བརྗོད་ཡོད།
བརྡ་ཆད་གཙོ་བོ། གནའ་རྒྱ། ཚེ་ལོ། བསླབ་བྱ། བསམ་བློའི་ནང་དོན། སྒྱུ་རྩལ་ཁྱད་ཆོས།
དང་པོ། སྤྱི་བཤད་མདོར་བསྟན།
(1)རྩོམ་མཁན་གྱི་སྐྱེས་ཡུལ་གྱི་སྐོར།
དེ་ཡང“གནའ་རྒྱ་ཚེ་ལོ”ཞེས་པའི་མི་སྣ་འདི་ནི“དུས་རབས་ཉི་ཤུ་བའི་དུས་འགོར་རེབ་གོང་མདོ་བ་འབྲོག་གི་ལྡོང་ངེ་ཚོ་བའི་ཕ་འོག་གནའ་རྒྱ་ནས་སྐྱེས”1པར་བཤད་ལ། གཞན་ཡང་དམངས་ཁྲོད་ངག་རྒྱུན་དུ“རབ་བྱུང་བཅུ་བཞི་པའི་སྨད་ཙམ་དུ་ཨ་མདོ་རེབ་གོང་མདོ་བ་འབྲོག་སྡེ་ལྡོང་ངེ་གནའ་རྒྱ་ཞེས་པའི་རུ་སྐོར་ཞིག་ཏུ་སྐྱེས”2ཞེས་བཀོད་ཡོད་པ་ལས། ཁོང་གི་སྐྱེས་ཡུལ་དེ་རེབ་གོང་མདོ་བ་རོང་འབྲོག་གཉིས་ལས་འབྲོག་ཕྱོགས་ཀྱི་ཡ་གྱལ་གནའ་རྒྱ་ཚོ་བ་ནས་སྐྱེས་པ་གསལ་བོར་བསྟན་ཡོད་པས། སྐྱེས་ཡུལ་གྱི་ཐད་ནས་ཡུལ་མིའི་ངག་རྒྱུན་དང་འབྲེལ་ཡོད་ཀྱི་དཔྱད་གཞི་རྣམས་དཀྱུས་གཅིག་ཏུ་མཐུན་འདུག རྒད་པོ་ཚེ་ལོ་ཁོང་ལ་རིགས་རྒྱུད་བྱུང་བའི་ལོ་རྒྱུས་དངོས་སུ་མ་རྙེད་མོད། ངག་རྒྱུན་དུ་བུ་མོ་ལུ་གུ་སྐྱིད་ཟེར་བ་ཞིག་ཡོད་པར་བཤད། ཁོང་གི་ཁྱིམ་རྒྱུད་ཀྱི་མི་རབས་གསུམ་པ་དང་བཞི་པ(ཚ་མོ་སྐར་མ་སྐྱིད་དང་དེའི་བུ་ཆུང་བཀྲ་ལོ)རྣམས་སྔར་གྱི་ཕ་མེས་ཀྱི་ཚོ་སྡེ་འདི་རུ་ད་ལྟའི་བར་དུ་འཚོ་བ་རོལ་གྱིན་ཡོད་པར་མ་ཟད། རྒད་པོ་ཚེ་ལོ་ཁོང་གིས་སྔོན་ཆད་དངོས་སུ་སྤྱད་མྱོང་བའི་ཁྱིམ་སྤྱོད་ཀྱི་ཡོ་ཆས་མི་ཉུང་བ་ཞིག་ཀྱང་ད་ལྟ་དངོས་སུ་མཇལ་ཆོས་སུ་སྣང༌།
མདོ་བ་ཞེས་པའི་ཚོ་སྡེ་ཆེན་པོ་འདི་ནི་རེབ་གོང་གསེར་མོ་ལྗོངས་ཀྱི་ཤར་ལྷོའི་མཚམས་སུ་རོང་འབྲོག་གཉིས་ཀྱི་སྒོ་ནས་གཞིས་ཆགས་ཤིང༌། ཚོ་སྡེ་འདིའི་མིང་གི་ཐོགས་ཚུལ་དང་རིགས་རུས་མཆེད་ཚུལ་གྱི་སྐོར་ལ།“ལུང་གསུམ་མདོར་ཆགས་པས་ན་མདོ་བ་ཞེས་པའི་མིང་ཐོགས་ཟེར། ཡུལ་གྱི་མཆེད་ཁུངས་ནི། གནའ་མིའི་ངག་སྒྲོས་ལ། རོང་འབྲོག་ཚོ་ལྔའི་ནང་ཚན་ཞོ་འོང་དཔྱིས་ནས་གྱེས་པར་བཤད”3པ་དང༌། སྡེ་འདིའི་འབྲོག་རུ་ནི་དཱ་ནུའི་གཞུང་ཞེས་པའི་ས་ཆར་གཞི་ཆགས་ཤིང༌། རྨ་ཕ་རིའི་མདོ་བ་གོང་འོག་སོགས་དང་བྱང་ཕྱོགས་ཙོང་ཁའི་ཚོ་སྡེ་མང་པོ་ཞིག་ཀྱང་འདི་ལས་མཆེད་པར་གྲགས། མདོ་བ་འབྲོག་སྡེ་འདིའི་མངའ་ཁོངས་སུ་རྒྱ་འདུ་དང༌། མཁར་སྐྱ། ཁྱི(ཆུ)རྔ། ཡོ་ལག ལྡོང་ངེ་བཅས་སྡེ་བ་ལྔ་ཡོད་ཅིང༌། ཁ་དཔེར། “གཟའ་རྒྱ་གཟའ་རི་གཟའ་རྩེ་གསུམ། ། མདོ་བ་མི་དར་ཀ་མེད་ཡིན། ། ཁྲབ་ཆུ་ལྕགས་ཆུ་སྔོ་ཆུ་གསུམ། ། མདོ་བ་མི་བཙན་ཀ་མེད་ཡིན། ། ”ཞེས་ཟེར་སྲོལ་འདུག་ལ། རེབ་གོང་ས་ཆའི་ཤར་ཕྱོགས་སུ་གླིང་རྒྱ་སྡེ་བ་དང༌། ལྷོ་ཕྱོགས་སུ་མདོ་བ། བྱང་ཕྱོགས་སུ་རོང་བོ་བློན་ཆེ། ནུབ་ཕྱོགས་སུ་དམེ་ཤུལ་བཅས་རེབ་གོང་ནང་ལོགས་ཀྱི་ཕྱོགས་བཞིའི་སྒོ་སྲུང་བཞི་ལས་མདོ་བ་ནི་ལྷོ་ཕྱོགས་ཀྱི་སྒོ་སྲུང་དུ་གྲགས།
(༢)བསླབ་བྱ་འདི་རྩོམ་པའི་ལོ་རྒྱུས་རྒྱབ་ལྗོངས་སྐོར།
དེ་ཡང་བསླབ་བྱ་འདི་རྩོམ་ཐུབ་པའི་རྒྱུ་རྐྱེན་གྱི་སྐོར་ནས་བརྗོད་ན། ཁོང་གི་ཚེ་སྟོད་ལ་འབྲོག་ན་རྟ་ནོར་ལུག་གསུམ་གྱིས་ཕྱུག་ཅིང༌། རོང་ན་གྲོ་ནས་སྲན་གསུམ་གྱིས་བཀང་བའི་སྟོབས་འབྱོར་ལོངས་སྤྱོད་དབྱར་གྱི་མེ་ཏོག་བཞད་པ་ལྟར་འཛོམས་པ། ཚེ་སྨད་ལ་ཁྱིམ་ཕྱི་ནང་ཀུན་གྱི་རྒྱུ་ནོར་ལོངས་སྤྱོད་ཐམས་ཅད་མེ་ཏོག་སད་ཀྱིས་བཅོམས་པ་ལྟར་འཇིག་སྟེ་སྤྲང་བོའི་ངང་ཚུལ་བཟུང་བར་མ་ཟད། བུ་དང་མནའ་མ་སོགས་ཀྱིས་ཀྱང་གཉོར་སྐྱོང་ལེགས་པོ་མ་བྱས་པའི་དངོས་ཡོད་ཀྱི་རྒྱུ་རྐྱེན་འདི་ལ་བརྟེན་ནས་འཇིག་རྟེན་འཁོར་བ་ལ་ཡིད་ཞེན་གཏིང་ནས་ལོག་ཅིང༌། མི་ཡུལ་གྱི་རྒྱུ་ནོར་ལོངས་སྤྱོད་འདི་རྩྭ་མགོའི་ཟིལ་བ་ལྟར་མི་རྟག་པ་ཡིན་པའི་ངེས་ཤེས་རྙེད་པས། རང་གི་སྡེ་བ་སྤྱིའི་སྐྱེས་ཕོ་མོ་རྒན་དར་གཞོན་གསུམ་ཐམས་ཅད་དང༌། སྒོས་སུ་འཇིག་རྟེན་འཁོར་བའི་ནང་གི་གང་ཟག་ཐམས་ཅད་ལ་གོ་བར་བྱ་བའི་བསླབ་བྱ་འདི་ངག་རྩོམ་གྱི་ལམ་ནས་བརྩམས་གྲུབ་བྱུང་བ་རེད།
《གནའ་རྒྱ་ཚེ་ལོའི་བསླབ་བྱ》འདི་ནི་རྒད་པོ་ཚེ་ལོ་ཁོང་གི་མི་ཚེ་ལ་སྡོམ་ཚིག་བཀོད་པའི་དངོས་ཡོད་ཀྱི་གནས་ཚུལ་དངོས་དང་མཐུན་པ་ཞིག་སྟེ། ཁོང་གི་བསླབ་བྱའི་ནང་དུ“ང་རྒྱུ་ཐོག་འདི་ནས་ལྷུང་དོན་དེ། ། རང་ཁ་ཚེགས་མེད་ལ་ལྷུང་ནི་ཡིན། ། བུ་འཚོ་སྐྱོང་མེད་ལ་ཡལ་ནི་རེད། ། ”ཅེས་པ་ལས་ཁོང་གི་རྒྱུ་ནོར་ཐམས་ཅད་ཚུལ་ཇི་ལྟར་འཇིག་པ་གསལ་བོར་བསྟན་ཡོད་ཅིང༌། ངག་རྒྱུན་དུ། རྒད་པོ་ཚེ་ལོ་ཁོང་དང་དུས་མཉམ་ཡིན་པའི་རྒད་པོ་ཞིག་གིས“མགོ་ལུ་གུ་གནའ་རྒྱ་ཚེ་ལོ། ། རྒྱུ་ལུ་གུ་མེད་ན་གྲགས་ཀི །གནམ་ཡ་ཀི་དྲང་ངེས་བསྟན་ན། ། མ་ལུ་གུ་བཙོང་ན་རྒྱུ་རེད། ། ”4ཅེས་རྒད་པོ་ཚེ་ལོ་ལ་ཟུར་ཟ་བྱས་མྱོང་བར་གྲགས་པ་དང༌། ཟུར་ཟའི་ཚིགས་བཅད་འདི་ལས་གནའ་རྒྱ་ཚེ་ལོ་ཁོང་ལ་བུ་མོ་ལུ་གུ་སྐྱིད་ཟེར་བ་ ཞིག་ཡོད་པའང་དོན་གྱི་ཤུགས་ལས་རྟོགས་ཐུབ། ཁོང་གི་ཚེ་སྨད་དུ་རྒྱུ་ནོར་ཐམས་ཅད་ཟད་དེ་སྤྲང་བོ་ལྟ་བུར་གྱུར་པའི་དངོས་ཡོད་ཀྱི་སྣང་ཚུལ་དང༌།“མགོ་ལུ་གུ་གནའ་རྒྱ་ཚེ་ལོ”ཞེས་རྒད་པོ་ཚེ་ལོའི་ཕྱི་ཡི་གཟུགས་བྱད་ཀྱང་མངོན་སུམ་དུ་མཚོན་འདུག རྒད་པོ་ཀླུ་རྒྱལ་ཟེར་བ་ཞིག་གིས་ཀྱང“ཁྱོད་ཚེ་སྟོད་ཚེ་ལོ་མ་དར་རོ། ། མ་རྒན་མོ་ཤི་ཡི་མ་དར་རོ། ། ”5ཞེས་དམའ་འབེབས་འཕྱ་དམོད་ཀྱི་གཏམ་སྨྲས་པ་འདི་ལས་གནའ་རྒྱ་ཚེ་ལོ་དར་རྒུད་བྱུང་བའི་རྒྱུ་རྐྱེན་རོབ་ཙམ་བསྟན་ཡོད་པར་མ་ཟད། ཁོང་གི་བཟའ་ཟླའང་སྔོན་དུ་འདས་ཚར་བ་མཚོན་ཡོད། སྐབས་དེའི་རྒད་པོ་ཚེ་ལོ་ཁོང་ཉམས་རྒུད་བྱུང་བའི་སྣང་ཚུལ་འདི་ལྟ་བུ་ལ་མཁས་དབང་དགེ་ཆོས་ཀྱི་གསུང་རྩོམ་དུ། “འབྱོར་ཚེ་ཉེ་བའི་དྲུང་ན་ཁུད་ཁུད་དུ་འགྲོ་ཞིང༌། ། རྒུད་ཚེ་རིང་བའི་ས་ནས་མཛུབ་ཀེར་གྱིས་འཕྱ་བ། ། ”6ཞེས་གསུངས་པ་ནང་བཞིན་སྡེ་མི་ཀུན་གྱིས་བརྙས་བཅོས་དང་དམོད་གཏམ་ཚད་མེད་བོར་བར་གྲགས་པ་སོགས་ནི་རྒད་པོ་ཚེ་ལོ་ཁོང་གིས་རྨད་དུ་བྱུང་བའི་བསླབ་བྱ་འདི་འདྲ་ཞིག་འབྱུང་ཐུབ་པའི་རྒྱུ་རྐྱེན་གཙོ་བོ་ཞིག་རེད་ཅེས་བརྗོད་ཆོག་པར་འདོད།
(༣)བསླབ་བྱ་འདིའི་བརྒྱུད་སྤེལ་གྱི་སྐོར།
རེབ་གོང་གི་འབྲེལ་ཡོད་ལོ་རྒྱུས་ལྟར་ན། གནའ་རྒྱ་ཚེ་ལོའི་བསླབ་བྱ་འདི་ནི་རྒད་པོ་ཚེ་ལོ་ཁོང་དགུང་ལོ་བརྒྱད་ཅུ་སྟེ་སྤྱི་ལོ1863ལོར་ཁོའི་ཉེ་འཁོར་གྱི་བོན་པོའི་སྔགས་དཔོན་ཞིག་ལ་རེ་བཅོལ་བྱས་ཏེ་ཡིག་ཐོག་ཏུ་ཕབ་ཅིང༌། ཡི་གེ་བ་ནི་མདོ་བ་སློབ་ཁུལ་གྱིས་བསྒྲིགས་པའི《སློབ་རའི་ཀློག་དེབ》ཞེས་པར།“བོན་ཕྲུག་ཞུང་བོ་སྐྱབས་ཟེར་བ་ཞིག་གིས་ཡིག་ཐོག་ཏུ་ཕབ”7ཅེསགསལ་བས། དེ་ལྟར་ན་བསླབ་བྱ་འདི་ལ་ད་ལྟའི་བར་དུ་ལོ་ངོ137ལྷག་གི་བརྒྱུད་སྤེལ་གྱི་ལོ་རྒྱུས་ལྡན་འདུག བསླབ་བྱ་འདིའི་བརྒྱུད་སྒྲོག་གི་ཐད་ནས། དུས་རབས་འདིའི་ལོ་རབས་བརྒྱད་ཅུ་ཡས་མས་སུ་མཚོ་སྔོན་བོད་སྐད་རླུང་འཕྲིན་ལས་ཐེངས་མང་པོར་བརྒྱུད་སྒྲོག་བྱས་པ་ནས་བཟུང༌། རིམ་བཞིན་བོད་ཡིག་གི་དཔེ་དེབ་དང༌། དུས་དེབ། ཚགས་པར། དྲ་རྩོམ་སོགས་སུ་འདེམས་སྒྲིག་བྱས་ཤིང༌། ལྷག་པར་དུ་ཉིས་སྟོང་བརྒྱད་ལོར་མཚོ་སྔོན་བོད་སྐད་བརྙན་འཕྲིན་ཁང་གིས་བརྙན་ཕབ་རྩོམ་རིག་གི་ལམ་ནས་འོད་སྡེར་དུ་ཕབ་སྐྲུན་བྱས་པས། བསླབ་བྱ་འདིའི་བརྒྱུད་སྒྲོག་གི་གོམ་སྟབས་ལ་སྔར་ལས་ལྷག་པའི་འཕེལ་རྒྱས་ཆེན་པོ་བྱུང་ཡོད།
བསླབ་བྱ་འདི་ལ་ངག་རྩོམ་གཞན་དང་མི་མཚུངས་པའི་སྙན་འཇེབས་ཀྱི་དབྱངས་རྟ་སྙན་མོ་ཞིག་ཡོད་པ་འདི་ཡང་སྐབས་དེའི་ཡུལ་མི་རྣམས་ཀྱི་ཤེས་ཡོན་བློ་སྦྱོང་གི་ཚད་ལ་དམིགས་ནས་བྱུང་བ་ཞིག་ཡིན་པར་སེམས་ཏེ། ཕྱོགས་གཅིག་ནས་རྒད་པོ་ཚེ་ལོ་ཁོང་ནི་ཡི་གེ་ལ་བྱང་ཆ་མེད་པའམ་ཡང་ན་སྐབས་དེའི་ཡུལ་མིའི་ཁྲོད་དུ་ཡི་གེ་ཤེས་མཁན་དཀོན་པ་ལ་དམིགས་པ། ཕྱོགས་གཞན་ཞིག་ནས་བསླབ་བྱ་འདི་བརྒྱུད་སྒྲོག་གི་ནུས་པ་ཤུགས་ཆེར་འདོན་པའི་ཆེད་དུ་ངག་རྩོམ་གྱི་རྣམ་པ་དེའི་དགེ་མཚན་ལ་དམིགས་ནས་བརྩམས་པར་འདོད་པས། ངག་རྩོམ་གྱི་ལམ་ནས་དམངས་ཁྲོད་དུ་བརྒྱུད་སྒྲོག་བྱེད་པ་འདི་ལ་བརྒྱུད་སྒྲོག་གི་ཐབས་ཤེས་གཞན་དང་མི་མཚུངས་པའི་ནུས་པ་གལ་ཆེན་ཞིག་ཐོན་ཡོད། ངག་རྩོམ་འདིའི་དབྱངས་རྟའི་འགྱུར་ཁུག་གི་ཆ་ནས། སྐབས་དེར་རེབ་གོང་དམངས་ཁྲོད་དུ་དར་ཆེ་བའི《སྐལ་ལྡན་མགུར་མ》དང《ཞབས་དཀར་མགུར་མ》གཙོ་བྱས་པའི་མགུར་མའི་དབྱངས་འགྲོས་ལ་ལད་ཟློས་དང༌། མ་ཎིའི་དབྱངས་རྟ་སོགས་དམངས་ཁྲོད་ཀྱི་དབྱངས་རྟས་ཤུགས་རྐྱེན་ཇི་སྙེད་ཅིག་ཐེབས་ཡོད་པ་གདོན་མི་ཟའོ། །
མདོར་ན། བསླབ་བྱ་འདིའི་ནང་དུ་ཡུལ་མི་རྒན་དར་གཞོན་གསུམ་ཀུན་ལ་འཇིག་རྟེན་མི་ཆོས་དང་དམ་པའི་ལྷ་ཆོས་ཀྱི་ལས་ལ་ལེགས་ཉེས་བླང་དོར་གྱི་ཚུལ་ཇི་ལྟར་འཇུག་དགོས་པ་ཁ་གསལ་གོ་བདེའི་སྒོ་ནས་བསྟན་ཡོད་པར་མ་ཟད། བརྗོད་དོན་ཡང་སྐབས་དེའི་བོད་སྤྱིའི་ཡུལ་ལུང་སོ་སོའི་སྤྱི་ཚོགས་ཀྱི་གནས་བབ་དང་མཐུན་ཆེ་བས།《གནའ་རྒྱ་ཚེ་ལོའི་བསླབ་བྱ》ཞེས་མདོ་སྨད་རོང་འབྲོག་དམངས་ཁྲོད་དུ་ཐོག་མར་དར་སྲོལ་ཆེས་ཆེར་བྱུང་ཞིང༌། ཕྱིས་སུ་བརྒྱུད་སྒྲོག་གི་བྱེད་ཐབས་སྣ་མང་སྤྱད་དེ་ད་ལྟ་མདོ་དབུས་ཁམས་གསུམ་གྱི་ཡུལ་གྲུ་ཡོངས་ལ་སྐད་གྲགས་ཤིན་ཏུ་ཆེ་བའི་བསླབ་བྱ་ཞིག་ཏུ་གྱུར་ཡོད།
གཉིས་པ། 《གནའ་རྒྱ་ཚེ་ལོའི་བསླབ་བྱ》ཞེས་པའི་མིང་གི་ཐོགས་ཚུལ་སྐོར།
《གནའ་རྒྱ་ཚེ་ལོའི་བསླབ་བྱ》འདི་སྔར་ཡོད་པར་དུ་བསྐྲུན་པའི་ཚགས་པར་དང་དཔེ་དེབ། དུས་དེབ། སྦྱིན་ཤོག འོད་སྡེར། དྲ་རྩོམ་སོགས་ཅི་རིགས་ཤིག་བྱུང་ཡོད་ལ། དེ་དག་གི་ནང་དུ“རྣམ་རྒྱལ་ཚེ་ལོའི་རྣམ་ཐར”ཞེས་འཁོད་འདུག དེ་ལྟར་ན“རྣམ་རྒྱལ་ཚེ་ལོའི་རྣམ་ཐར”ཞེས་བཏགས་པའི་མིང་འདི་ལ་གོ་འཛོལ་བྱུང་བའི་ནོར་འཁྲུལ་རིགས་གཉིས་བྱུང་ཡོད་དེ། “རྣམ་རྒྱལ”ཞེས་པ་རྒད་པོ་ཚེ་ལོའི་དངོས་མིང་གི་ཆ་ཤས་སུ་སྦྱར་བ་དང༌། “རྣམ་ཐར”ཞེས་པ་བརྩམས་ཆོས་འདིའི་རྩོམ་ལུས་དངོས་དང་མི་མཐུན་པ་དེ་རེད།
(1)“གནའ་རྒྱ་ཚེ་ལོ”ཞེས་བཏགས་པའི་རྒྱུ་མཚན།
“རྣམ་རྒྱལ་ཚེ་ལོ”ཞེས་པ་ནི་མ་དག་རྒྱུན་འབྱམས་སུ་སོང་བའི་ཐ་སྙད་ཅིག་ཡིན་ལ། རེབ་གོང་གི་ཚོ་སྡེ་སོ་སོའི་ལོ་རྒྱུས་དང་འབྲེལ་ཡོད་དཔྱད་གཞི་ལྟར་ན། “གནའ་རྒྱ་ཚེ་ལོ”ཞེས་པའི་མིང་འདི་ཡིན་དགོས་ཏེ། རྒད་པོ་ཚེ་ལོ་ཁོང་གི་སྐྱེས་ཡུལ་གྱི་ཆ་ནས་རེབ་གོང་མདོ་བ་འབྲོག་གི་ལྡོང་ངེ་སྡེ་བའི“གནའ་རྒྱ”ཚོ་བ་ཞེས་པ་འདི་ཡིན་པ་དང༌། ཚེ་ལོ་ཟེར་བའང་ཁོང་གི་གཅེས་མིང་ཡིན་ལ། མིང་དངོས་ལ་དཀོན་མཆོག་ཚེ་འབུམ་ཟེར་འདུག་པས། རྒད་པོ་ཚེ་ལོའི་སྐྱེས་ཡུལ་གྱི་ཚོ་སྡེ་སྟོན་པའི་ཆེད་དུ། “གནའ་རྒྱ”ཞེས་ཚོ་བའི་མིང་དེ་ཉིད་ཁོང་གི་གཅེས་མིང་གི་ཕྱེད་དུ་སྦྱར་ནས“གནའ་རྒྱ་ཚེ་ལོ”ཞེས་འབོད་པར་གསལ། འདི་ལ་སྔར་ཡོད་བོད་ཀྱི་བསྟན་བཅོས་ལ་མིང་གདགས་ཚུལ་གྱི་ཆ་ནས་རིགས་མི་འདྲ་བ་འགའ་ཡོད་པ་ལས་སྐྱེས་ཁུངས་དང་རྩོམ་མཁན་གཉིས་ཀྱི་ཆ་ནས་བཏགས་པ་ཞིག་ཡིན་ཞེས་བརྗོད་ནའང་མི་ཆོག་པ་མེད། “གནའ་རྒྱ”ཞེས་ཚོ་བའི་མིང་དེ་ཐོག་མར་ངག་རྩོམ་འདི་ཡི་གེར་ཕབ་མཁན་གྱིས་ཁོང་གི་དངོས་མིང་ལ་སྦྱར་ཏེ“རྣམ་རྒྱལ་ཚེ་ལོ”ཞེས་བྲིས་པས། ཕྱིས་ཀྱི་བསླབ་བྱ་འདི་བསྡུ་སྒྲིག་བྱེད་མཁན་རྣམས་ཀྱང་དེའི་རྗེས་སུ་འབྲངས་ནས་མ་དག་པའི་མིང་གི་ འབྲི་སྲོལ་འདི་བྱུང་བར་སེམས།
(2)“བསླབ་བྱ”ཞེས་འདོགས་དགོས་དོན།
དེ་ཡང“རྣམ་ཐར”ཞེས་བཏགས་ཡོད་པ་འདི་ལའང་སྐྱོན་གྱི་ཆ་ཞིག་མཐོང་སྟེ། 《བོད་ཀྱི་གནའ་རབས་རྩོམ་རིག་གི་རིགས་དང་ལུས་ཀྱི་རྣམ་གཞག་ཚངས་པའི་ཚད་ཡིག》ཅེས་པ་ལྟར་ན། བོད་ཀྱི་གནའ་རབས་རྩོམ་རིག་གི་རིགས་དང་ལུས་ཀྱི་དབྱེ་བའི་སྐོར་ལ་ཡིད་ཀྱི་འགྱུར་བ་མཚོན་པའི་རིགས་དང༌། དོན་གྱི་བྱུང་བ་བརྗོད་པའི་རིགས། བླང་དོར་གྱི་གནས་འདོམས་པའི་རིགས་བཅས་རིགས་གསུམ་དུ་བསྟན་ཡོད། དེ་ལས་སྙན་ངག་དང་མགུར་མ་ནི་ཡིད་ཀྱི་འགྱུར་བ་མཚོན་པའི་རིགས་དང༌། བརྩམས་སྒྲུང་དང་རྣམ་ཐར། ཟློས་གར་བཅས་ནི་དོན་གྱི་བྱུང་བ་བརྗོད་པའི་རིགས། ལེགས་བཤད་དང་བསླབ་བྱ་ནི་བླང་དོར་གྱི་གནས་འདོམས་པའི་རིགས་སུ་བསྡུས་ཡོད་པས། འདི་ལས་སྐབས་སུ་བབས་པའི་ རྣམ་ཐར་དང་བསླབ་བྱ་གཉིས་ལ་མི་འདྲ་བའི་རྩ་བའི་ཁྱད་པར་ཡོད་པའང་ཤེས་ཐུབ།
རྣམ་ཐར་དང་བསླབ་བྱ་གཉིས་ཀྱི་རྩོམ་ལུས་མི་འདྲ་བའི་ཚད་གཞིའི་སྐོར་ནས་རིགས་བསྒྲེས་ཀྱིས་རགས་ཙམ་གླེང་ན། རྣམ་ཐར་ཞེས་པ་ནི“གཙོ་བོ་སྐྱེས་བུ་དམ་པ་དངོས་ཡོད་ཅིག་གི་སྐུ་ཚེ་གང་བོའི་ཁྱད་པར་དུ་འཕགས་ཤིང་ངོ་མཚར་བའི་སྐུ་གསུང་ཐུགས་ཀྱི་ཡོན་ཏན་ནམ་ཕྱོགས་ཀྱི་མཛད་པ་ཇི་སྙེད་རྣམས་བཅད་ལྷུག་སྤེལ་མའི་སྒོ་ནས་སྒྱུ་རྩལ་གྱི་བྲོ་བ་དང་ བཅས་ཏེ་དྲང་པོར་བརྗོད་པའི་ངག་གི་རྒྱུན་ཅུང་ཟད་རིང་བོ་ཞིག་ལ་དགོས”8ཞེས་འབྱུང་བ་ལྟར། རྒད་པོ་ཚེ་ལོའི་དངོས་ཡོད་ཀྱི་ངག་རྒྱུན་བཤད་སྒྲོས་དང་སྦྱར་ནས་བཤད་ན། ཁོང་ནི་སྤྱིར་བཏང་གི་མི་ཕལ་བ་ཞིག་ཡིན་པའི་ཆ་ནས། ཁོང་ལ་སྐྱེས་བུ་དམ་པ་ཞེས་སུ་ཞིག་གིས་ཀྱང་དེ་ལྟར་བརྗོད་མི་བཏུབ་པར་མ་ཟད། ངག་རྩོམ་གྱི་ནང་དོན་ལའང་ཁོང་ གི་ཟབ་མོ་ཆོས་ཕྱོགས་ཀྱི་མཛད་པ་ཞེས་སྟོན་རྒྱུ་དེ་བས་ཀྱང་མེད་པའི་ཁར། ཁོང་གི་ངག་རྩོམ་འདི་ལ“རྣམ་ཐར”ཞེས་པའི་ཆ་རྐྱེན་དང་ཚད་གཞིར་སླེབས་མེད་པ་དང་གཅིག གཞན་ཡང“བོད་ཀྱི་རྣམ་ཐར་ཕལ་ཆེ་བ་ནི་བླ་ཆེན་མཁན་ཆེན་རྣམས་ཀྱིས་ཆོས་ཕྱོགས་ཀྱི་གཞོལ་བའི་མཛད་པ་གཙོ་བོར་སྟོན་པ་ཞིག་ཡིན་པས། མི་སྣ་གཅིག་གི་ལོ་རྒྱུས་ཡིན་དུ་ཟིན་ཀྱང་འཇིག་རྟེན་གྱི་བྱ་བ་ཅི་བསྒྲུབས་ཀྱི་ལོ་རྒྱུས་ཡིན་ན། འདིར་བཤད་པའི་རྣམ་ཐར་ཞེས་པའི་རྩོམ་ལུས་ཀྱི་ཆ་རྐྱེན་ཡོངས་སུ་མ་ཚང་བས། རྣམ་ཐར་མཚན་ཉིད་པའི་གྲལ་ལ་མི་ཐེ”9ཞེས་བཀོད་པ་ལས་ཀྱང་ཁོང་གི་ངག་རྩོམ་དེ་ལ་རྣམ་ཐར་ཞེས་བཏགས་ན་དོན་དང་མི་མཚུངས་པ་ཞིག་ཡིན་པ་དང་གཉིས་བཅས་ཀྱིས་ངག་རྩོམ་དེ་རྣམ་ཐར་རྩོམ་རིག་གི་རིགས་སུ་མི་གཏོགས་པའི་བློ་ཞིག་ངང་ངམ་ཤུགས་ཀྱིས་སྐྱེ་སྲིད།
བསླབ་བྱའི་རྩོམ་ལུས་ཀྱི་ངོས་ནས་བརྗོད་ན། “བསླབ་བྱ་ཞེས་པར་གོ་དོན་གཉིས་ཡོད་དེ། སྤྱིར་བཏང་དུ་བསླབ་བྱ་ཞེས་པ་ནི་བསླབ་པར་བྱ་བའམ་ཤེས་པར་བྱ་བའི་གནས་ལ་འཇུག་མོད། འོན་ཀྱང་སྐབས་འདིར་བཤད་པའི་བསླབ་བྱ་ཞེས་པ་ནི་སློབ་གསོའམ་ཁ་ཏའི་དོན་ཡིན་ལ། དེ་ཡང་དམ་པའི་ལྷ་ཆོས་སྐོར་གྱི་བླང་དོར་བྱེད་ཚུལ་གཙོ་བོར་བརྗོད་ཅིང༌། རྗོད་བྱེད་ཚིགས་བཅད་ཀྱི་ལམ་ནས་དྲངས་པའི་རྩོམ་ལུས་ཤིག་ཡིན”10ཞེས་བསླབ་བྱའི་རྩོམ་རིག་གི་ནང་དོན་དང་ཚད་གཞི་བསྟན་ཡོད། དེ་བཞིན་དུ་གནའ་རྒྱ་ཚེ་ལོའི་ངག་རྩོམ་དུའང་རྒད་པོ་ཚེ་ལོ་རང་གི་འཚོ་བའི་ཉམས་མྱོང་ཕྱོགས་སྡོམ་ གྱི་ཚུལ་དུ་སྐྱེས་ཕོ་མོ་རྒན་དར་གཞོན་གསུམ་སྤྱི་ལ་སློབ་གསོའམ་ཁ་ཏ་བྱེད་པ་གཙོར་བཟུང་བྱས་ཡོད་ལ། བྱ་ངན་སྤྱོད་ངན་གྱི་ལས་རྣམས་སྤངས་ཏེ་དམ་པའི་ལྷ་ཆོས་ལ་འཇུག་དགོས་པར་བསྟན་ཡོད་པ་ལས་གཞན། རྩོམ་ལུས་ཀྱང་ཚིགས་བཅད་ཀྱི་འབྲི་ཐབས་ཁོ་ན་སྤྱད་ཡོད་པས། བསླབ་བྱའི་རྩོམ་ཁོངས་སུ་བཞག་སྟེ《གནའ་རྒྱ་ཚེ་ལོའི་བསླབ་བྱ》ཞེས་བཏགས་ན། བོད་ཀྱི་གནའ་རབས་རྩོམ་རིག་གི་རིགས་དང་ལུས་ཀྱི་དབྱེ་བ་བགར་ཚུལ་དང་མཐུན་ཞིང༌། བརྩམས་ཆོས་ ཀྱི་ནང་དོན་དང་ཁྱད་ཆོས་ཀྱི་ཆ་ནས་ཀྱང་བསླབ་བྱའི་རྩོམ་ཁོངས་སུ་འདུ་བས། ཁོ་བོའི་རྩོམ་ཡིག་གི་ཁ་བྱང་ལའང་དེ་ ལྟར་བཏགས་པ་ཡིན་ནོ། །
གསུམ་པ། བརྗོད་དོན་བྱེ་བྲག་ཏུ་བཤད་པ།
《གནའ་རྒྱ་ཚེ་ལོའི་བསླབ་བྱ》འདིའི་བྱེ་བྲག་གི་ནང་དོན་སྐོར་ནས་རིགས་མི་འདྲ་བ་ཅུང་མང་མོད། གཙོ་ཆེ་བའི་དབང་དུ་ཕྱེ་ན་ཁག་བཅུ་གཅིག་ཏུ་དབྱེ་ཆོག་སྟེ།
(1)ཡུལ་མི་སྤྱི་ལ་གདམས་པ།
འདིའི་ནང་དུ་འཇིག་རྟེན་འཁོར་བའི་ཡུལ་མི་སྤྱི་ལ་གདམས་པའི་ཚུལ་གྱིས་དལ་འབྱོར་གྱི་མི་ལུས་འདི་སྐྱེ་བ་སྔ་མའི་རང་ཉིད་ཀྱི་སྡུག་སྤངས་དགེ་སྒྲུབ་ཀྱི་ཚོགས་བསགས་ལས་བྱུང་བའི་དམ་པའི་ལྷ་ཆོས་ཀྱི་ལྟ་བ་དྲིལ་སྒྲོག་དང༌། མི་ལུས་ནི་རྙེད་དཀའ་ཞིང་མི་རྟག་པ་ཡིན་པ། སྐྱེ་འཆི་ནི་སུས་ཀྱང་ལྡོག་མི་ཐུབ་པའི་འཇིག་རྟེན་གྱི་ཆོས་ཉིད་ཅིག་ཡིན་པའི་གནས་ལུགས་གསལ་བར་བརྗོད་ཡོད།
(2) ཡུལ་གྱི་སྣོད་བཅུད་སྤྱིར་བསྟན་པ།
འདིའི་ནང་དུ་འཇིག་རྟེན་ཁམས་ཀྱི་ཕྱིའི་སྣོད་བཅུད་ཀྱི་བཀོད་པ་དང་ནང་བཅུད་ཀྱི་སེམས་ཅན་ཆགས་ཚུལ་སོགས་དཔེ་སྣ་ཚོགས་ཀྱི་སྒོ་ནས་ངོ་སྤྲོད་བྱས་ཡོད། སྒོས་སུ་རྗེས་རབས་པ་རྣམས་ལ་ཕ་ཡུལ་འདིའི་སྣོད་བཅུད་ཀྱི་བཀོད་པ་སྤྱིར་བསྟན་བྱས་ཏེ་དུས་ཡུན་རིང་བོར་འཚོ་གནས་བྱས་མྱོང་བའི་ཕ་གཞིས་དྲོན་མོ་འདིའི་དྲིན་ལན་མི་བརྗེད་པར་སྐྱེ་ཁམས་ཁོར་ཡུག་ལ་སྲུང་སྐྱོབ་བྱ་དགོས་པར་བསྐུལ་ཅིང༌། འཆི་བའི་རང་བཞིན་བསྟན་ནས་འཇིག་རྟེན་མི་ཆོས་དང་འགལ་བའི་ལས་རྣམས་སྤངས་དགོས་པའི་མི་ཚེའི་ལྟ་ཚུལ་སྐོར་བསྟན་ཡོད།
(3)གཞོན་ནུ་སྤྱི་ལ་གདམས་པ།
འདིའི་ནང་དུ་གཞོན་ནུ་སྤྱི་ལ་དུས་རྒྱུན་གྱི་འཚོ་བའི་ཁྲོད་ཀྱི་གཞོན་ནུ་ཡ་རབས་དང་མ་རབས་གཉིས་ཀྱི་སྐྱོན་ཡོན་བསྡུར་བའི་ཐབས་ལ་བརྟེན་ནས་མ་རབས་ཐ་ཤལ་ཅན་གྱི་ཕྱིའི་བྱ་སྤྱོད་ལ་ཟུར་ཟ་བྱས་ཏེ། གཞོན་ནུ་དག་གིས་དུས་རྒྱུན་གྱི་འགྲོ་འདུག་སྤྱོད་གསུམ་ལ་ཡིད་གཟབ་བྱེད་དགོས་པ་དང༌། མཇུག་ཏུ་ཕ་མའི་དྲིན་ལན་འཇལ་བར་གདམས་པའི་འཇིག་རྟེན་མི་ཆོས་སྐོར་གྱི་བསླབ་བྱ་གནང་ཡོད།
(4)རྒན་པོ་སྤྱི་ལ་གདམས་པ།
འདིའི་ནང་དུ་ལོ་ལོན་རྒན་པོ་སྤྱིའི་དངོས་ཡོད་ཀྱི་འཚོ་བ་དང་སྦྱར་ནས་རྒ་བའི་རང་བཞིན་གྱི་སྡུག་བསྔལ་བརྗོད་ཡོད་ཅིང༌། འཇིག་རྟེན་གྱི་བྱ་བ་གང་ཞིག་ཡིན་རུང་རང་ཉིད་གཞོན་དུས་སུ་མ་བསྒྲུབས་ན་ བགྲེས་དུས་སུ་འགྲུབ་དཀའ་བའི་གནས་ལུགས་བརྗོད་ཡོད།
(5)བུ་མོ་སྤྱི་ལ་གདམས་པ།
འདིའི་ནང་དུ་བུ་མོ་རྣམས་ལ་འཛོམས་དགོས་པའི་ཡོན་ཏན་རྣམས་བརྗོད་ཡོད་དེ། བུ་མོ་ཞིག་ཡིན་ན་གཤིས་རྒྱུད་དར་དཀར་ལྟར་འཇམ་ལ་བལ་ཐིག་བཞིན་ལྷོད་པའི་ཡོན་ཏན་དང༌། སེམས་གཤིས་འོ་མ་ལྟར་དཀར་ཅིང་གཙང་ལ་དྲི་མ་མེད་པའི་ཡོན་ཏན། འགྲོ་འདུག་ཚུལ་དང་མཐུན་ཞིང་ལས་ལ་བརྩོན་པའི་ཡོན་ཏན། ཕ་མར་བཀུར་ཅིང་གཉེན་ཉེར་བྱམས་པའི་ཡོན་ཏན་སོགས་འཇིག་རྟེན་གྱི་མི་ཆོས་སྐྱོང་ཐབས་སྐོར་བརྗོད་ཡོད།
(6)ཁྱིམ་གྱི་བདག་མོ་སྤྱི་ལ་གདམས་པ།
འདིའི་ནང་དུ་ཁྱིམ་གྱི་བདག་མོ་ཕལ་ཆེ་བའི་དུས་རྒྱུན་འཚོ་བའི་ཁྲོད་ཀྱི་མི་ལེགས་པའི་གཤིས་ལུགས་སྣ་ཚོགས་ལ་སུན་འབྱིན་བྱས་ཏེ། རང་ཁྱིམ་དུ་འོང་བའི་ཕྱི་མགྲོན་གང་ཞིག་ཡིན་རུང་དེ་ལ་གུས་ལུགས་དང་མགྲོན་གསོལ་ཇི་ལྟར་བྱེད་དགོས་ཚུལ་གྱི་སྐོར་བརྗོད་ཡོད།
(7)མནའ་མ་སྤྱི་ལ་གདམས་པ།
འདིའི་ནང་དུ་མནའ་མ་སྤྱིའི་སྤྱིར་བཏང་གི་རང་གཤིས་དང་བྱ་སྤྱོད་དེ་སྐྱོན་ཡོན་གཉིས་སུ་བགར་ནས་བཟང་ལ་བསྟོད་བསྔགས་དང༌། ངན་ལ་དམའ་འབེབས་ཟུར་ཟའི་སྒོ་ནས་མནའ་མ་ཕལ་ཆེ་བ་ལ་ལྡན་པའི་གཤིས་ངན་རྣམས་རིང་དུ་དོར་ཏེ། ཡ་རབས་སྤྱོད་བཟང་གི་གོམས་གཤིས་བཟང་བོ་ཞིག་ཆགས་པར་སྐུལ་མ་གནང་ཡོད།
(8)ཚེ་ལོ་རང་གི་འཚོ་བའི་མྱོང་བརྗོད་ཀྱི་སྐོར།
འདིའི་ནང་དུ་རྒད་པོ་ཚེ་ལོ་ཁོང་གི་ཚེ་སྟོད་དུ་རྒྱུ་ནོར་གྱི་ལོངས་སྤྱོད་དར་ནས་བདེ་སྐྱིད་ཀྱི་འཚོ་བ་ཇི་ལྟར་བསྐྱངས་ཚུལ་དང༌། ཚེ་སྨད་དུ་དབྱར་གྱི་མེ་ཏོག་སད་ཀྱིས་བཅོམས་པ་ལྟར་ལོངས་སྤྱོད་ཡོངས་རྫོགས་འཇིག་ནས་ཇི་ལྟར་ཟད་ཚུལ་སོགས་ལ་སྤྱི་སྡོམ་བྱས་ཤིང༌། རྒྱུ་མི་རྟག་རྩྭ་མགོའི་ཟིལ་བ་ཞེས་པའི་དཔེ་ལྟར་འཇིག་རྟེན་འཁོར་བ་ལ་ཡིད་སྐྱོ་བྱུང་སྟེ་དམ་པའི་ལྷ་ཆོས་ལ་ངེས་ཤེས་རྙེད་པའི་སྐོར་བརྗོད་ཡོད།
(9)དེང་དུས་ཀྱི་ཕོ་གསར་སྤྱི་ལ་གདམས་པ།
འདིའི་ནང་དུ་ད་ལྟའི་ཕོ་གསར་རྣམས་ལ་ལོ་ན་བགྲེས་དུས་སུ་དབང་བོ་སྣ་ལྔའི་བྱེད་ནུས་ཐམས་ཅད་ཉམས་ནས་རང་ལུས་ཀྱང་རང་གིས་ལྕོག་མི་ནུས་པའི་གནས་ལུགས་དཔེ་རུ་བཀོད་དེ། གཞོན་དུས་སུ་མི་ཚེ་དོན་མེད་གཏོང་བ་དང་ཉི་མ་འཁྱོལ་ཐབས་མི་བྱ་བར་རིག་པ་གཞོན་དུས་སུ་སློབ་དགོས་པའི་ཁ་ཏ་སློབ་གསོ་གནང་ཡོད།
(10)རྒན་པོ་སྤྱི་ལ་དམིགས་སུ་གདམས་པ།
འདིའི་ནང་དུ་དགུང་ལོ་བརྒྱད་ཅུར་སོན་པའི་རྒན་པོ་རྣམས་ལ་རྒ་བའི་སྡུག་བསྔལ་གྱི་ངོ་བོ་བརྗོད་པ་བརྒྱུད་ནས་རྒྱུ་ནོར་ནི་མི་རྟག་པ་ཡིན་པ་དང༌། འཆི་བ་ལ་རང་དབང་མེད་པའི་གནས་ལུགས་སྐོར་བརྗོད་ཡོད།
(11)བཟའ་ཟླ་སྤྱི་ལ་གདམས་པ།
འདིའི་ནང་དུ་འཇིག་རྟེན་འཁོར་བ་འདིའི་ཕུན་ཚོགས་ཀྱི་ལོངས་སྤྱོད་ཐམས་ཅད་ནི་རྟག་པ་མ་ཡིན་པར་སྐད་ཅིག་དེ་ཉིད་དུ་འགྱུར་འགྲོ་བའི་ཆོས་ཉིད་བརྗོད་དེ། ཁྱིམ་བཟའ་ཚང་འཛོམས་དུས་སུ་ ཕན་ཚུན་ལ་བྱམས་སྐྱོང་དང་འགྲིག་མཐུན་བྱེད་དགོས་པ་བསྟན་ཡོད་པར་མ་ཟད། མཇུག་མཐར་མ་གྱུར་སེམས་ཅན་ཐམས་ཅད་ཚེ་ཡི་བགྲོད་སྟངས་ལྟར་བྱང་ཕྱོགས་བདེ་བ་ཅན་ནས་སྐྱེ་བར་དགེ་བའི་སྨོན་ལམ་གྱིས་མཇུག་བསྡུས་པའོ། །
བཞི་བ། བསམ་བློའི་ནང་དོན་དང་སྒྱུ་རྩལ་གྱི་ཁྱད་ཆོས་སྐོར།
《གནའ་རྒྱ་ཚེ་ལོའི་བསླབ་བྱ》འདི་ནི་མདོ་སྨད་རེབ་གོང་ས་ཆའི་ཁྱིམ་པ་བའི་འཚོ་བ་དངོས་བརྗོད་བྱར་བཟུང་ནས་བརྩམས་པ་ཞིག་ཡིན་པས། བརྗོད་བྱའི་ནང་དོན་དེ་སྐབས་དེའི་དངོས་ཡོད་ཀྱི་འཚོ་བར་གཞོལ་ཆེ་བའི་ཁྱད་ཆོས་ལྡན་ཡོད། བསམ་བློའི་ནང་དོན་གྱི་ཆ་ནས་ཕྱོགས་ཆེ་བ་འཇིག་རྟེན་པའི་མི་ཆོས་སྐྱོང་ལུགས་དང་དམ་པའི་ལྷ་ཆོས་ལ་འཇུག་ཚུལ་བཅས་རིགས་གཉིས་སུ་བསྡུ་ཆོག་ཅིང༌། སྒྱུ་རྩལ་གྱི་ཁྱད་ཆོས་སྐོར་ནས་ཡུལ་སྐད་ཀྱི་རང་བཞིན་ཤུགས་ཆེ་ཞིང༌། ཚིག་རྒྱན་སྦྱོར་སྟངས་བབ་ཆགས་པ། སྣང་བརྙན་ཞིབ་འབྲི་བྱས་པ་གསོམ་ཉམས་ལྡན་པ། སུན་འབྱིན་གྱི་རང་བཞིན་རྣོ་ངར་ཆེ་བ། གཏན་ཚིགས་ཀྱི་རང་བཞིན་གནད་དུ་འཁེལ་བ་སོགས་ཁྱད་ཆོས་ཇི་སྙེད་ཅིག་ལྡན་ཡོད།
གཅིག བསམ་བློའི་ནང་དོན་སྐོར།
(1)མི་ཆོས་སྐྱོང་ལུགས་ལ་གཞོལ་ཆེ་བ།མི་ཆོས་སྐྱོང་ལུགས་ནི་བསླབ་བྱ་འདིའི་ཐུན་མོང་གི་ཁྱད་ཆོས་གཙོ་བོ་ཞིག་སྟེ། བསླབ་བྱ་འདིའི་ནང་དུ་ཚེ་ལོ་རང་གི་སྔོན་ཆད་ཀྱི་འཚོ་བའི་མྱོང་བ་ལ་བརྟེན་ནས་སྐྱེ་བོ་རྒན་དར་གཞོན་གསུམ་རྣམས་ལ་ཁ་ཏ་དང་སློབ་གསོ་གནང་ཡོད། དཔེར་ན། ཕོ་གསར་རྣམས་ལ།“དེ་མ་བྱེད་དེང་རབས་ཕོ་གསར་ཚོ། ། བརྩི་དགོས་ནོ་ལོ་ལོན་རྒན་པོ་རེད། ། ནང་དགོས་སུ་དྲིན་ཆེན་ཕ་མ་རེད། ། ”ཞེས་དང༌།“ཡང་ཕ་མ་ཡོད་ན་བརྩི་བཀུར་བྱོས། ། ཡུལ་དྲིན་ཆེན་ཕ་མའི་དྲིན་ལན་འདི། ། དུས་ནམ་ཡང་རང་གི་ཤེས་དགོས་གི །འདི་ཕོ་གསར་རྣམས་ཀྱི་སེམས་ལ་ཟུངས། ། ”ཞེས་བཀོད་ཡོད་ཅིང༌། འདིའི་ནང་དུ་ཕོ་གསར་རྣམས་ལ་རང་གི་ཕ་མ་གཙོ་བྱས་ཏེ་ལོ་ལོན་རྒན་པོ་རྣམས་ལ་བརྩི་བཀུར་དང༌། སྒོས་སུ་རང་གི་ཕ་མའི་དྲིན་ལན་མི་བརྗེད་པར་དེ་ལ་གཉོར་སྐྱོང་ལེགས་པོ་བྱེད་དགོས་པ་ནི་བུ་ཕྲུག་རྣམས་ཀྱི་འོས་འགན་ཡིན་པ་བརྗོད་ཡོད།
བུ་མོ་དང་མནའ་མ་རྣམས་ལ། “ཁྱོས་གཞན་བློ་འབབ་པའི་ལས་ཀ་ལས། ། ཁྱོད་དར་དཀར་འདྲ་གི་འཇམ་རྒྱུད་དགོས། ། ཡང་བལ་ཐིག་འདྲ་གི་ལྷོད་ཤ་དགོས། ། རླུང་གཡུག་མ་འདྲ་གི་སེམས་རྒྱ་དགོས། ། དཀར་འོ་མ་འདྲ་གི་སེམས་རྒྱ་དགོས། ། ནང་ཁྱིམ་མི་ཀུན་ལ་བྱམས་བརྩེ་བྱོས། ། ”ཞེས་དང༌།“ཡུལ་ཕ་ལོ་མགོ་ཡི་ཞྭ་བཞིན་བརྩིས། ། ཡང་སེམས་མ་མ་སྡུག་མ་གནོད་ད། ། འདི་དེང་སང་ཕལ་ཆེར་དེ་འདྲ་རེད། ། དེ་མནའ་མ་རྣམས་ཀྱི་སེམས་ལ་ཟུངས། ། ”ཞེས་བཀོད་ཡོད་ཅིང༌། འདིའི་ནང་དུ་དེང་གི་བུ་མོ་དང་མནའ་མ་རྣམས་ལ་རང་གི་ཕ་མར་བརྩི་བཀུར་དང༌། ནང་མི་ཐམས་ཅད་ལ་མཐུན་སྒྲིལ་བྱེད་དགོས་ཤིང༌། རང་ཉིད་ཀྱི་གཤིས་རྒྱུད་དེ་དར་དཀར་ལྟར་འཇམ་ཞིང་སེམས་རྒྱ་ཆེ་བ། ལས་ལ་བརྩོན་ཞིང་བློ་སེམས་དཀར་བ་ཞིག་ཡིན་དགོས་པ་བསྟན་ཡོད།
རྒན་པོ་རྣམས་ལ།“ལོ་ལོན་ནས་བརྒྱད་ཅུར་བུད་དུས་སུ། ། ཁ་བཀོད་པ་མ་འཐེན་ལོ་ལོན་ཚོ། ། ཁ་བཀོད་པའི་ས་ནས་ལོངས་སོང་ཟིག །ཁྱོད་ཁ་རིན་བརྩི་གི་མ་འདུག་ར། ། ཕ་དྲིན་ཆེན་སེམས་ན་མེད་དུས་གི །ཁྱོས་ཁ་རིན་བརྩི་རུང་དོན་མེད་རེད། ། ཚིག་ཁ་ལོག་བརྒྱབ་ན་རང་སྡུག་རེད། ། ཡང་ཁ་ཚེགས་མ་མང་ལོ་ལོན་ཚོ། ། ཁྱོད་ཁ་ཡ་བྱས་ནོ་གསོ་ནི་བྱོས། ། ཁ་བཀོད་པ་མ་མང་ལོ་ལོན་ཚོ། ། ཁྱོད་གོ་ཁ་ཐེམ་ནོ་དགའ་ནི་བྱོས། ། ཡང་ཕོ་ཚོ་མ་མཐོ་ལོ་ལོན་ཚོ། ། ཁྱོད་ཕོ་བ་རྒྱགས་ན་དགའ་ནི་བྱོས། ། ཡང་ཚིག་ལོག་མ་རྒྱག་ལོ་ལོན་ཚོ། ། ཁྱོད་ཚིག་བརྩི་བྱས་ན་དགའ་ནི་བྱོས། ། འཇིག་རྟེན་ཁམས་ཀྱི་འཁོར་བ་འདི། ། སྐྲ་ནག་པོའི་དུས་སུ་མ་འགྲུབ་ན། ། མགོ་དཀར་བོར་ལོག་དུས་གང་ནས་འགྲུབ། ། ཚེ་འདི་ནས་ཡུན་རིང་འདུག་ཁོམ་མེད། ། འདི་ལོ་ལོན་རྣམས་ཀྱི་སེམས་ལ་ཟུངས། ། ”ཞེས་བཀོད་ཡོད་ཅིང༌། འདིའི་ནང་དུ་ལོ་ལོན་རྒན་པོ་རྣམས་ལ་སྐྱེ་བོ་རྒན་གཞོན་དར་གསུམ་གྱི་གཤིས་རྒྱུད་དང་སྦྱར་ཏེ། ཚེ་འདིའི་འགྲོ་ལུགས་དང་ཁྱིམ་མི་ཕན་ཚུན་བར་གྱི་མཐུན་འཇུག་སོགས་འཇིག་རྟེན་མི་ཆོས་སྐྱོང་ལུགས་ཀྱི་བསླབ་བྱ་རྣམས་སློབ་གསོ་གཏོང་བའི་ཚུལ་དུ་བརྗོད་ཡོད།
མདོར་ན། འཇིག་རྟེན་གྱི་མི་ཆོས་སྐྱོང་ལུགས་འདི་ནི་བསླབ་བྱ་འདིའི་བསམ་བློའི་ནང་དོན་སྤྱིའི་བླ་སྲོག་ལྟ་བུར་གྱུར་ཡོད་ལ། འཇིག་རྟེན་མི་ཆོས་ཀྱི་རྩ་བའང་མི་རྣམས་ཀྱི་ཕྱིའི་ཀུན་སྤྱོད་དང་ནང་གི་སེམས་གཤིས་ལ་འབྲེལ་ཡོད་པས། ཕྱི་རབས་གསར་སྐྱེས་པ་རྣམས་ལ་ལེགས་ཉེས་བླང་དོར་གྱི་ལས་དེར་ཇི་ལྟར་འཇུག་ཚུལ་སོགས་འཇིག་རྟེན་མི་ཆོས་དང་མཐུན་པའི་བསླབ་བྱ་ཇི་སྙེད་ཅིག་གནང་ཡོད་ཅིང༌། འདི་ལ་སློབ་གསོའི་རང་བཞིན་ཤུགས་ཆེ་བའི་རིན་ཐང་ཆེས་ཆེར་ མངོན་ནོ། །
(2)ལྷ་ཆོས་ཀྱི་བསམ་བློ་མངོན་པར་གསལ་བ།
དམ་པའི་ལྷ་ཆོས་ཀྱི་བསམ་བློ་ནི་བསླབ་བྱ་འདིའི་ནང་དོན་གཙོ་བོ་ཞིག་ཡིན་ཏེ། འཇིག་རྟེན་འཁོར་བ་ལ་སྙིང་བོ་མེད་པའི་གནས་ལུགས་བརྗོད་ནས་དམ་པའི་ལྷ་ཆོས་ལ་སེམས་རྩེ་གཅིག་ཏུ་གཞོལ་དགོས་པའི་བསམ་བློ་བསྟན་ཡོད། དཔེར་ན། “ཁྱོད་སྐྱེས་པ་སྔོན་མར་ཚོགས་བསགས་པས། ། ཚེ་འདི་ནས་མི་ལུས་ལོན་པ་རེད། ། སྐྱེས་སྔོན་མས་བསགས་པའི་འབྲས་བུ་རེད། ། ”ཞེས་ནང་ཆོས་ཀྱི་ལྟ་བ་བརྗོད་སྙིང་དུ་བཟུང་སྟེ། ཚེ་འདི་ནས་མི་ལུས་པ་བླངས་པ་འདི་ཡང་སྐྱེ་བ་སྔ་མས་ཚོགས་བསགས་དགེ་སྒྲུབ་ལས་ཐོབ་པའི་འབྲས་བུ་ཞིག་ཡིན་པ་བསྟན་ཡོད། “བསགས་པའི་བསགས་པའི་རྒྱུ་ལ་སྙིང་བོ་མེད། ། རྒྱུ་མི་རྟག་རྩྭ་མགོའི་ཟིལ་བ་འདྲ། ། དེ་སྔ་དྲོ་ཡོད་ལ་ཕྱི་དྲོ་མེད། ། བསགས་བསགས་ནོ་སྦྲང་མའི་སྦྲང་རྩི་འདྲ། ། རང་ཟ་དབང་མེད་པར་གཞན་གྱིས་འཕྲོག །”ཅེས་པ་ལས་རྒྱུ་ནོར་ལོངས་སྤྱོད་ནི་རྩྭ་མགོའི་བསིལ་བ་ལྟར་སྔ་དྲོ་ཡོད་ཀྱང་ཕྱི་དྲོར་མེད་པའི་དཔེ་ལྟར་མི་རྟག་པ་ཡིན་པས། རྒྱུ་ནོར་གསོག་པ་ནི་སྙིང་བོ་མེད་པ་ཞིག་ཡིན་པའི་བསམ་བློ་མཚོན་ཡོད།
“ཚོང་ཆེན་བརྒྱབ་ནས་མནའ་ཆེན་ཟ་ནི་ཚོ། ། ཕྱི་མར་སོང་ན་དམྱལ་བར་སྐྱེ་རྒྱུ་རེད། ། མཁས་པ་ཕལ་ཆེར་རྒྱུ་བ་འཁྱོག་ནི་གི །ཕྱི་མར་སོང་ན་གླེན་པའི་སྐྱེས་རྒྱུ་རེད། ། དཔའ་བོ་ཕལ་ཆེར་ཞེ་སྡང་ཆེ་ནི་གི །ཕྱི་མར་སོང་ན་མགོ་ལུས་གཏུབ་རྒྱུ་རེད། ། ཕྱུག་པོ་ཕལ་ཆེར་རྒྱུ་དམར་ཆེ་ནི་གི །ཡི་དྭགས་བཀྲེས་སྐོམ་སྡུག་བསྔལ་མྱོང་རྒྱུ་རེད། ། ”ཅེས་པ་ལས་མི་གཞན་ལ་སླུ་བྲིད་ དང་མགོ་སྐོར་གཏོང་མཁན་རྣམས་དམྱལ་བར་སྐྱེ་བ། ཞེ་སྡང་ཆེ་བ་དང༌། ཕྲག་དོག་བྱེད་མཁན། སེར་སྣ་ཅན་རྣམས་ཕྱི་ མའི་ཡུལ་གྱི་མགོ་ལུས་གཏུབ་པའི་སྡུག་བསྔལ་དང༌། ཡི་དྭགས་བཀྲེས་སྐོམ་གྱི་སྡུག་བསྔལ་མྱོང་བའི་ལྟ་བ་བསྟན་ཡོད། “ཁ་མ་ཎི་བཏོན་ནོ་རང་དོན་རེད། ། ལག་ལས་ཀ་ལས་ནོ་གཞན་དོན་རེད། ། ”ཞེས་དང༌།“མ་ཎི་བཏོན་ན་ཕྱི་མའི་ཚོང་རྟེན་ཡིན། ། ཕྱག་སྐོར་བྱས་ན་ལུས་ཀྱི་སྒྲིབ་པ་འདག །ན་ཚ་སྡུག་བསྔལ་མེད་ནོ་ཚོགས་བསགས་ཡིན། ། ”ཞེས་དང༌། “སྐྱིད་མི་ཚེ་འདི་ན་ཡོད་དུས་གི །ཁ་མ་ཎི་ཆ་རེ་འདོན་དགོས་གི །ཆོས་དགེ་བ་རེ་རེ་བཅའ་དགོ་གི །ལས་མི་དགེ་བཅུ་བོ་སྤང་དགོ་གི །གན་ཕྱི་མའི་ཡུལ་གྱི་འགྲོ་ལམ་དེ། ། གསོན་འཇིག་རྟེན་འདི་ནས་མ་བཅོས་ན། ། ད་མི་ལུས་བླངས་ནོ་དོན་གོ་ཆུང༌། ། ”ཞེས་པ་ལས། མ་ཎི་འདོན་པ་ནི་རང་དོན་ཡིན་པ་ལས་གཞན་དོན་མིན་པ། མ་ཎི་བཏོན་ན་ཚེ་ཕྱི་མར་ཚོང་རྟེན་ལྟ་བུའི་གྲོགས་དན་བྱེད་ཐུབ་པ། དཀོན་མཆོག་གསུམ་ལ་ཕྱག་དང་སྐོར་བ་བྱས་ན་རང་ཉིད་ཀྱི་ལུས་ཀྱི་སྒྲིབ་པ་འདག་ཐུབ་ པ། ན་ཚ་སྡུག་བསྔལ་མེད་པ་འདིའང་རང་ཉིད་ཀྱིས་ཚོགས་བསགས་པའི་འབྲས་བུ་ཡིན་པ་བརྗོད་དེ། ཚེ་འདི་ན་ཡོད་དུས་མི་དགེ་བཅུ་བོ་སྤངས་ནས་མ་ཎི་ཁ་ཏོན་བྱེད་པ་དང༌། ལྷ་ཆོས་དང་མཐུན་པའི་དགེ་བ་མང་དུ་མ་བསྒྲུབ་ན་རང་གི་ མི་ལུས་འདི་ཡང་དོན་སྙིང་ཆུང་བ་སོགས་ནང་ཆོས་ཀྱི་བསམ་བློ་དང་རྒྱུ་འབྲས་ཀྱི་ལྟ་བ་ཤུགས་དྲག་གིས་དྲིལ་སྒྲོག་བྱས་ ཡོད་ལ། དོན་གྱི་ཤུགས་ནས་ཡུལ་མི་རྣམས་སྡུག་སྤོང་དགེ་སྒྲུབ་ཀྱི་ལས་བརྩོན་ནས་དམ་པའི་ལྷ་ཆོས་ལ་འཇུག་པའི་སྐུལ་ མའང་བཏང་ཡོད།
གཉིས། སྒྱུ་རྩལ་གྱི་ཁྱད་ཆོས་སྐོར།
(1)ཡུལ་སྐད་ཀྱི་རང་བཞིན་ཤུགས་ཆེ་བ།
ངག་རྩོམ་སྤྱི་ལ་ཡུལ་སྐད་ཀྱི་རང་བཞིན་ཤུགས་ཆེ་བ་ནི་ཐུན་མོང་གི་ཁྱད་ཆོས་ཤིག་ཡིན་པ་དེ་བཞིན་དུ། 《གནའ་རྒྱ་ ཚེ་ལོའི་བསླབ་བྱ》འདི་ལའང་ཡུལ་སྐད་ཀྱི་ཁྱད་ཆོས་ལྡན་ཡོད། དཔེར་ན། “ཁྱོད་བར་དོའི་མཚམས་ལ་ཐོན་དུས་གི ། ཁྱོད་གར་འགྲོ་རང་དབང་མེད་དུས་གི །”ཞེས་པ་དང༌།“གན་གཟའ་ར་གཟུར་རེ་ལངས་ནོ་ལྟོས། ། ”“ཁྱོད་ཁ་ཡ་བྱས་ནོ་གསོ་ནི་བྱོས། ། ཁྱོད་གོ་ཁ་ཐེམ་ནོ་དགའ་ནི་བྱོས། ། ”“ཁྱོད་གོ་རྒས་བུ་མོ་གོ་མེད་ཚོ། ། ”“ཁྱོས་ཁ་རིན་བརྩིས་རུང་དོན་མེད་རེད། ། ”“ཁྱོད་ཟེད་ལེ་ཟེད་ལེ་སྒོར་ཅིག་བུད། ། ཁྱོད་ལིང་ངེ་ལིང་ངེ་ནང་ལ་ཡོང༌། ། ”“མཁས་པ་ཕལ་ཆེར་རྒྱུ་བ་འཁྱོག་ནི་གི །”ཞེས་པ་ལས། “ཐོན་དུས་གི”“མེད་དུས་གི”“ཁ་ཡ་བྱས་ནོ”“གོ་མེད”“གན་གཟའ་ར་གཟུར་རེ”“གསོ་ནི་བྱོས” “ཁྱོད་གོ་ཁ་ཐེམ་ནོ”“ ཁྱོས་ཁ་རིན་བརྩིས་རུང”“ཟེད་ལེ་ཟེད་ལེ”“ ལིང་ངེ་ལིང་ངེ”“རྒྱུ་བ་འཁྱོག”སོགས་ཨ་མདོ་རེབ་གོང་ས་ཆའི་ཡུལ་སྐད་ཇི་སྙེད་ཅིག་བསྲེས་ཡོད་པས། འདི་ལ་སྐྱོན་ཡོན་གཉིས་ཀྱི་ཆ་ལྡན་ཏེ། ཡོན་ཏན་གྱི་ཆ་ནས་བརྗོད་ན། ཨ་མདོའི་ཕྱོགས་ཀྱི་ཡི་གེ་ཤེས་པ་དང་མི་ཤེས་པ་ཐམས་ཅད་ཀྱིས་ཀློག་པ་དང་ཉན་པ་ཙམ་གྱིས་ཀྱང་གོ་སླ་ཞིང༌། ཡུལ་སྐད་དེ་དག་གིས་རྩོམ་གྱི་བརྗོད་སྙིང་དང་རྩོམ་ཉམས་འབུར་དུ་ཐོན་པར་གཞན་དང་མི་མཚུངས་པའི་ནུས་པ་གལ་ཆེན་ཞིག་ཐོན་ཡོད། སྐྱོན་གྱི་ཆ་ནས། བོད་ཁུལ་སྤྱིའི་སྐད་ལུགས་ཀྱི་དབང་གིས་ཨ་མདོ་བ་ཕུད་པའི་བོད་མི་གཞན་དག་གི་སྣང་ངོར་ཡུལ་སྐད་དེ་དག་གིས་རིག་རྩོམ་གྱི་སྐད་ཆ་ཕུན་སུམ་ཚོགས་པར་གཏོང་རྒྱུར་ཕར་ཞོག དེ་ལས་ལྡོག་སྟེ་རྩོམ་སྤྱིའི་ནང་དོན་རྟོགས་པ་ལ་བཀག་འགོག་ཐེབས་ཡོད་པར་མ་ཟད། བོད་ཀྱི་སྤྱི་སྐད་གཅིག་གྱུར་བྱེད་པ་ལའང་གནོད་སྐྱོན་ངེས་ཅན་ཞིག་ཐེབས་འདུག་པར་སྙམ།
(2)ཚིག་རྒྱན་སྦྱོར་སྟངས་བབ་ཆགས་པ།
བསླབ་བྱ་འདིའི་ཚིག་རྒྱན་སྦྱོར་སྟངས་ཀྱི་ཆ་ནས། དཔེརྒྱན་དང་གཟུགས་རྒྱན་གྱི་མཚོན་ཐབས་སྤྱོད་ཡོད་པས། ཚིག་རྒྱན་སྦྱོར་སྟངས་བབ་ཆགས་ཤིང་ཡིད་འགུག་གི་ནུས་པ་ལྡན་ཡོད། དཔེར་ན། འདིའི་ནང་དཔེ་རྒྱན་གྱི་ནང་གསེས་དངོས་དཔེ་ཡི་འབྲི་ཐབས་སྤྱད་ཡོད་དེ། དཔེར་ན།“རྙེད་དཀའ་བ་རི་བོང་རྭ་དང་འདྲ། ། འཆི་སླ་བ་ནམ་མཁའི་གློག་དང་འདྲ། ། ལོ་ལོན་ན་ལ་ཁའི་ཉི་མ་འདྲ། ། ”ཞེས་པ་ལས་དཔེ་ཅན་རྙེད་དཀའ་བ་དང༌། འཆི་སླ་བ། ལོ་ལོན་པ། དེ་དག་གི་དཔེ་རུ་རི་བོང་གི་རྭ་དང༌། ནམ་མཁའི་གློག་འོད། ལ་ཁའི་ཉི་མ་སོགས་བཀོད་ཡོད་ཅིང༌། ཚིག་རྐང་གི་མཇུག་ཏུ་མཚུངས་པ་གསལ་བྱེད་ཀྱི་སྒྲ“འདྲ”ཞེས་དཔེ་རྒྱན་གྱི་ནང་གསེས་དངོས་དཔེ་ཡི་ཚིག་རྒྱན་སྤྲོས་ཚུལ་ལྟར་སྤེལ་ཡོད། ཚིག་རྒྱན་སྤྲོས་ ཚུལ་འདི་ལས་རྩོམ་པ་པོས་བརྗོད་པར་འདོད་པའི་དངོས་པོ་དེ་ཉིད་དཔེ་དང་དཔེ་ཅན་གྱི་ཚུལ་དུ་བཀོད་ཅིང༌།“རྙེད་དཀའ་བ་དེ་རི་བོང་གི་རྭ་དང་འདྲ་བ། འཆི་སླ་བ་དེ་ནམ་མཁའི་གློག་དང་འདྲ་བ། ལོ་ལོན་པ་དེ་ལ་ཁའི་ཉི་མ་དང་འདྲ” ཞེས་དཔེ་ཅན་དེ་མི་རྣམས་ཀྱི་མིག་གི་སྣང་ངོར་ཤར་ཐུབ་པ་ལྟ་བུའི་ཁྱད་ཆོས་ལྡན་ཡོད།
གཟུགས་རྒྱན་གྱི་འབྲི་ཐབས་ཀྱི་ཆ་ནས། “རྟ་འདོ་བ་སྐྱིད་ཀྱི་འཁོར་ལོ་རེད། ། ལོ་སྙེ་མ་མ་རྨོས་ལོ་ཏོག་རེད། ། ཆུ་གཙང་བོ་མར་ཁུའི་མཚོ་མོ་རེད། ། ”ཅེས་དང༌། “ངའི་ཞལ་གསུང་ཀ་ལ་པིང་ཀ་ཡིན། ། སྐད་སྙན་མོ་རྗེ་བཙུན་མགུར་མ་ཡིན། ། སྐེ་གའུ་བཅོ་ལྔའི་དུང་ཟླ་ཡིན། ། ”ཞེས་དཔེ་ཅན་རྟ་འདོ་བ་དང༌། ལོ་སྙེ་མ། ཆུ་གཙང་བོ། ཞལ་གསུང༌། སྐད་སྙན། གའུ་བཅས་ཡིན་ལ། དེ་དག་གི་དཔེ་རུ་སྐྱིད་ཀྱི་འཁོར་ལོ་དང༌། མ་རྨོས་ལོ་ཏོག མར་ཁུའི་མཚོ་མོ། ཀ་ལ་པིང་ཀ རྗེ་བཙུན་མགུར་མ། བཅོ་ལྔའི་དུང་ཟླ་བཅས་བཀོད་དེ། དཔེ་དང་དཔེ་ཅན་སོ་སོའི་བར་གྱི་རྣམ་དབྱེ་དྲུག་པ་འབྲེལ་སྒྲ་བསྡུས་ཡོད་པས། གཟུགས་རྒྱན་གྱི་ནང་གསེས་ལས་བསྡུས་པའི་གཟུགས་ཅན་གྱི་རྩོམ་ཐབས་སྤྱད་ཡོད་ཅིང༌། དཔེ་ཅན་དང་དཔེ་གཉིས་སོ་སོའི་བར་གྱི་འབྲེལ་སྒྲ་བསྡུས་པའི་དབང་གིས་དཔེ་དང་དཔེ་ཅན་གཉིས་གཞི་མཐུན་དུ་བརྗོད་ཡོད། གོང་གི་ ཚིག་རྒྱན་སྤྲོས་སྟངས་ཀྱི་རིགས་འདི་གཉིས་ལས་བསླབ་བྱ་འདིའི་རྗོད་བྱེད་ཚིག་གི་མཛེས་ཉམས་བཏོད་སྟངས་བབ་ཆགས་ཤིང༌། ངག་གི་དབྱངས་རྟར་དྲངས་དུས་སྙན་འཇེབས་ཀྱི་རང་བཞིན་ལྡན་པར་མ་ཟད། བརྗོད་དོན་སྟོན་པ་ལའང་མཛུབ་མོས་རི་སྟོན་གྱི་དཔེ་བཞིན་རྟོགས་སླ་ཞིང་མཚར་ཉམས་ལྡན་པས། ཚིག་རྒྱན་སྦྱོར་སྟངས་འདི་ནི་བསླབ་བྱ་འདིའི་སྒྱུ་རྩལ་གྱི་ཁྱད་ཆོས་གལ་ཆེན་ཞིག་ཡིན་པར་མཐོང༌།
(3)སྣང་བརྙན་ཞིབ་འབྲི་བྱས་པ་གསོན་ཉམས་ལྡན་པ།
སྣང་བརྙན་ཞིབ་འབྲིའི་ཆ་ནས་ཀྱང་གསོན་ཉམས་ལྡན་ལ་འབུར་དུ་ཐོན་པའི་ཁྱད་ཆོས་ལྡན་ཡོད་དེ། དཔེར་ན། “ང་དེང་མ་ཚེ་ལོ་དར་དུས་གི །ལོ་བཅོ་ལྔ་ཉི་ཤུའི་དུས་ཚོད་ལ། ། ངའི་ཞལ་གསུང་ཀ་ལ་པིང་ཀ་ཡིན། ། སྐད་སྙན་མོ་རྗེ་བཙུན་མགུར་མ་ཡིན། ། སྐེ་གའུ་བཅོ་ལྔའི་དུང་ཟླ་ཡིན། ། ཕྱི་བལྟས་ན་རྨ་བྱའི་སྒྲོ་གུར་འདྲ། ། མགོ་ལྦ་མོ་གློག་དམར་འཁྱུག་ འདྲ་ཡིན། ། ཞོ་འོ་མ་རྒྱ་མཚོ་འཕྱུར་འདྲ་ཡིན། ། རྟ་འདོ་བ་གཡུ་འབྲུག་སྔོན་མོ་ཡིན། ། སྒའི་སྔ་རུ་ཉི་མ་ཤར་འདྲ་རེད། ། ཡང་ཕྱི་རུ་ཟླ་བ་ཚེས་འདྲ་རེད། ། ད་སྒ་ཁོག་དགེ་འདུན་རང་བྱོན་ཡིན། ། རྟ་འདོ་བ་ཞོན་ནས་རི་ཁ་མྱུལ། ། རི་གང་མཐོའི་མགོ་ནས་རླུང་རྟ་བསྐྱོད། ། ངའི་རླུང་རྟ་རྒྱུགས་ས་བར་སྣང་ཡིན། ། ལས་དགྲ་ལྷ་འཁོར་ས་རྟ་ཐོག་ཡིན། ། གོས་ཚ་རུ་གོན་ནས་ཆང་ཁ་མྱུལ། ། སེམས་པའི་དགའ་ནས་སྐྱིད་པའི་གླུ་ཆུང་བླངས། ། བོའུ་ཁྲ་རིང་འཁུར་རེ་རྫ་མཐའ་མྱུལ། ། ངས་གཉན་པོ་ རྣམས་ཀྱི་རྔ་ཡང་བརྡུངས། ། ཡང་བཙན་པོ་རྣམས་ཀྱི་རྟ་ཡང་དེད། ། ངའི་ར་མཐའ་མགྲོན་རྟ་མང་པོས་བསྐོར། ། ཡང་གོ་མཐའ་མགྲོན་པོ་མང་པོས་བསྐོར། ། ཁ་ཇ་ཆང་གཉིས་ཀྱི་མཚོ་མོ་བསྐྱིལ། ། ངའི་མགྲོན་པོ་མང་པོ་འུར་ལ་བསྐུར། ། ཁ་ལས་ རླུང་རྟ་སྟག་སེང་ཁྱུང་འབྲུག་ཡིན། ། ”ཞེས་གནའ་རྒྱ་ཚེ་ལོའི་གཞོན་དུས་ཀྱི་འཚོ་བའི་སྣང་བརྙན་ཞིབ་འབྲི་བྱས་ཡོད། སྣང་བརྙན་ཞིབ་འབྲི་འདིས་སྐྱེ་བོ་སུ་ལའང་མིག་གིས་མངོན་སུམ་དུ་མཐོང་བ་ལྟ་བུའི་ཚོར་སྣང་ཞིག་དབང་མེད་དུ་སྟེར་ནུས་པས། སྣང་བརྙན་ཞིབ་འབྲི་འདི་ལྟ་བུ་ལ་མི་སུ་ཞིག་གིས་བལྟས་ཀྱང་གོ་རིམ་ཁ་གསལ་ལ་ཞིབ་ཅིང་ཕྲ་བའི་སྣང་བརྙན་གྱི་ཁྱད་ཆོས་འབུར་དུ་ཐོན་ཡོད་པར་མ་ཟད། འདི་ལས་གནའ་རྒྱའི་ཚེ་ལོ་ནི་གཞོན་དུས་སུ་མི་གང་འདྲ་ཞིག་ཡིན་པའང་དངོས་སུ་མ་མཐོང་ཡང་སྣང་བརྙན་ཞིབ་འབྲི་ལས་གསལ་བོར་རྟོགས་ཐུབ་པས། སྣང་བརྙན་འབྲི་བཞེངས་བྱས་པ་ཞིབ་ཅིང་ཕྲ་ལ་གསོན་ཉམས་ལྡན་པའི་ཁྱད་ཆོས་ལྡན་ཡོད།
(4)སུན་འབྱིན་གྱི་རང་བཞིན་རྣོ་ངར་ལྡན་པ།
སུན་འབྱིན་གྱི་རང་བཞིན་རྣོ་ངར་ལྡན་པ་ནི་བསླབ་བྱ་སྤྱིའི་ཐུན་མོང་མ་ཡིན་པའི་ཁྱད་ཆོས་གཞན་ཞིག་སྟེ། བསླབ་བྱ་ འདི་ལས་དེང་དུས་ཀྱི་ཕོ་གསར་རྣམས་ཀྱི་གཤིས་སྤྱོད་ལ་དགག་རྒྱག་ཐེར་འདོན་བྱས་ཡོད་པ། དཔེར་ན། “ཡུལ་ཕ་མ་གཡོག་ལ་བཀོལ་སྲོལ་ལྟོས། ། ཡུལ་ཕ་མ་སྒོ་ལ་ཕུད་སྲོལ་ལྟོས། ། ཡང་སྐ་རགས་བྱིན་ཕྲ་བླངས་ནོ་ལྟོས། ། ད་གྲི་རིང་འཕྲེད་ འདོགས་བྱས་ནོ་ལྟོས། ། ཡང་འཁོར་གི་འཁོར་གི་འགྲོ་སྲོལ་ལྟོས། ། ཞྭ་མོ་ཟུར་གོན་བྱས་ནོ་ལྟོས། ། ཤོམ་ཆེན་ཕུ་རུང་རིང་ནོ་ ལྟོས། ། ང་རྒྱལ་ཁེངས་དྲེགས་ཆེ་ནོ་ལྟོས། ། བོས་ན་ཨ་ལན་རིང་ནོ་ལྟོས། ། ཚིག་བཤད་ན་སྐད་མགོ་མཐོ་ནོ་ལྟོས། ། རྒྱགས་བཏང་ན་རྒྱ་སྒོར་མི་ཤོང་གི །ལྟོགས་བཏང་ན་དྲ་མར་མི་ཤོང་གི །ཁྱོད་རྩྭ་གཟན་ཞིག་གི་གོང་རོལ་རེད། ། ཡང་རྩམ་ཟན་ ཞིག་གི་ཞོལ་མ་རེད། ། དེ་མ་བྱེད་དེང་རབས་ཕོ་གསར་ཚོ། ། ”ཞེས་དང༌། “ཁྱོད་ལྟོགས་ན་དྲ་མ་མི་ཐོག་ཀི །རྒྱགས་དང་ན་རྒྱ་སྒོར་མི་ཤོང་གི །ཁྱོད་རྩྭ་གཟན་ཞིག་གི་གོང་མ་རེད། ། ཡང་རྩམ་གཟན་ཞིག་གི་འོག་མ་རེད། ། ཚིག་བཤད་པ་ལབ་གླེང་ རྫུན་གཏམ་རེད། ། ལས་ཅི་བྱས་ལྟ་བ་ལོག་པ་རེད། ། ཡུལ་ཕ་མ་རིག་ན་ཁ་ལོག་རྒྱག །ནང་ཕུ་ནུ་རྣམས་ལ་ཞེ་སྡང་བཀོལ། ། ཕྱི་དགྲ་ཡ་རིག་ན་ངོ་དགའ་བྱེད། ། རྒྱུད་བླ་མ་རིག་ན་དད་ལོག་བྱེད། ། ”ཅེས་པ་ལས་ཕོ་གསར་ཕལ་ཆེ་བའི་ཕྱིའི་བྱ་སྤྱོད་དང་རང་གཤིས་ངོ་མ་དེ་སྦ་གསང་མེད་པར་སུན་འབྱིན་བྱས་ཏེ། སྐབས་དེའི་སྤྱི་ཚོགས་འཚོ་བའི་ནང་གི་ལེགས་ཉེས་དྲང་ལྡོག་གི་ཉམས་མྱོང་རྣམས་སྤྱི་སྡོམ་མཛད་ནས་བཟང་པོ་ཡར་ཐོན་ཅན་གྱི་ཡོན་ཏན་རྣམས་དང་ལེན་བྱེད་པ་དགོས་པ་དང༌། ངན་པ་མ་རབས་ཅན་གྱི་སྐྱོན་ཆ་འདོར་དགོས་པ་བསྟན་ཡོད་པར་མ་ཟད། དོན་དངོས་གཞིར་བཟུང་ནས་སྤང་བླང་གི་གནས་ལུགས་གསལ་བོར་བརྗོད་ཡོད་པས་སློབ་གསོ་དང་བསླབ་བྱའི་ནུས་པ་ཆེས་ཆེར་ལྡན་འདུག
(5)གཏན་ཚིགས་ཀྱི་རང་བཞིན་གནད་དུ་ཁེལ་བ།
བསླབ་བྱ་འདིའི་ནང་དུ་གཏན་ཚིགས་ཀྱི་རང་བཞིན་ལྡན་པའི་ནང་དོན་ཡང་མི་ཉུང་བ་ཞིག་བཀོད་འབྲི་བྱས་ཡོད་དེ། དཔེར་ན།“མུག་ནག་ཕྱི་མའི་ཡུལ་ལ་སོང་དུས་གི །དཔའ་ཡོད་ཀྱང་དཔུང་པ་ངོམ་ས་མེད། ། རྒྱུ་ཡོད་ཀྱང་ཁྱད་ཆོས་རྒྱག་ས་མེད། ། ཡང་འཆི་བདག་བདུད་ལ་ངོ་ཡ་མེད། ། ”ཅེས་དང༌། “ཕྱུག་པོས་སྲོག་ལ་ཉོ་ཐབས་མེད། ། ”ཅེས་པ་ལས་མི་སུ་ཞིག་ཡིན་རུང་ཕྱི་མའི་ཡུལ་དུ་རང་ཉིད་ལ་དཔའ་ཡོད་ཀྱང་དཔའ་རྟགས་ངོམ་ས་མེད་པ་དང༌། རྒྱུ་ཡོད་ཀྱང་བཀོལ་སྤྱོད་བྱེད་ས་མེད་པ། གཤིན་རྗེའི་རྒྱལ་པོ་ལ་ངོ་ཡ་བྱེད་པ་སོགས་དཔེ་མི་སྲིད་ཅིང༌། ཕྱུག་པོར་རྒྱུ་ནོར་ལོངས་སྤྱོད་རི་རབ་ཀྱི་གཏོས་དང་མཉམ་ན་ཡང་འཆི་བདག་གི་ལག་ནས་སྲོག་དེ་ཉོ་ཐབས་མེད་པ་སོགས་ནི་དངོས་ཡོད་ཀྱི་འཚོ་བ་དང་མཐུན་ཞིང་གཏན་ཚིགས་ཀྱི་རང་བཞིན་ལྡན་པར་མ་ཟད། བརྗོད་པའི་སྐད་ཆ་ཁ་གསལ་བ་ཞིང་རྣོ་ངར་ཆེ་བ་སོགས་ཐུན་མིན་གྱི་ཁྱད་ཆོས་ཇི་སྙེད་ཅིག་ལྡན་ཡོད། དེ་མིན་བསླབ་བྱ་འདི་ལ་མངོན་བརྗོད་དང་གོ་དཀའ་བའི་བརྡ་རྙིང་སོགས་ཀྱིས་མ་བཅིངས་པར་ཡུལ་སྐད་དམ་ཕལ་སྐད་ཀྱི་ལམ་ནས་བརྩམས་ཞིག་ཡིན་པས་གོ་སླ་བའི་ཁྱད་ཆོས་ཀྱང་ལྡན་ཡོད། རྩོམ་ལུས་ཀྱི་ཆ་ནས་ཚིགས་བཅད་ཀྱི་འབྲི་ཐབས་སྤྱད་ནས་ཚེག་བར་བརྒྱད་མ་དང་དགུ་མ་ཟུང་འབྲེལ་གྱིས་སྤེལ་བ་དང༌། མཚམས་ལར་ཚེག་བར་མགོ་མར་ཆ་ཡ་གང་བདེར་བྲིས་འདུག་ཡོད་པས། ངག་རྩོམ་དབྱངས་སུ་གྱེར་དུས་ཀྱི་སྒྲའི་ཉམས་ཐོན་པ་ལའང་ནུས་པ་མི་དམན་པ་ཞིག་ཐོན་འདུག
མདོར་ན། 《གནའ་རྒྱ་ཚེ་ལོའི་བསླབ་བྱ》འདིའི་ནང་དུ་ཡ་རབས་སྲོལ་བཟང་ལ་བསྟོད་བསྔགས་དང༌། མ་རབས་སྤྱོད་ངན་ལ་ཟུར་ཟ་བྱས་ཏེ་སྐྱེ་བོ་རྒན་དར་གཞོན་གསུམ་སོ་སོའི་གཤིས་རྒྱུད་དང་སྦྱར་ནས་ཕྱི་རབས་པ་རྣམས་ལ་ཕན་པའི་འཇིག་རྟེན་གྱི་མི་ཆོས་སྐྱོང་ཐབས་དང་དམ་པའི་ལྷ་ཆོས་སྒྲུབ་ཐབས་སྐོར་གྱི་བསླབ་བྱ་གཙོ་བོར་གནང་ཡོད་དོ། །
ལྔ་བ། མཇུག་བསྡུ་བའི་གཏམ།
《གནའ་རྒྱ་ཚེ་ལོའི་བསླབ་བྱ》འདིའི་ནང་དུ་འཇིག་རྟེན་མི་ཡུལ་འདི་རུ་འཚོ་བའི་ཆེ་བ་རྒན་པ་དང༌། ཆུང་བ་གཞོན་དར་སོགས་འཇིག་རྟེན་གྱི་སྐྱེ་ཕོ་མོ་སུ་ཞིག་ཡིན་རུང་འཇིག་རྟེན་མི་ཆོས་དང་མཐུན་པའི་ལུགས་སྲོལ་ལ་མཐོང་ཆེན་བྱས་ཏེ། ཚུལ་ལས་འདས་པའི་བྱ་ངན་སྤྱོད་ངན་མཐའ་གཅིག་ཏུ་སྤོང་བ། མི་བཟང་དོན་བཟང་དང་གཞན་ཕན་གྱི་བྱ་བར་སྙིང་སྟོབས་ཀྱིས་འཇུག་པ། སྒོས་སུ་ནང་བཟའ་མི་ཀུན་ལ་བྱམས་དང་བརྩི་བཀུར་བྱེད་ལུགས་ཀྱི་གུས་སྲོལ་ལྡན་དགོས་པའི་བསླབ་བྱ་རྩ་བར་བཟུང་ཡོད་པ་དང༌། དམ་པའི་ལྷ་ཆོས་ཀྱི་བསམ་བློར་བརྟེན་ནས་དལ་འབྱོར་གྱི་མི་ལུས་འདི་རྙེད་པར་དཀའ་བ་དང༌། རྒྱུ་ནི་མི་རྟག་པའི་རང་བཞིན་ཡིན་པ། ད་ལྟའི་མི་ལུས་འདི་ཡང་སྐྱེ་བ་སྔ་རབས་ཀྱི་སྡུག་སྤོང་དགེ་སྒྲུབ་ལ་བརྟེན་པའི་ཐོབ་འབྲས་སླུ་མེད་ཅིག་ཡིན་པ་སོགས་བསྟན་ཡོད་པས། སྐབས་དེའི་ཡུལ་མི་རྣམས་ཀྱི་མི་ཚེའི་ལྟ་བ་དང༌། མཛེས་དཔྱོད་ཀྱི་ལྟ་བ། ལེགས་ཉེས་བླང་དོར་བསམ་བློ་སོགས་དངོས་ཡོད་འཚོ་བ་དང་ཕྱོགས་མཐུན་ཆེ་ཞིང༌། བརྗོད་དོན་སྤྱིའི་ཆ་ནས་ཀྱང་འཇིག་རྟེན་མི་ཆོས་དང་དམ་པའི་ལྷ་ཆོས་ལ་གཞོལ་ཆེ་བ། མི་བཟང་སྤྱོད་བཟང་དང་མི་ངན་གཤིས་ངན་གྱི་ཁྱད་པར་གསལ་བོར་བརྗོད་དེ། བཟང་ལ་ངོ་བསྟོད་དང་ངན་ལ་དམའ་འབེབ་བྱེད་པའི་ཡར་ཐོན་ཅན་གྱི་བསམ་བློ་མཚོན་ཡོད།
བོད་ཀྱི་ངག་རྩོམ་གྱི་ངོས་ནས་བརྗོད་ན། 《གནའ་རྒྱ་ཚེ་ལོའི་བསླབ་བྱ》འདི་ལྟ་བུ་ནི་བོད་ཀྱི་རྩོམ་རིག་སྒྱུ་རྩལ་གྱི་བང་མཛོད་ཁྲོད་དུ་མཛད་མཐའ་མེད་པ་ཞིག་ཡིན་ན་ཡང༌། འདི་ལྟ་བུའི་ངག་རྩོམ་ལ་མཐོང་ཆེན་དང་ལེགས་སྒྲིག་བྱེད་མཁན་ནི་ཤིན་ཏུ་ཉུང་བ་སོགས་ཕྱི་ནང་གི་རྒྱུ་རྐྱེན་གང་མང་ཞིག་གིས་དུས་ད་ལྟར་དམངས་ཁྲོད་ཀྱི་ངག་རྩོམ་མང་པོ་ཞིག་གི་རྒྱུན་ཆད་ནས་མེད་བརླག་ཏུ་འགྲོ་བཞིན་འདུག་པས། ང་ཚོ་གཞོན་རབས་པ་རྣམས་ཀྱིས་མེས་པོའི་ཤུལ་བཞག་རིག་གནས་ལ་མྱུར་སྐྱོབ་དང་རྒྱུན་འཛིན་བྱས་ཏེ་བོད་ཀྱི་ངག་རྩོམ་གྱི་རིགས་དང་རྣམ་པ་ཕུན་སུམ་ཇེ་ཚོགས་སུ་གཏོང་རྒྱུ་ནི་ ང་ཚོའི་ཕྲག་སྟེང་དུ་བབས་པའི་འོས་འགན་བླ་མེད་ཅིག་ཏུ་འཁུམས་སོ། །
ལུང་ཁུངས།
1ཚེ་དབང་རྡོ་རྗེས་གཙོ་སྒྲིག་བྱས་པའི《རེབ་གོང་རིག་གནས་སྒྱུ་རྩལ་ཞིབ་འཇུག》ཞེས་པ2009ལོའི་ཟླ2པར་ཀན་སུའུ་མི་རིགས་དཔེ་སྐྲུན་ཁང་ནས་པར་དུ་བཏབ་པའི་ཤོག་ངོས194ན་གསལ།
2,4,5,7རེབ་གོང་རྫོང་མདོ་བ་སློབ་ཁུལ་གྱིས་བསྒྲིགས་པའི《སློབ་རའི་ཀློག་དེབ》ཞེས་པའི་ཤོག་ངོས10དང11ན་གསལ། (ནང་ཁུལ་དཔྱད་གཞི་ཡིན་པས་དངོས་སུ་པར་སྐྲུན་བྱས་མེད)
3གླིང་རྒྱ་བ་བླ་མ་ཚེ་རིང་གིས་བརྩམས་པའི《རེབ་གོང་གསེར་མོ་ལྗོངས་ཀྱི་ཆོས་སྲིད་ཀྱི་བྱུང་བ་བརྗོད་པ་འདོད་འབྱུང་གཏེར་གྱི་བུམ་བཟང》 ཞེས་པ2002ལོའི་ཟླ6པར་ཞང་ཀང་གྱི་ལིང་དཔེ་སྐྲུན་ཚད་ཡོད་ཀུང་ཟིས་པར་དུ་བཏབ་པའི་ཤོག་ངོས128ནས129ན་གསལ།
6《མཁས་དབང་དགེ་འདུན་ཆོས་འཕེལ་གྱི་གསུང་འབུམ》ཞེས་པ་སི་ཁྲོན་མི་རིགས་དཔེ་སྐྲུན་ཁང་ནས2009ལོའི་ཟླ5པར་བསྒྲིགས་པའི་པར་གཞི་དང་པོའི(སྨད་ཆ)ཤོག་ངོས500ན་གསལ།
8,9,10རྒྱ་ཡེ་བཀྲ་བྷོས་བརྩམས་པའི《བོད་ཀྱི་གནའ་རབས་རྩོམ་རིག་གི་རིགས་དང་ལུས་ཀྱི་རྣམ་གཞག་ཚངས་པའི་ཚད་ཡིག》ཅེས་པ2005ལོའི་ཟླ12པར་མཚོ་སྔོན་མི་རིགས་དཔེ་སྐྲུན་ཁང་གིས་པར་དུ་བཏབ་པའི་ཤོག་ངོས107—108 དང149—150དང110ན་གསལ།


text:
མཚོ་སྔོན་གསར་འགྱུར་དྲ་བའི་འཕྲིན། ཟླ8པའི་ཚེས8ཉིན་ལ། ཞིང་ཆེན་མི་དམངས་འཐུས་མིའི་ཚོགས་ཆེན་རྒྱུན་ལས་ཨུ་ཡོན་ལྷན་ཁང་གིས་མཚོ་སྔོན་མི་རིགས་སློབ་གྲྭ་ཆེན་མོའི་ཁྲིམས་རིག་སློབ་གླིང་ལ་མངག་བཅོལ་བྱས་ནས་ཁྲིམས་བཟོས་རྗེས་ཀྱི་དཔྱད་དཔོག་བྱེད་འགོ་ཚུགས་པའི་མཛད་སྒོ་ཟི་ལིང་དུ་སྤེལ་བ་དང་། ཞིང་ཆེན་མི་དམངས་འཐུས་མིའི་ཚོགས་ཆེན་རྒྱུན་ལས་ཨུ་ཡོན་ལྷན་ཁང་གི་ཏང་ཙུའུ་ཧྲུའུ་ཅི་གཞོན་པ་དང་ཀྲུའུ་རེན་གཞོན་པ་མཱ་ཝེ་ཚོགས་འདུར་ཞུགས་པ་མ་ཟད་གཏམ་བཤད་པ་རེད།
མཱ་ཝེ་ཡིས་བསྟན་དོན། ཁྲིམས་བཟོས་པར་དཔྱད་དཔོག་བྱས་པ་དེ་ནི“བཅའ་ཁྲིམས་ཁྲིམས་སྲོལ་ལ་བརྟག་དཔྱད་བྱེད་པ”དང་།“བཅའ་ཁྲིམས་ཀྱིས་ཕྱིར་ལྟ་བྱེད་པའི”ལས་རིམ་ཞིག་ཡིན་ལ། ཕྱོགས་གསུམ་པར་མངག་བཅོལ་གྱིས་ཁྲིམས་བཟོ་ལ་དཔྱད་དཔོག་བྱས་པ་ནི་མུ་མཐུད་དུ་དུས་རབས་གསར་པའི་གནས་བབ་གསར་པ་དང་ལས་འགན་གསར་པས་ས་གནས་ཁྲིམས་འཛུགས་ལས་དོན་ལ་བཏོན་པའི་བླང་བྱ་གསར་པ་དང་མཐུན་ཞིང་། ཁྲིམས་འཛུགས་ལས་ཀའི་ལམ་སྲོལ་ལ་གསར་གཏོད་དང་། ཚན་རིག་དང་དམངས་གཙོའི་སྒོ་ནས་ཁྲིམས་ལྟར་ཁྲིམས་བཟོ་པར་སྐུལ་འདེད་གཏོང་བ།ཁྲིམས་འཛུགས་ཀྱི་སྤུས་ཚད་མཐོ་རུ་གཏོང་བ། “སྤུས་ལེགས་གཅིག་དང་མཐོ་བ་གཉིས” ཀྱི་འཐབ་ཇུས་སྒྲིག་བཀོད་བཅས་ཀྱི་ཐད་ལ་ཁྲིམས་སྐྱོང་གི་འགན་སྲུང་ནུས་ལྡན་མཁོ་འདོན་བྱེད་པའི་བྱེད་ཐབས་གལ་ཆེན་ཞིག་རེད།
མཱ་ཝེ་ཡིས་བསྟན་དོན། ཁྲིམས་བཟོས་རྗེས་ཀྱི་དཔྱད་དཔོག་ལས་དོན་གྱིས་ཁྱོན་ཡོངས་ནས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་ཁྲིམས་སྐྱོང་བསམ་བློར་དོན་འཁྱོལ་དང་། མི་དམངས་མང་ཚོགས་ཀྱིས་བདེ་སྐྱིད་ལྡན་པའི་འཚོ་བ་དང་སྐྱེ་ཁམས་དཔལ་ཡོན་འཛུགས་སྐྱོང་གི་བླང་བྱ་གསར་པར་དམིགས་ཏེ། སྐྱེ་ཁམས་ཁོར་ཡུག་སྲུང་སྐྱོང་ཐད་ཀྱི་ཁྲིམས་སྲོལ་དག་ཐེར་བྱེད་པའི་ལས་དོན་ལ་སྐུལ་འདེད་གཏོང་དགོས་ཞེས་བསྟན།
ལས་དོན་དཔྱད་དཔོག་བྱེད་སྐབས་མཚོ་སྔོན་མི་རིགས་སློབ་ཆེན་གྱི་ཁྲིམས་རིག་སློབ་གླིང་གི་རིགས་གཞུང་ཞིབ་འཇུག་དང་། རིག་ཚན་འཛུགས་སྐྱོང་ཐད་ཀྱི་ལེགས་ཆ་འདོན་སྤེལ་བྱས་ཏེ། སློབ་གསོའི་སློབ་ཁྲིད་དང་ཁྲིམས་འཛུགས་གཉིས་ཟུང་འབྲེལ་བྱས་ནས་དོན་དངོས་དྲང་གཞག་ངང་ཁྲིམས་སྲོལ་གྱི་ལམ་ལུགས་ཇུས་འགོད་དང་། ལག་བསྟར་གྲུབ་འབྲས་དང་གནས་པའི་གནད་དོན་ལ་བརྟག་དཔྱད་དབྱེ་ཞིབ་དང་གདེང་འཇོག་བྱས་པ་དང་། ཕྱི་རོལ་ཡུལ་གྱི་བཟོ་བཅོས་བརྒྱབ་ནས་འཐུས་སྒོ་ཚང་དུ་གཏོང་རྒྱུའི་བྱེད་པའམ་ཡང་ན་མེད་པར་བཟོ་དགོས་པའི་གྲོས་འགོ་བཏོན་ཏེ། རྗེས་ཕྱོགས་ཁྲིམས་འཛུགས་དཔྱད་དཔོག་ལས་དོན་སྤེལ་བར་ཆ་རྐྱེན་བསྐྲུན་ནས་ཉམས་མྱོང་གསོག་འཇོག་བྱ་དགོས་པའི་རེ་བ་བཏོན། མཱ་ཝེ་ཡིས་ད་དུང་མུ་མཐུད་དུ་སློབ་སྦྱོང་བྱེད་ཤུགས་ཆེ་རུ་བཏང་ནས་བསམ་བློའི་ངོས་འཛིན་ཇེ་མཐོར་བཏང་སྟེ། འཆར་གཞི་ནན་ཏན་བཟོས་ནས་དཔྱད་དཔོག་ཕན་འབྲས་དངོས་ལ་དོ་སྣང་དང་། ལས་ཀའི་དོན་དངོས་ལ་གཞི་བཅོལ་ནས་རྟོག་ཞིབ་ཞིབ་འཇུག་བྱ་དགོས། ཕྱོགས་ཁག་གིས་གཞོགས་འདེགས་དམ་ཟབ་བྱས་ནས་ཞབས་ཞུའི་འགན་སྲུང་ལེགས་པར་བསྒྲུབ་དགོས་བཅས་ཕྱོགས་བཞིའི་ཐད་ནས་དཔྱད་དཔོག་ལས་དོན་ལ་བླང་བྱ་ཞིབ་ཕྲ་བཏོན་ཡོད་པ་རེད།ལོ
ལོ་ཙཱ་བ། གཡང་སྐྱིད།


text:
མཚོ་སྔོན་ཨ་རུ་ར་བོད་སྨན་སྡེ་ཚོགས་ངོ་སྤྲོད།
མཚོ་སྔོན་ཨ་རུ་ར་བོད་སྨན་སྡེ་ཚོགས།
Arura Tibetan Medicine Group
སྤྱི་ལོ ༢༠༡༥ ལོའི་ཟླ ༣ ཚེས ༡༣ ཉིན།
མཚོ་སྔོན་ཨ་རུ་ར་བོད་སྨན་སྡེ་ཚོགས་ནི་མིག་སྔར་བོད་ཀྱི་གསོ་རིག་གི་སྡེར་སློབ་གསོ་དང་། རིག་གནས། སྨན་བཅོས། ཞིབ་འཇུག ཐོན་སྐྱེད་བཅས་ལྷན་དུ་བསྒྲུབ་པའི་བོད་ཀྱི་གསོ་རིག་གི་སྣ་འཛོམས་སྡེ་ཚོགས་གཅིག་པུ་ཡིན་ལ། ཁོངས་གཏོགས་ཀྱི་ལས་ཁུངས་ལ་མཚོ་སྔོན་ཞིང་ཆེན་བོད་སྨན་ཁང་དང་། མཚོ་སྔོན་སློབ་ཆེན་བོད་ལུགས་གསོ་རིག་སློབ་གླིང་། མཚོ་སྔོན་ཞིང་ཆེན་བོད་ཀྱི་གསོ་རིག་ཞིབ་འཇུག་གླིང་། ཨ་རུ་ར་བོད་སྨན་སྨན་ལས་མ་རྐང་ཚད་ཡོད་ཀུང་ཟི། ཀྲུང་གོ་བོད་ཀྱི་གསོ་རིག་རིག་གནས་རྟེན་མཛོད་ཁང་བཅས་འདུས།
ལས་ཁུངས་ལྔ་འདུས་ཅན་གྱི་སྡེ་ཚོགས་འདི་ནི་མཚོ་སྔོན་ཞིང་ཆེན་ཟི་ལིང་གྲོང་ཁྱེར་གཞིས་ཆགས་ཡོད་པ་དང་། སྤྱི་ལོ་༡༩༨༣ ལོར་བོད་སྨན་ཁང་དང་ཞིབ་འཇུག་གླིང་གཉིས་བཙུགས་པ་དང་བསྟུན། རིམ་གྱིས་སྤྱི་ལོ་༡༩༨༧ལོར་གསོ་རིག་སློབ་གླིང་གསར་འཛུགས་ལ་ཆོག་མཆན་ཐོབ་ཅིང་སྤྱི་ལོ་༡༩༩༥ལོར་ཐོག་མར་དངོས་གཞིའི་སློབ་མ་བསྡུས་པ། སྤྱི་ལོ ༡༩༩༩ ལོར་ཨ་རུ་ར་བོད་སྨན་སྨན་ལས་མ་རྐང་ཚད་ཡོད་ཀུང་ཟི་བཙུགས་ཏེ་བོད་སྨན་ཚོང་རར་བཀྲམས་པ་དང་། སྤྱི་ལོ ༢༠༠༦ ལོར་ཀྲུང་གོ་བོད་ཀྱི་གསོ་རིག་རིག་གནས་རྟེན་མཛོད་ཁང་ཐོག་མར་སྒོ་ཕྱེ་བས་ད་ལྟའི་ལས་ཁུངས་ལྔ་འདུས་ཀྱི་སྡེ་ཚོགས་འདི་ལྟ་བུ་ཞིག་ཏུ་གྲུབ།
སྡེ་ཚོགས་འདིའི་དམིགས་ཡུལ་ནི་བོད་ཀྱི་གསོ་བ་རིག་པ་རྒྱུན་འཛིན་དང་དར་སྤེལ་བཏང་སྟེ་བོད་རང་གི་ས་གནས་དང་། རྒྱལ་ནང་ཡོངས། ཐ་ན་རྒྱལ་ཁབ་གཞན་ནམ་རྒྱལ་སྤྱིའི་རིམ་པ་བཅས་སུ་འགྲོ་བ་མིའི་བདེ་ཐང་ལ་ཞབས་འདེགས་ཞུ་ཐུབ་རྒྱུ་དེ་ཡིན།
མཚོ་སྔོན་ཞིང་ཆེན་བོད་སྨན་ཁང་།
མཚོ་སྔོན་ཞིང་ཆེན་བོད་སྨན་ཁང་ལ་ད་ལྟ་སྨན་པ་དང་ལས་བྱེད་མི་སྣ་བསྡོམས་པས་མི་དྲུག་བརྒྱ་ལྷག་ཡོད་པ་དང་། སྨན་ཁང་ཡོངས་ལ་ནད་མའི་མལ་ཁྲི་ཆིག་སྟོང་ལ་ཉེ་བ་ཡོད་པ་དང་རྫོང་རིམ་པའི་ཡན་ལག་བོད་སྨན་ཁང་གཉིས་ཡོད། ད་དུང་ས་གཞན་དུའང་ཡན་ལག་སྨན་ཁང་ཁ་ཤས་གསར་འཛུགས་ལ་བརྩོན་བཞིན་འདུག ད་ལྟའི་བར་ལོ་རེར་ནད་པ་འབུམ་གཅིག་ལྷག་ལ་ནད་བརྟག་དཔྱད་དང་གསོ་བཅོས་བྱེད་པ་དང་སྨན་ཁང་གི་ལོ་གཅིག་གི་ཆ་སྙོམས་སྤྱིའི་ཡོང་འབབ་དམངས་སྒོར་དུང་ཕྱུར་གཅིག་ལྷག་ཡོད་པའི་ད་ལྟ་བོད་སྨན་ཁང་ཆེས་ཆེ་ཤོས་སུ་གྱུར་ཡོད།
མཚོ་སྔོན་སློབ་ཆེན་བོད་ལུགས་གསོ་རིག་སློབ་གླིང་།
མཚོ་སྔོན་སློབ་ཆེན་བོད་ལུགས་གསོ་རིག་སློབ་གླིང་ལ་ད་ལྟ་སློབ་མ་ཆིག་སྟོང་ལྷག་དང་གཏན་སྡོད་དང་གདན་ཞུས་དགེ་རྒན་བསྡོམས་པས་བདུན་ཅུ་ཙམ་ཡོད་པ་དང་། རྒྱལ་ཁབ་རིམ་པས་ངོས་ལེན་ཡོད་པའི་དངོས་གཞི་(Bachelor Degree)དང་། ཤེས་རམས་(Master Degree) ཞིབ་འཇུག་སློབ་མ། འབུམ་རམས་(PhD Degree)ཞིབ་འཇུག་སློབ་མའི་བསླབ་གནས་ཆ་ཚང་ཡོད་པའི་བོད་ཀྱི་གསོ་རིག་སློབ་གླིང་ཁོ་ན་ཡིན། ད་ལྟའི་བར་དུ་སློབ་གླིང་འདི་ནས་བོད་ཀྱི་གསོ་རིག་དངོས་གཞིའི་སློབ་མ་སུམ་སྟོང་ལྷག་སློབ་མཐར་ཕྱིན་པ་དང་། ཤེས་རམས་སློབ་མ་བཞི་ལྔ་བཅུ་ལྷག་དང་འབུམ་རམས་བཅུ་ལྷག་མཐར་ཕྱིན་པ་དང་ལས་གནས་སུ་ཡོད།
མཚོ་སྔོན་ཞིང་ཆེན་བོད་ཀྱི་གསོ་རིག་ཞིབ་འཇུག་གླིང་།
མཚོ་སྔོན་ཞིང་ཆེན་བོད་ཀྱི་གསོ་རིག་ཞིབ་འཇུག་གླིང་ལ་ད་ལྟ་གཏན་སྡོད་ཞིབ་འཇུག་མི་སྣ་མི་སུམ་ཅུ་ཙམ་ཡོད་པ་དང་། ད་ལྟའི་བར་བོད་ཀྱི་གསོ་རིག་གི་དཔེ་རྙིང་ཨ་དཔེ་ཚོགས་ཞེས་པའི་དཔེ་ཆ་བརྒྱ་དང་ཉི་ཤུ་ལྷག་དང་། སྨན་ཐང་རྒྱལ་འགྲེལ་གྱི་དཔེ་ཆ་རྒྱ་ཡིག་དང་འཇར་པན་ཡི་གེ་བཅས་སུ་སྒྱུར་ནས་པར་སྐྲུན་བྱས་པ། བོད་ཀྱི་གསོ་རིག་ཀུན་བཏུས་ཞེས་པའི་གསོ་རིག་གི་གསུང་རབ་གཅེས་བཏུས་དེབ་དྲུག་ཅུ་རེ་གཅིག་ཅན་ཕྱོགས་བསྒྲིགས་དང་པར་སྐྲུན་བྱས་པ། ཀྲུང་གོ་བོད་ཀྱི་གསོ་རིག་ཅེས་པའི་ཆེད་ལས་དུས་དེབ་ལོ་རེར་དེབ་བཞི་རེ་འདོན་གྱིན་ཡོད་པ། ད་དུང་གསོ་རིག་གི་དཔེ་རྙིང་སྲུང་སྐྱོབ་དང་། དེང་རབས་ཚན་རིག་ཐབས་ལམ་གྱིས་བོད་སྨན་ནད་ཐོག་ཏུ་ཕན་ནུས་ཆེ་བ་ར་སྤྲོད་བྱེད་པའི་ཕྱག་ལས་མི་ཉུང་བ་གནང་མུས་སུ་ཡོད།
ཨ་རུ་ར་བོད་སྨན་སྨན་ལས་མ་རྐང་ཚད་ཡོད་ཀུང་ཟི།
ཨ་རུ་ར་བོད་སྨན་སྨན་ལས་མ་རྐང་ཚད་ཡོད་ཀུང་ཟི་ལ་ད་ཡོད་གཙོ་གནད་ལས་མི་སུམ་བརྒྱ་མ་ཟིན་ཙམ་ཡོད་པ་དང་ད་ལྟ་ཚོང་རར་བཀྲམ་ཆོག་པའི་སྨན་སྣ་བདུན་ཅུར་ཉེ་བ་ཡོད་པ་དང་། ཚོང་རར་རྒྱའི་གྲོང་ཁྱེར་ཆེ་ཤོས་ཡོངས་སུ་བསྡོམས་པས་ཚོང་ཁང་སུམ་བརྒྱ་ཙམ་ཡོད། ལོ་རེའི་སྤྱིའི་ཆ་སྙོམས་ཡོང་འབབ་དམངས་སྒོར་དུང་ཕྱུར་གསུམ་ལྷག་ཡོད།
བོད་ཀྱི་གསོ་རིག་རིག་གནས་རྟེན་མཛོད་ཁང་།
བོད་ཀྱི་གསོ་རིག་རིག་གནས་རྟེན་མཛོད་ཁང་ལ་ད་ལྟ་ལས་མི་བདུན་ཅུ་ཡོད་པ་དང་བོད་ཀྱི་གསོ་རིག་དང་འབྲེལ་བའི་འགྲེམ་སྟོན་ཅ་ལག་ཉིས་ཁྲི་ལྷག་ཡོད་པ་དང་། རྟེན་མཛོད་ཁང་འདི་ནི་བོད་ཀྱི་གསོ་རིག་གཙོས་བོད་ཀྱི་རིག་གནས་ངོ་སྤྲོད་ཀྱི་རྟེན་གཞི་ཁོ་ནར་གྱུར་ཡོད་པ་དང་། རྒྱ་རིགས་གཙོས་པས་ལོ་རེར་འགྲུལ་བ་མི་ཐེངས་འབུམ་གཅིག་ཙམ་སྣེ་ལེན་བྱེད་ཀྱི་ཡོད་པ་དང་། དེའི་ཁོངས་སུ་རྒྱལ་ཁབ་རིམ་པའི་གཙོ་འཛིན་བཞི་བཅུ་དང་ཞིང་ཆེན་རིམ་པའི་དཔོན་རིགས་མི་ཐེངས་ལྔ་བརྒྱ་ལྷག་ལ་སྣེ་ལེན་བྱས་ཏེ་བོད་ཀྱི་གསོ་རིག་དང་རིག་གནས་ངོ་སྤྲོད་བྱས། དཔོན་རིགས་དེ་རྣམས་ཀྱིས་རྟེན་མཛོད་ཁང་གི་བལྟ་སྐོར་བརྒྱུད་བོད་ཀྱི་གསོ་རིག་ལ་རྒྱུས་ལོན་བྱུང་བ་དང་བོད་ཀྱི་གསོ་རིག་གི་ལས་དོན་ལ་ཕན་པའི་ལས་ཀ་དངོས་ཤུགས་གཉིས་སུ་མཛད།
ཨ་རིའི་ཨ་རུ་ར་བོད་ཀྱི་གསོ་རིག་ལྟེ་གནས།
Arura Medicine of Tibet
རང་རེའི་བོད་ཀྱི་གསོ་རིག་གི་མྱུ་གུ་འབུས་ཏེ་སྡོང་བོ་སྐྱེས་པ་དང་། ཡལ་འདབ་རྒྱས་ཤིང་མེ་ཏོག་བཞད་པ། འབྲས་བུ་སྨིན་པ་ལྟར་འཛམ་གླིང་གི་གསོ་རིག་ཚན་རིག་ཤེས་བྱའི་ཡང་རྩེར་གྱུར་བའི་ཨ་མེ་རི་ཀའི་འཕྲོད་བསྟེན་ལས་རིགས་ནང་དུ་རང་ཉིད་ཀྱི་གོ་ས་ཞིག་འཛིན་ཐུབ་པར་དམིགས་ཏེ། མཚོ་སྔོན་ཨ་རུ་ར་བོད་སྨན་སྡེ་ཚོགས་དབུ་གཙོ་འོ་ཚང་ཚོགས་ཆེན་ལགས་ཨ་རིར་ཕེབས་ཏེ་བོད་སྨན་ལྟེ་གནས་ཤིག་འཛུགས་པར་འབུམ་རམས་པ་དཀོན་མཆོག་རྒྱལ་མཚན་ལགས་ལ་རེ་བ་བཏོན་པ་ལྟར། ཁོང་གིས་བོད་ཀྱི་རིག་གནས་ལ་ཤ་ཞན་ཤིན་ཏུ་ཆེ་བའི་གཞོན་སྐྱེས་རྒྱལ་མཚན་བཟང་པོ་ལགས་ལ་ངོ་སྤྲོད་བྱས་མཐར་ཁོ་རང་གིས་ཨ་རིའི་ཝུར་རྗེ་ནེ་ཡར་ (Virginia) ལྟེ་གནས་འཛུགས་སྐྲུན་གྱི་ཆ་རྐྱེན་ལེགས་པར་སྐྲུན་པ་དང་། ད་དུང་གསོ་རིག་སློབ་གླིང་གི་འགན་འཛིན་དང་དགེ་རྒན་ཆེན་མོ་བ་བྱ་མདོ་ཀླུ་བྱམས་རྒྱལ་ལགས་དང་། ཞིབ་འཇུག་གླིང་གི་འགན་འཛིན་དང་སྨན་པ་འབུམ་རམས་པ་རྡོ་རྗེ་ལགས་དང་། བོད་སྨན་ཁང་གི་འགན་འཛིན་དང་སྨན་པ་འབུམ་རམས་པ་ཀླུ་བྱམས་རྒྱལ་ལགས་བཅས་ཀྱིས་འབད་བརྩོན་གནང་བ་ལ་བརྟེན་ནས། རླབས་ཆེན་གྱི་གསོ་བ་རིག་པ་འདིར་ཞབས་འདེགས་ཞུ་ཆེད་ཚང་མས་མཉམ་རུབ་ཀྱིས་ཨ་རིའི་ཝུར་རྗེ་ནས་ཡའི་མངའ་སྡེའི་ཤར་ལོ་སུ་ཝལ་ (Charlottesville) ནང་དུ་སྤྱི་ལོ ༢༠༡༠ ལོར་ཨ་རིའི་ཨ་རུ་ར་བོད་ཀྱི་གསོ་རིག་ལྟེ་གནས་ཞེས་པ་གསར་འཛུགས་གནང་བ་དང་། དེ་ནས་ས་གནས་དེར་བོད་ཀྱི་གསོ་རིག་གི་རིག་གཞུང་ཚོགས་ཆེན་ཞིག་གོ་སྒྲིག་གིས་ཚོགས་པ་དང་། ཝུར་རྗེ་ནས་ཡའི་སློབ་ཆེན་ (UVA) གསོ་རིག་སློབ་གླིང་དུ་བོད་ཀྱི་གསོ་རིག་གི་སློབ་ཚན་ཁྲིད་འགོ་ཚུགས་པ། བོད་སྨན་སྟེང་ཞིབ་འཇུག་གི་ལས་གཞི་འགོ་རྩོམ་གྱིན་ཡོད་པ། ལས་ཁུངས་བཙུགས་ཏེ་ས་གནས་སྨན་དོན་མི་སྣར་བོད་ཀྱི་གསོ་རིག་གི་དུས་ཐུང་སློབ་སྦྱོང་སྤྲོད་པ། བོད་ཀྱི་སྨན་པས་ས་གནས་དེའི་མི་རྣམས་ལ་ནད་གཞི་བརྟག་བཅོས་བྱེད་པ། བོད་སྨན་ཁྱབ་བསྒྲགས་ཀྱི་བྱ་འགུལ་སོགས་ལས་གཞི་མང་པོ་སྤེལ་དང་སྤེལ་བཞིན་ཡོད་པ།
ཨ་རིའི་ཨ་རུ་ར་བོད་ཀྱི་གསོ་རིག་ལྟེ་གནས་ཀྱི་དམིགས་ཡུལ་ནི་བོད་ཀྱི་གསོ་བ་རིག་པ་རྒྱུན་འཛིན་དང་དར་སྤེལ་བཏང་སྟེ་ཨ་རིའི་འཕྲོད་བསྟེན་ལས་རིགས་ཁྲོད་དུ་བོད་ཀྱི་གསོ་བ་རིག་པས་ཀྱང་གོ་ས་ཞིག་ཟིན་ཏེ་མི་རྣམས་བདེ་ཐང་ཡོང་བར་ཞབས་འདེགས་ཞུ་རྒྱུ་དེ་ཡིན། ཨ་རིའི་ཨ་རུ་ར་བོད་ཀྱི་གསོ་རིག་ལྟེ་གནས་ཀྱི་མ་འོངས་འཆར་གཞི་ནི་ལྟེ་གནས་འདི་བརྒྱུད་དེ་བོད་ཀྱི་གསོ་བ་རིག་པའི་སློབ་གསོ་དང་། ཞིབ་འཇུག སྨན་བཅོས། རིག་གནས་རྒྱུན་འཛིན་བཅས་ཀྱི་ལས་ཀ་ཕྱོགས་ཡོངས་ནས་ལེགས་འགྲུབ་ཡོད་པའི་ལྟེ་གནས་ཞིག་ཏུ་འགྱུར་བའི་དུས་ཐུང་དང་དུས་རིང་གི་འཆར་གཞི་བཟོས་ནས་ད་ལྟ་དེའི་ཕྱོགས་སུ་འབད་བརྩོན་བྱེད་ཀྱི་ཡོད། དུས་རིང་གི་འཆར་གཞི་ནི་ལྟེ་གནས་འདིར་སྨན་བཅས་བྱེད་ས་དང་། སློབ་མ་བསྐྱེད་སྲིང་གི་སློབ་གྲྭ རྒན་གསོ་ཁང་། གསོ་རིག་གཙོས་རྟེན་མཛོད་ཁང་། བོད་ཀྱི་གསོ་རིག་ཞིབ་འཇུག་ཁང་། གཞན་ད་དུང་ཚོང་ལས་དང་འབྲེལ་བའི་ཚོང་ར་དང་མགྲོན་ཁང་བཅས་སྣ་མང་རང་བཞིན་གྱི་སྡེ་ཚོགས་ཆ་ཚང་ཅན་ཞིག་གསར་འཛུགས་བྱེད་པར་ཇུས་འགོད་བྱས་ཡོད།
འབྲེལ་གཏུག་བྱེད་ས། Gyaltsen Druknya (434) 989-8230 Arura Medicine of Tibet 221 West Main Street, Charlottesville, VA 22902